
MINUTI
Il-Minuti tas-seduta Nru. 155 li saret fit-28 ta' Ġunju, 1993 ġew konfermati. 

KUNSENS 

GĦAL ATTI
  MR SPEAKER (Onor. Lawrence Gonzi):  Nixtieq ninforma lill- Kamra li l-President ta' Malta għoġbu jagħti l-Kunsens tiegħu għal:-

Att Nru. XV ta' l-1993 - Att biex jipprovdi għat- twaqqif ta' Kunsilli Lokali.

MISTOQSIJIET -

TWEĠIBIET ORALI
ATTARD: QORMI ROAD - TINDIF
10116.  L-ONOR. LINO SPITERI  staqsa lill-Ministru  għall- Ambjent: Jaf il-Ministru li l- area taħt Qormi Road, Attard magħrufa bħala Tal-Wilġiet  fejn kienu nbiegħu plots, suppost bil-permess iżda kienu bla permess, issa spiċċat miżbla? Tista' titnaddaf din il-miżbla? X'qiegħed isir dwar dan il-qasam? X'se jsir biex min hu responsabbli jħarsu sewwa?

  ONOR. MICHAEL FALZON (Ministru għall-Ambjent):  Ingħataw struzzjonijiet lid- Dipartiment ta' l-Indafa Pubblika biex jittieħdu l-passi kollha neċessarji ħalli jitneħħa kull żibel li jirriżulta fl-area msemmija.

  MR. SPEAKER:  L-Onor. Lino Spiteri, mistoqsija supplimen​tari.

  ONOR. LINO SPITERI:  Mr Speaker, din id-domanda għamiltha fit-3 ta' Mejju li għadda. Għaldaqstant jista' l- Ministru jgħidli meta kienu ngħataw  dawn l-istruzzjonijiet  u meta sejrin jiġu esegwiti?

  MR SPEAKER:  Il-Ministru.

  ONOR. MICHAEL FALZON:   Skond il-file li għandi quddiemi jirriżulta li l-istruzzjonijiet kienu ngħataw fit-12 ta' Mejju.

  MR SPEAKER:  L-Onor. Lino Spiteri, mistoqsija supplimen​tari.

  ONOR. LINO SPITERI:  Mr Speaker, għall-benefiċċju ta' din il-Kamra  nissolleva li x- xogħlijiet imsemmijin  għadhom ma sarux u barra minn hekk nixtieq ngħid ukoll li saru diversi mistoqsijiet rigward il-wied li hemm Ħ'Attard u l- miżbla enormi li għamel il- bniedem u mhux il-Gvern.  It- tweġibiet li kelli għalihom kienu jgħidu li se jittieħdu passi biex din l-area titnaddaf u li kien se jkun hemm xi forma ta' deterrent biex dan ir-rimi ma jibqax isir, pero' s'issa għadu ma sar xejn.  Dawn id- domandi għamilthom xi xhur ilu.  Ma nippretendix li għax nagħmel interpellanza, il-passi għandhom jittieħdu immedjata​ment għax il-widien li għandna f'Malta kollha saru miżbla, imma jista' l-Ministru jagħti tagħrif lil din il-Kamra dwar x'intenzjoni għandu biex it- tweġibiet li tana - jien persważ li jgħatihom bi skop tajjeb - jissarrfu f'azzjoni immedjata li tista' sservi bħala deterrent kontra dan ir- rimi selvaġġ ta' skart li qiegħed ikun hemm fil-widien tagħna?

  MR SPEAKER:  Il-Ministru.

  ONOR. MICHAEL FALZON:  Fil- preżent id-Dipartiment ta' l- Ambjent għandu sezzjoni partikolari li nirreferu għaliha bħala Non-Urban Road Section.  Din is-sezzjoni tagħmel xogħol ta' tindif f'toroq kif ukoll fil-kampanja u fil-widien.  Din ikollha programm li jiġi mħejji minn xahar għal xahar u f'dan il- programm suppost li għandu jidħol l-input li jiġi mid- domandi parlamentari.  Jekk l- Onor. Interpellant qiegħed jgħid li fuq dan il-każ partikolari għadu ma sar xejn allura ngħidlu li se ninvestigah u jekk hemm xi każijiet oħrajn allura dawn narahom ukoll.

ŻEJTUN: TRIQ KOTOB - DAWL
10244.  ONOR. LOUIS REFALO (f'isem l-Onor. Joseph Psaila Savona) staqsa lill-Ministru għall-Ambjent: Tista' l- Korporazzjoni Enemalta tieħu ħsieb is-sistema ta' street lighting fi triq il-Kotob, Żejtun li ilha tiġi rrapportata minn qabel il-Milied u li dwarha diġa' saru interpellanzi oħra?  Hemm wire imkebbeb fejn jista' jintlaħaq li għalkemm il-ħaddiema jgħidu li mhux live xorta waħda ġie mdawwar bit- tape għal li jista' jkun, u minħabba f'hekk jidher li xi lampi mhumiex qegħdin jixegħlu. Għalkemm il-ħaddiema tal- Korporazzjoni ġew kemm-il darba, is-sitwazzjoni baqgħet kif kienet, tant li l-cover ta' wieħed mill-fanali ilu xhur sħaħ għand waħda mir-residenti. 

  ONOR. MICHAEL FALZON:  Jien informat li issa saret it- tiswija tal-cable li kien hemm bil-ħsara fi triq il-Kotob Żejtun biex hekk ikunu jistgħu jinxtegħlu l-bozoz tat-triq kollha.

  MR SPEAKER:  L-Onor. Noel Farrugia mistoqsija supplimen​tari.

  ONOR. NOEL FARRUGIA:  Mr Speaker, sikwit jitressqu interpellanzi dwar shifting ta' wires minn fuq arbli tad-dawl li jkunu sitwati f'areas rurali ta' Malta.  Filwaqt li wieħed jifhem li dawn huma żmienijiet opportuni biex xogħol bħal dan isir, fl-inħawi tal-kampanja għadu ma sar l-ebda xogħol simili. Saru diversi intrepellanzi kemm minni u kemm minn Membri oħra ta' l- Oppożizzjoni fuq dan is- suġġett.  

  MR SPEAKER: Il-Ministru.

  ONOR. MICHAEL FALZON:  Ma nafx jekk l-Onor. Interpellant hux qiegħed jirreferi għal street lighting ġdid (Interruz- zjonijiet). Jekk qiegħed jirreferi għal shifting ta' wires allura ngħidlu li dan huwa xogħol normali li suppost għandu jsir min-nies ta' Enemalta  tad-distrett.  

  MR SPEAKER: L-Onor. Noel Farrugia, mistoqsija supplimentari.

  ONOR. NOEL FARRUGIA:  Mr Speaker, jien qiegħed nirreferi għal shifting ta' wires li jsir fl-areas rurali ta' Malta minn fuq arbli tad-dawl li jiġu mibdula minn żmien għal żmien minħabba l-wear and tear.  Fl- inħawi tal-Baħrija, il- Kunċizzjoni u l-Imtaħleb twaħħlu arbli ġodda tad-dawl - effettivament twaħħlu madwar tliet snin ilu - u l-wires għadhom ma ġewx shifted.  Aħna nagħmlu l-mistoqsijiet u nipprovaw niġbdu l-attenzjoni u nippretendu li wara li jkunu għaddew ċertu ammont ta' snin l-awtoritajiet għandhom jipprovaw jifhmu n-natura tal- kwestjoni.

  MR SPEAKER:  Il-Ministru.

  ONOR. MICHAEL FALZON:  Nieħu ħsieb biex inressaq din il- kwestjoni quddiem l-uffiċċju distrettwali li għandu x'jaqsam ma' din l-area.

  MR SPEAKER:  L-Onor. Joe Debono Grech mistoqsija supplimentari.

  ONOR. JOE DEBONO GRECH:  Mr Speaker, niftakar li xi seba' snin ilu kienet saret talba simili li kienet tirrigwarda Triq l-Iskoll, Wied il-Għajn.  Hemmhekk hemm wire tad-dawl li qiegħed imwaħħal ġewwa parapett ta' dar u dan il-wire huwa perikoluż.  Biċċa minn dan il- wire tinsab marbuta b'wire ieħor. Niftakar li kienet saret talba bil-miktub lis-Segretarju Parlamentari u meta dan il-wire ġie biex jinqala kien hemm min żamm biex ma jinqalax.  Oriġinarjament it-talba saret seba' snin ilu, baqgħet tiġġedded kontinwament imma xorta baqgħu ma taw kas ta' xejn.  

  MR SPEAKER:  Il-Ministru.

  ONOR. MICHAEL FALZON:  Dan il-każ li qiegħed jirreferi għalih l-Onor. Interpellant ma nafx bih u jekk irid jagħtini aktar informazzjoni dwar dan inwiegħdu li nieħu l-passi meħtieġa.

  MR SPEAKER:  L-Onor. Joe Debono Grech mistoqsija supplimentari.

  ONOR. JOE DEBONO GRECH:  Dan il-wire qiegħed fi Triq l- Iskoll  ma' dar li qegħda f'kantuniera. Il-foreman tad- Distrett jaf bih imma peress li din il-kwestjoni tikkonċerna wieħed Laburist dan il-wire ma jridux jaqilgħuhulu.  (Inter- ruzzjonijiet)

  MR SPEAKER:  Il-Ministru.

  ONOR. MICHAEL FALZON:  Allura għandi nifhem li s-sid tad-dar li qed tirreferi għaliha huwa Feliċ Abela li joqgħod fi Triq l-Iskoll.  Nieħu passi għada stess.

  MR SPEAKER:  L-Onor. Sandro Schembri Adami, mistoqsija supplimentari.

  ONOR. SANDRO SCHEMBRI ADAMI:  Jista' l-Ministru jassigurani li se jittieħdu l-passi neċessarji biex il-wires jixxokkjaw li jinsabu mwaħħlin ma' l-arblu tad-dawl li hemm fiċ-ċentru rikreattiv tal-Marsa jitneħħew immedjatament?

  MR SPEAKER:  Il-Ministru.

  ONOR. MICHAEL FALZON:  Mr Speaker, nassigura lill-Onor. Interpellant li se nieħu l- passi meħtieġa.  Aktar minn hekk ma nistax nassigura għax inkella nispiċċa daqslikieku kont kumpannija ta' l- assigurazzjoni!

  MR SPEAKER:  L-Onor. Sandro Schembri Adami, mistoqsija supplimentari.

  ONOR. SANDRO SCHEMBRI ADAMI:  Peress li l-Ministru qalli li se jispiċċa bħala kumpannija ta' l-assigurazzjoni u peress li fid-domandi supplimentari li nagħmlu aħna niġu assigurati f'dan is-sens, dan ifisser li l-Ministeru tiegħu spiċċa daqslikieku kien kumpannija ta' l-assigurazzjoni?  

  MR SPEAKER: Il-Ministru.

  ONOR. MICHAEL FALZON:  Jien għidtlek li noqgħod attent biex il-Ministeru tiegħi ma jispiċċax daqslikieku kien xi kumpannija ta' l-assigurazzjo​ni.

GĦAWDEX: XEWKIJA - BOZZA
10379.  L-ONOR. EVARIST BARTOLO (f'isem l-Onor. Anton Refalo)  staqsa lill-Ministru għall- Ambjent:  Jista' l-Ministru jagħti struzzjonijiet sabiex titwaħħal bozza mal-fond 17, Mallia Vernon Street, Xewkija, Gozo minħabba li f'dawk l- inħawi hemm nuqqas ta' dawl?

  ONOR. MICHAEL FALZON:  It- talba ta' l-Onor. Membru biex titwaħħal bozza mal-fond 17, Triq Mallia Vernon, Xewkija se tiġi kkonsidrata flimkien ma' talbiet oħra.

PERMESSI TAL-BINI 

10380.  L-ONOR. EVARIST BARTOLO (f'isem l-Onor. Anton Refalo) staqsa lill-Ministru għall- Ambjent:  Jista' l-Ministru jara li tiġi proċessata kemm jista' jkun malajr l- applikazzjoni għall-permess tal-bini Numru 3126/92?

  ONOR. MICHAEL FALZON:  Ninsab informat li l-applikazzjoni msemmija hi approvata, pero' l- applikant ġie mitlub li jagħmel xi kjarifika qabel ma jinħareġ il-kont relattiv.

ILMA LILL-BOATHOUSES
10427.  L-ONOR. MICHAEL BONNICI  staqsa lill-Ministru għall- Ambjent: Jista' l-Ministru jgħid x'inhu jżomm lill-Water Services Corporation milli tagħti s-servizz ta' l-ilma lil dawk il-boathouses li hemm mal- ġenb tas-salini f'Salina Bay?  

  Ġaladarba dawn ġew mibnija bil-permessi neċessarji kollha, għaliex dawn qegħdin jistennew dan iż-żmien kollu u b'konsegwenza ta' hekk lanqas jistgħu jingħataw il-kurrent elettriku?

  ONOR. MICHAEL FALZON:  Ninsab informat li wara li l-Awtorita' ta' l-Ippjanar irrikonfermat il-permessi ta' l-imsemmija boathouses, il-Korporazzjoni għas-Servizzi ta' l-Ilma tat l- approvazzjoni biex jitkompla l- proċess ta' l-għoti tas- servizzi mitluba.

ŻEBBUĠ - ĊINT BAXX ĦDEJN DE ROHAN GATE
10615.  L-ONOR. MICHAEL BONNICI  staqsa lill-Ministru għall- Ambjent: Jista' l-Ministru jordna li immedjatament u b'urġenza jitneħħa dak iċ-ċint baxx li hemm f'naħa tat-triq biswit De Rohan Gate, Żebbuġ quddiem ix-showroom tal- karozzi?  Jaf il-Ministru li riċentement ħelsuha bi "grazzja" żewġ sewwieqa li daħlu f'dan iċ-ċint meta kienu ġejjin mir-Rabat?  Minħabba d- diversi inċidenti li rajna u qegħdin naraw ta' kuljum, minħabba din it-trap f'nofs it- triq, jista' l-Ministru jilqa' b'urġenza s-suġġeriment tiegħi?

  ONOR. MICHAEL FALZON:  Peress illi l-ħajt imsemmi qiegħed jissepara t-triq minn proprjeta' privata mhux possibbli li jitneħħa.  Madankollu, d-Dipartiment tat- Toroq se jara li jinżebgħu sinjali tat-traffiku ma' l-art sabiex is-sewwieqa jkunu ggwidati fis-sewqan u l-ħajt se jitbajjad fuq in-naħa tat-triq biex ikun jidher aħjar.

QORMI:  TRIQ 23 TA' APRIL - PROVVISTA TA' L-ILMA
10792.  L-ONOR. EVARIST BARTOLO (f'isem l-Onor. Lino Spiteri) staqsa lill-Ministru għall- Ambjent:  Jista' l-Ministru jgħid għaliex il-provvista ta' l-ilma  fi Triq 23 ta' April, Qormi qed tinqata' sikwit?  X'beħsiebu jagħmel biex jassigura provvista regolari ta' l-ilma?

  ONOR. MICHAEL FALZON:  Jien informat li l-provvista ta' l- ilma fi triq 23 ta' April, Ħal Qormi, qed tinqata' darba fil- ġimgħa bħala parti mill- immaniġġjar tar-riżervi ta' l- ilma.

  MR SPEAKER:  L-Onor. Evarist Bartolo, mistoqsija supplimen​tari.

  ONOR. EVARIST BARTOLO:  Nixtieq nistaqsi lill-Ministru jekk dan il-kliem dwar immaniġġjar ta' l-ilma huwiex  ewfemiżmu biex l-ilma jingħata bir-ration?   

  MR SPEAKER:  Il-Ministru.

  ONOR. MICHAEL FALZON:  Din il-kwestjoni tista' tikkonsi​draha hekk, pero' l-verita' hi li biex inżommu ċerti livelli fil-ġibjuni, ikun hemm bżonn li s-servizz jiġi sospiż.  Hemm mod kif f'kull sezzjoni s- servizz jiġi sospiż għal massimu ta' ġurnata fil-ġimgħa u hemm mod kif, jekk jista' jkun, dawn is-sospensjonijiet tas-servizz ikunu mqassmin fuq il-konsumaturi kollha.

  MR SPEAKER:  L-Onor. Lino Spiteri.

  ONOR. LINO SPITERI:  In vista tar-riforma li saret fil- Ministeru u fis-Servizz Ċivili kollu, il-Ministru ma jaħsibx li minħabba l-ammont ta' xogħol enormi li qed jinvolvi l- management tas-settur ta' l- ilma, ikun xieraq illi fil- Ministeru tiegħu jaħtar ukoll direttur responsabbli mill- ilma?

  MR SPEAKER:  L-Onor. Michael Falzon.  

  ONOR. MICHAEL FALZON:  Fil- Korporazzjoni għas-Servizzi ta' l-Ilma hemm iċ-Chief Executive u hemm ukoll min hu nkarigat mid-distribuzzjoni u għalkemm dawn m'għandhomx l-isem illi pprova jgħammidhom bih l-Onor. Interpellant, jaqdu l-istess funzjoni li qiegħed jagħti x'jifhem hu.  

  MR SPEAKER:  L-aħħar mistoqsija, l-Onor. Schembri Adami.

  ONOR. SANDRO SCHEMBRI ADAMI:  Billi f'risposta għal domanda li għamilt jien il-Ministru kien qal illi l-problema ta' l- ilma fil-Hamrun hija waħda temporanja u jirriżulta li, per eżempju, fi Triq Vitale, fi Triq Farsons u f'ħafna toroq oħra jew qed ikun hemm nuqqas ta' ilma jew meta jkun hemm ilma qed ikun qisu ruġġata, jinten u mhux tajjeb għall- konsum, jista' l-Ministru jassigura illi se jieħu l-passi kollha meħtieġa biex dan jieqaf u jgħidilna jekk din il- problema li dak inhar qal li kienet waħda temporanja, illum saritx permanenti?

  MR SPEAKER:  L-Onor. Michael Falzon.

  ONOR. MICHAEL FALZON:  Meta jiena weġibt illi l-problema li kien qajjem l-Onor. Interpel​lant fil-Hamrun kienet ġiet solvuta b'mod permanenti kont tajt tweġiba tajba għax dak iż- żmien kien hemm problema fiżika fil-katusi u fid-distribuzzjo​ni.  B'danakollu ma jfissirx li għax weġibt hekk it-toroq fil- Hamrun huma eżentati mis- sospensjonijiet ta' l-ilma li jistgħu jsiru b'mod regolari kif għadni kemm spjegajt meta weġibt għall-mistoqsija ta' qabel.  Jista' jkun li meta tiġi restitwita l-provvista ta' l-ilma, dan ikun xi ftit ikkulurit jew imdardar.  Pero' nista' nassigura lill-Kamra li dan l-ilma kemikament u batterjoloġikament m'hu ta' ebda ħsara għall-bniedem.  

  MR SPEAKER:  Grazzi.  Il-ħin tal-mistoqsijiet issa għadda.  

  Tqegħid ta' Karti.  Il-Prim Ministru.  


TQEGĦID TA' 
KARTI FUQ 


IL-MEJDA
  ONOR. EDDIE FENECH ADAMI (Prim Ministru):  Mr Speaker, inqiegħed fuq il-Mejda tal- Kamra:

Extracts from the Commission Opinion on Malta's application for membership in the European Economic Community.

  MR SPEAKER:  Grazzi.  Il- Ministru ta' l-Edukazzjoni u Riżorsi Umani f'isem il- Ministru ta' l-Intern u Żvilupp Soċjali.

  ONOR. UGO MIFSUD BONNICI (Ministru ta' l-Edukazzjoni u Riżorsi Umani):  F'isem il- Ministru ta' l-Intern u Żvilupp Soċjali inqiegħed fuq il-Mejda tal-Kamra:

Avviż Legali numru 82 ta' l-1993 - Regolamenti ta' l-1993 dwar it-Tikkettjar ta' Fażola Niexfa.

  MR SPEAKER:  Grazzi.  Stqarrijiet ministerjali.  Il- Prim Ministru.

STQARRIJIET
STQARRIJA ORALI DWAR L-OPINJONI TAL-KUMMISSJONI FUQ 

L-APPLIKAZZJONI TA' MALTA 

GĦAS-SĦUBIJA FIS-SUQ KOMUNI
  ONOR. EDDIE FENECH ADAMI:  Mr Speaker, għadni kif poġġejt fuq il-Mejda tal-Kamra estratt mill-opinjoni tal-Kummissjoni tal-Komunita' Ewropea, li ġiet pubblikata llum, dwar it-talba ta' Malta għal sħubija sħiħa fil-Komunita'.  Fil-fatt id- dokument li poġġejt huwa dak pubblikat,  jiġifieri l- foreword għall-opinjoni u l- parti li fiha l-konklużjoni- jiet. Il-kumplament, jiġifieri l-opinjoni sħiħa, waslet għand il-Gvern Malti ftit minuti ilu pero' tista' tiġi pubblikata - mhux min-naħa tagħna - aktar 'il quddiem, aktarx nhar it- Tnejn.  L-aktar importanti huma l-konklużjonijiet għax il- Komunita' Ewropea qed tgħid li Malta tikkwalifika biex tkun membru sħiħ tal-Komunita' u tirrikonoxxi li dan huwa dritt tal-poplu Malti; fil-fatt tgħid li huwa dritt "that should be confirmed by the Community".  Dan ifisser li l-Kummissjoni qed tagħti sinjal ċar li Malta - fuq talba tagħha - sejra ssir membru tal-Komunita'.  Fil- konklużjonijiet insibu li hemm bżonn li jsiru diversi tibdiliet fl-ekonomija ta' Malta, trid tiġi eżaminata s- sitwazzjoni dwar in-newtralita' u n-non-allineament - li huma stipulati fil-Kostituzzjoni tagħna - u b'mod ġenerali għal Malta hemm applikabbli  l- kwestjoni tal-parteċipazzjoni fl-istituzzjonijiet Ewropej.

  Rigward ir-ristrutturizzazjo​ni ta' l-ekonomija Maltija rrid ngħid li huwa magħruf biżżejjed minn din il-Kamra u mill- pubbliku Malti li l-Gvern ilu li mbarka fuq din ir- ristrutturizzazzjoni u l- proċess huwa diġa' avvjat.  Minn fejn tlaqna sitt snin u nofs ilu diġa' għamilna ħafna pero' nirrikonoxxu li għad baqa' x'isir.  Għalhekk fl- imgħoddi saru diversi dikjarazzjonijiet - inkluż fl- aħħar Budget - fejn għidna li dan il-proċess ta' ristruttu​rizzazzjoni se jkompli jsir anke b'emendi f'liġijiet importanti li diġa' qed jiġu ppreparati.  Huwa importanti li wieħed jinnota li l-Kummissjoni tgħid ukoll:

"To contribute towards  this objective, the Commission proposes to start immediately with the Maltese Government  an intense dialogue with a view to establishing jointly the nature  and timetable of the priority reforms needed to equip the Maltese economy ... ".

Għalija hawnhekk wieħed għandu jagħmel enfasi fuq id- dikjarazzjoni li dan il-proċess ta' diskussjonijiet biex wieħed jara x'għandu jinbidel u kif għandu jinbidel huwa proċess li l-Kummissjoni trid li nimbarkaw fuqu immedjatament.  Jiena naħseb li l-opinjoni hija pass qawwi 'l quddiem fit-talba ta' Malta u s-sinjali mogħtija lill-Gvern Malti u lill-poplu Malti huma pożittivi pero' m'għandniex innaqqsu l-problemi li l-pajjiż għad għandu quddiemu.  Il-Gvern huwa konxju minn dan u biex negħlbu dawn il-problemi fl-iqsar żmien possibbli, irridu l-koperazzjo​ni tal-poplu Malti li jrid jibqa' fiduċjuż fih innifsu u jemmen li jista' jilħaq dawn l- għanijiet u rridu l-koperazzjo​ni tal-constituted bodies, ta' dan il-Parlament u  ta' l- Oppożizzjoni, jekk jidhrilha li għandha tikkopera u safejn hu possibbli; aħna min-naħa tagħna żgur li dan nixtiquh.  Issa li nafu li t-triq hija ċara, hija miftuħa għalina u nistgħu ngħaddu minnha, din it-triq se ngħaġġlu fiha skond kemm inkunu kapaċi u naħseb li huwa tajjeb li kulħadd jikkopera biex nilħqu l-għan li għalih il- Gvern għandu mandat. Il-mandat huwa li nwasslu lil Malta kemm jista' jkun malajr fil- Komunita' Ewropea u fl-unjoni Ewropea meta din isseħħ. Irrid ngħid li malli nkunu f'pożizzjoni li nistgħu nippubblikaw l-opinjoni sħiħa, jien inpoġġi kopja tagħha fuq il-Mejda tal-Kamra. Il-ħsieb tiegħi huwa li lill-Kamra nagħtuha l-opportunita' li tiddibatti dan id-dokument f'xi seduta jew seduti viċin.  Grazzi.  (Onor. Membri: Hear, hear)

  MR SPEAKER:  L-Onor. George Vella. 

  ONOR. GEORGE VELLA:  Mr Speaker, l-ewwelnett jiena qed nieħu gost li l-Prim Ministru għoġbu jagħmel statement għaliex hawn ġew li tagħmel statement saret qisha xi grazzja kbira pero' nixtieq nagħmel serje ta' mistoqsijiet.  L-ewwel mistoqsija tiegħi hija:  Il-Prim Ministru jħoss li dak kollu li kien qed jgħid u li kien qed jibbaża fuqu, li pajjiżna se jkun ma' l-ewwel mewġa ta' pajjiżi li jidħlu fil-Komunita', b'dan l-avis li ħareġ illum  ġie assolutament maqtugħ barra kompletament?  Iħoss li  dak li kien qed iwiegħed lill-poplu Malti għal dawn is-snin u dawn ix-xhur kollha waqaf għal kollox u minn dak kollu issa  m'hemm xejn?  Il-Prim Ministru jista' bis- sinċerita' kollha jgħidilna jekk iħossx li dan ir-rapport huwa verament pass pożittiv?   Il-Prim Ministru jħoss li minn dawn il-konklużjonijiet jista' b'xi mod jasal biex lill-poplu Malti għallinqas jagħtih idea ta' meta se nkunu fil- Komunita', kif se naslu fil- Komunita' u taħt liema kondizzjonijiet se nkunu f'din il-Komunita'?  Mr Speaker, il- Prim Ministru jista' jispjega lill-poplu Malti, 'il bogħod mir-retorika, il-kliem bħal "pożittiv", "fuq passi ta' ġgant", " 'il quddiem", eċċ. - u llum nafu li dan huwa kliem li ma jissarrafx - u jkun iktar ċar ... (Interruzzjonijiet)  Jien mhux debate qed nagħmel imma mistoqsijiet li għalihom qed nistenna r-risposti mingħand il-Prim Ministru biex il-poplu Malti, forsi għat- tieni darba f'din il- Leġislatura, ikun semma xi ħaġa f'dan il-Parlament rigward foreign affairs.  Għad fadlilna ħafna snin nisimgħu dwar dan, kif jirriżulta anke mill-avis.   

  Kont qed nistaqsi lill-Prim Ministru jekk b'mod aktar ċar  jistax jispjega lill-poplu Malti tarġa tarġa dak li hawn fl-avis u f'dawn il- konklużjonijiet.  Jista' l-Prim Ministru jgħid jekk hux veru dak li qed jgħid dan l-avis, li l-problemi l-kbar  huma l- problemi li kien iwarrab il- Prim Ministru qabel - meta kien jgħid li dan mhux an accounting exercise - u li l-enfasi prinċipali qegħda fuq l-istat ekonomiku ta' pajjiżna?  Nixtieq li l-Prim Ministru jgħidli jekk hux veru li fil- konklużjonijiet ta' dan l-avis, hawn li hemm bżonn li ssir taqliba mill-għeruq tas-sistema ekonomika ta' pajjiżna u jekk hux veru li din kienet xi ħaġa li qabel il-Prim Ministru kien jipprova jwarrabha, anzi kien jgħid li m'hemmx problemi ekonomiċi.  Illum dan l-avis qed jorbot kollox fuq sitwazzjonijiet ekonomiċi li jridu jitbiddlu biex imbagħad naraw nibdewx id-diskussjoniji​et.  Jekk hux qegħdin nagħtu impressjoni ħażina lill-poplu jew le, il-poplu jkun jista' jiġġudika wara r-risposti li jagħtina l-Prim Ministru u wara li jomgħod sew dak li hemm fil- konklużjonijiet  ta' l-avis.  Veru jew mhux veru li hemm diskors fuq l-avis  - u l-Prim Ministru stess issa ma semma xejn riward dan - fejn qed jintalab li jkun hemm kemm jista' jkun consensus fost il- poplu Malti rigward id-dħul ta' Malta fil-Komunita'?  Veru li l-avis jagħmel enfasi fuq il- kwestjoni istituzzjonali tan- newtralita' u n-non-allineament ta' Malta - li l-Prim Ministru kien jinjora - u jgħid li trid tiġi studjata u spjegata l- pożizzjoni ta' Malta f'dan il- kontest?  Veru li hawnhekk qed jgħid ukoll li hemm żewġ affarijiet kbar li jridu jsiru, parti mill-Komunita' u parti minn Malta?   L-avis qed jgħidilna - u jekk m'inix korrett il-Prim Ministru jista' jikkorreġini - li l-ewwel iridu jsiru t-taħdidiet biex  jerġgħu jistudjaw mill-ġdid, ibiddlu u jirranġaw il-mod kif jaħdmu l- istituzzjonijiet tal-Komunita' u dan żgur li se jeħodna sal- konferenza ta' l-1996. Il-Prim Ministru għadu jemmen li aħna se nkunu ma' l-ewwel grupp ta' pajjiżi li jidħlu membri fl- 1995?  Veru li l-avis qed jgħid li barra dawn l-affarijiet li jridu jsiru min-naħa tal- Komunita', hemm ukoll problemi min-naħa ta' Malta u assolutament trid issir an overhaul of the Maltese economy?  Dan ifisser li trid taqlibha minn fuq s'isfel.  Nixtieq nistaqsi jekk il-Prim Ministru jaħsibx li dawk il- miżuri li mbarkajna fuqhom f'dawn l-aħħar snin huma biżżejjed.  Għax kieku ma kenux jgħidulna li hemm bżonn naqilbu s-sistema ekonomika ta' Malta.  Veru li fl-avis - li l-poplu għadu ma qrahx imma se jaqrah għada fil-għodu - hemm miktub illi ċerti drawwiet u sitwazzjonijiet illi għandhom għeruq fondi fis-soċjeta' Maltija, iridu jitneħħew?  Jista' jgħidilna dawn għalxiex qed jirreferu?  Dawn huma affarijiet soċjali bħall-abort, id-divorzju u affarijiet li jirrigwardaw lill-familja?  (Interruzzjonijiet)  Jien qed nistaqsi u jekk tafu lkoll tistgħu tirrispondu!  La qed issir stqarrija, jien għandi dritt nistaqsi bħalma inti għandek dritt tirrispondi.  Jew tridu li npoġġu bilqiegħda u nħallu lilkom biss titkellmu u tagħmlu propaganda vojta bħalma qegħdin tagħmlu?!  Dawn huma l- fatti!  (Interruzzjonijiet)

  MR SPEAKER:  Inkomplu bil- mistoqsijiet.  L-Onor. George Vella. 

  ONOR. GEORGE VELLA:  Nixtieq nistaqsi wkoll lill-Prim Ministru jekk hux se jgħid lill-poplu Malti li dan kollu li qed jingħad għadu mhux l- intrata imma biss il-biċċa ta' fuq l-għatba.  L-ewwel iridu jsiru dawn l-affarijiet biex imbagħad il-Komunita' tagħmel assessment u tara jekk aħniex f'pożizzjoni li tibda t- taħdidiet magħna.  

  Hawnhekk nerġa' nitlob lill- Prim Ministru biex jiċċara punt ħalli ma nagħmlux statement ħafif,  ngħidu li dan huwa pass pożittiv u nħallu l-affarijiet fejn huma.  Ma nidħkux iktar bil-poplu Malti għax xeba' jibla' ħmerijiet; ngħidulu li deħlin, li se nidħlu għada jew ma' l-ewwel grupp!  Veru li fl- avis qalulna li jiġi deċiż li jibdew it-taħdidiet proprji wara li jkun sar dan li ġie msejjaħ global reform programme, jiġifieri wara li nkunu qlibna pajjiżna kollu?  Veru li qed jgħidulna li l- pajjiżi l-kbar ta' l-Ewropa mbagħad jagħmlu assessment biex jaraw jekk kemm-il darba s- sitwazzjoni ekonomika, soċjali u politika ta' pajjiżna hix tajba biex jibdew it-taħdidiet?  Veru li mhux se jgħidulna - u lanqas għandna l-iċken idea - x'se tkun is-sitwazzjoni tagħna bħala pajjiż żgħir wara l- konferenza ta' l-1996?  Kulma qalulna hu li se jagħtuna appropriate treatment.  Jista' l-Prim Ministru, wara dawn il- kuntatti kollha li kellu u dan il-ġiri u l-canvassing kollu, jgħidilna x'qalulu li tfisser "appropriate treatment"?  B'hekk għallinqas il-poplu Malti jkun jaf fejn hu miexi.  Jista' l-Prim Ministru jikkonferma li wara dawn l- affarijiet kbar  kollha  li qed jgħidulna li rridu nagħmlu - għax qed jgħidulna li rridu  nqallbu pajjiżna ta' taħt fuq - hux se nibqgħu bla ma nafu meta se jibda d-djalogu biex jibdew  isiru t-taħdidiet  bis- serjeta'?   Dawn qed jgħidu li mbagħad irid jibda   djalogu   biex nistabbilixxu n-natura u t-timetable tal-priority reforms.  Jista' almenu   l- Prim Ministru  jgħid lill-poplu Malti - u issa  jitkellem bis- serjeta'  u fir-realta' li qed niffaċċjaw illum u mhux bil- ħolm li kien joħlom qabel - jekk għandux idea ta' xi tfisser din it-timetable?  

  L-aħħar mistoqsija li rrid nagħmel hija jekk hux veru li jidher li minkejja li se nagħmlu dan it-taqlib kollu u  se nidħlu għal din ir- ristrutturizzazzjoni kollha, la nafu  meta se nidħlu fil- Komunita' u lanqas taħt liema ċirkostanzi.  Jien irrid risposta definita għal din il- mistoqsija  għax aħna se nimbarkaw fuq programm daqshekk radikali li se jqalleb il-ħajja Maltija minn isfel sa fuq u la nafu meta u lanqas  taħt liema  kondizzjonijiet se nissieħbu.  Veru li fl-aħħar parti ta' l- avis l-Komunita' qed tgħid - qisha għandna xi tifel żgħir li qed iżżommlu jdejh - li issa jsir djalogu, ikun hemm protocol ta' assistenza teknika, ta' għajnuna finanzjarja, ta' training u protocol ta' xi assistenza oħra, kultant żmien nirrappor​taw lill-Kummissjoni kif aħna mexjin u mbagħad wieħed jara?  Il-Prim Ministru ma jaħsibx li hawn xi ħaġa li l-poplu Malti diġa' sema' bħalha?  Il-Prim Ministru ma jaħsibx li dan jixbaħ ħafna lil dak li konna ngħidu aħna bħala Partit, li dawn l-affarijiet iridu jieħdu ċertu żmien?  Il-Prim Ministru għandu previżjoni, bejn wieħed u ieħor, dwar f'liema seklu deħlin fil-Komunita', jekk hux f'dan jew fl-ieħor?  

  MR SPEAKER:  Grazzi.  Hemm aktar mistoqsijiet, jekk jogħġobkom?  L-Onor. Leo Brincat.

  ONOR. LEO BRINCAT:  Minħabba li fl-aħħar tas-sena, lejliet li saret laqgħa f'Malta ta' l- EDU - jekk m'inix sejjer żball - il-Prim Ministru kien ġie rrapportat f'"The Times" li qal li l-amber light mhuwiex biżżejjed u għandna bżonn il- green light, u   minħabba li fl-istess okkażjoni l-Prim Ministru kien irrapportat li qal li jekk Malta ma tidħolx ma' l-ewwel grupp, tkun daqqa ta' ħarta politika u ta' ħsara kbira ekonomika għal pajjiżna, ma jaħsibx li bil-kejl tiegħu stess l-avis verament kien daqqa ta' ħarta għal dan il- pajjiż?  Il-Prim Ministru meta ġie lura minn Dublin kien ġie rapportat li qal li jinsab konvint li fi żmien sentejn ikunu diġa' ġew avvjati n- negozjati mal-Komunita', l- intensive dialogue, il-global reform programmes u l-pre- accession protocols, u fil-fatt jissemmew kollha.  Allura ma jaħsibx li they all fall short minn dak li kien qed iwiegħed sa Mejju li għadda?  

  Fl-aħħarnett, il-Prim Ministru jikkonferma li l-ewwel darba li hu personalment - u mhux qed ngħid għal Ministri oħra, bħall-Ministru DeMarco - beda juża l-kliem "problemi" u "diffikultajiet" fil-kontest tal-kwestjoni tad-dħul fil- Komunita' Ewropea ironikament kien l-għada tas-summit ta' Copenhagen?  Il-Prim Ministru jikkonferma li biex aħna nkunu kompatibbli mal-foreign policy tal-Komunita' rridu nabbandunaw in-newtralita' tagħna u nabbraċċjaw mingħajr ebda riżervi l-common foreign and security policy?  Billi l-Prim Ministru undertook pubblikament li se jkun hemm dibattitu fuq din l-issue minħabba l- importanza nazzjonali tagħha, jista' llum ikun hemm undertaking li s-seduta tiġi televised ukoll?

  MR SPEAKER:  Grazzi.  Hemm aktar mistoqsijiet?  L-Onor. Lino Spiteri.

  ONOR. LINO SPITERI:   Il-Prim Ministru jaqbel li dan kollu li hawn hawnhekk u dak kollu li qal hu jistrieħ fuq żewġ premessi?  L-ewwel premessa hija li Malta għandha kull dritt li tapplika biex tkun membru sħiħ tal-Komunita' Ewropea.Jaqbel il-Prim Ministru li din hija dikjarazzjoni li ma fiha assolutament xejn ġdid, assolutament xejn magħruf, li assolutament ma kienx hemm għalfejn nistennew tliet snin biex nisimgħuha u kulħadd kien jaf, inklużi t-tfal tagħna, illi hekk se jingħad, hekk kellu jingħad u li kieku ntqal mod ieħor kien ikun insult kbir għal dan il-pajjiż?  

  Jaqbel il-Prim Ministru illi t-tieni premessa tinsab f'artiklu 43, paġna 21,  fil- parti tal-konklużjoni li tgħid hekk:

"However, in so doing ..."

-  jiġifieri li xi darba tiftaħ negozjati u diskussjonijiet magħna  -  

"... the Community must also satisfy itself that Malta's application is such as to hold out every chance of a satisfactory conclusion to the accession negotiations, followed by successful integration into the Community and the European Union."?  

Il-Prim Ministru jaqbel illi hawnhekk il-Komunita' qed tiddikjara ċar u tond illi għadha 'l bogħod ħafna milli tkun b'xi mod sodisfatta illi n-negozjati ma' Malta jixirqilhom isiru u jistgħu jwasslu għal konklużjoni sodisfaċenti?

  MR SPEAKER:  Grazzi.  Aktar mistoqsijiet, jekk jogħġobkom?  L-Onor. Debono Grech.

  ONOR. JOE DEBONO GRECH:  Mr Speaker, wara li f'żewġ Budgets il-Ministru responsabbli mill- biedja u sajd kien assigurana li rigward il-biedja u sajd m'aħniex se nintlaqtu u t- taħdidiet kienu diġa' lesti, ma jidhirlux il-Prim Ministru li fl-avis li ħareġ illum mhux talli m'hemm xejn fuq il-biedja u sajd, imma talli jirriżulta illi l-Gvern ma jista' jindaħal f'xejn u li rridu naqilbu kollox?  L-industrija lokali li fiha huma involuti r-raħħala, il-bdiewa u sajjieda, hija żgħira meta mqabbla ma' dik tal-pajjiżi l-kbar.  Wara li l- Ministru responsabbli kien qal li kollox huwa lest u issa minn dan kollu ma sibna xejn, il- Prim Ministru ma jidhirlux li dak li konna pprevedejna aħna fiż-żewġ Budgets ta' qabel fil- fatt se jiġri u bil-mod il-mod ninsabu mexjin lejn sitwazzjoni fejn dan is-settur tal-bdiewa, sajjieda u raħħala se jinbela' u jispiċċa darba għal dejjem?  

  MR SPEAKER:  Grazzi.  Hemm aktar mistoqsijiet, jekk jogħġobkom?  (Onor. Membri:  No)  Il-Prim Ministru jista' jgħaddi biex iwieġeb.

  ONOR. EDDIE FENECH ADAMI:  Mr Speaker, l-ewwelnett mill-mod kif saru d-domandi, partikolar​ment mill-Onor. Vella, jidher li donnu ma ġiex apprezzat li jien għidt li se jsir debate.  Ma naħsibx li issa għandna niddibattu dak li għidt li se niddibattuh darb'oħra b'mod iktar eżawrjenti.  Jiena għamilt statement qasir ħafna għax il-Kamra m'għandhiex quddiemha l-opinjoni tal- Kummissjoni, imma għandha biss il-konklużjonijiet u għalhekk irrestrinġejt ruħi.  Pero' se nipprova nirrispondi għal xi domandi li saru b'mod ripetut.  

  L-Onor. Vella staqsa jekk il- Prim Ministru jħossx li għandu jgħid illi dak li kien jingħad qabel, li se nkunu ma' l-ewwel mewġa ta' pajjiżi li se jidħlu membri, nistgħu issa naqtgħu qalbna minnu kompletament. Jien ngħidlu li jekk jaqra l- konklużjonijiet isib li ma jirriżultax dak li qed jgħid hu.  Li jirriżulta hu li l- Kummissjoni qed tirrakkommanda li jibdew immedjatament - kif diġa' ntqal fis-summit ta' Copenhagen - kuntatti mal-Gvern Malti, anzi  "an intense dialogue", biex nuża l-kliem preċiż, ħalli naraw x'hemm bżonn isir.  Dan hu li qed tgħid il-Komunita' u min-naħa tal-Gvern Malti aħna ngħidu:  Dażgur li lesti li naraw x'hemm bżonn.  Dan hu eżerċizzju li mbarkajna fuqu sitt snin u nofs ilu għax kieku l-kwestjoni kienet tkun ferm differenti minn kif inhi llum, meta nqisu li sitt snin u nofs ilu dan l- istat kellu a stranglehold li kienet taqbdek minn għonqok fis-setturi kollha ta' l- ekonomija.  Dażgur li kien ikollna problemi kbar!  Għaliex aħna, għalkemm fl-1987 kellna l-mandat li nagħmlu t-talba biex insiru membri sħaħ, għamilniha fl-1990?  Għamilna hekk għax irrealizzajna li l- ewwel kellna nibdew bil-proċess ta' bidla strutturali radikali fil-pajjiż, nagħtu prova li dik il-bidla qed issir b'suċċess u mbagħad napplikaw.  U hekk għamilna.  Illum li għaddew tliet snin minn meta ssottomettejna  l-applikazzjo​ni, tajna prova lill-poplu tagħna li dak li kien jibża' minnu l-Gvern ta' qabel, aħna attwajnieh u għamilna suċċess, tant li llum il-Kap ta' l- Oppożizzjoni qed jgħid li huwa veru li, per eżempju, il- programm ta' liberalizzazzjoni tal-kummerċ ta riżultati pożittivi ħafna u hu jinsab sorpriż rigward dan.  Aħna dan il-proċess bdejnieh b'ritmu mgħaġġel u qed ninsistu kontinwament li dan il-proċess li huwa gradwali, irid jiġi aċċellerat kemm nifilħu aħna, indipendentement minn jekk Malta tidħolx fil-Komunita' Ewropea jew le.  Il-Komunita' tagħmel kondizzjoni li min isir membru mhux biss irid jikkwalifika bħala pajjiż Ewropew li hu politikament stabbli u li jirrispetta d- drittijiet umani, imma wkoll bħala pajjiż li ekonomikament jista' jkun vijabbli bħala membru tal-Komunita', u aħna sinċerament nemmnu li l-poplu tagħna huwa kapaċi - u dan xbajna ngħiduh - jagħmel il- passi kollha meħtieġa biex insiru membri sħaħ tal- Komunita'.  

  L-Onor. Vella staqsieni jekk naħsibx sinċerament li dan huwa pass pożittiv.  Jien ngħidlu: Iva, jien sinċerament naħseb li dan huwa pass pożittiv.  Naħseb li kull min jaf jaqra u juża l- loġika jaqbel miegħi.  M'inix qed ngħid li dan huwa l-aħjar pass u li ma setax ikun hawn konklużjonijiet iktar tajbin, imma qed ngħid li huwa pass ieħor 'il quddiem.  Il-verita' hi li hemm misgivings u hemm min għandu interess li Malta, li hija pajjiż żgħir, ma ssirx membru tal-Komunita' mal- pajjiżi kbar u dawk inqas kbar.  Dażgur li hemm, imma dak mhux fl-interess ta' Malta imma fl- interess ta' ħaddieħor.  (Onor. Membri: Hear, hear)  Jiġifieri rridu noqogħdu attenti.  Dażgur li dawn id-diffikultajiet jitqajmu.

  L-Onor. Vella staqsieni jekk nistax ngħid kif inhuma l- kondizzjonijiet u meta sejrin jingħataw?  Jiena ma nistax ngħid kif inhuma l-kondizz​jonjiet u meta sejrin jingħataw, pero' issa nista' ngħid li l-Komunita' Ewropea tatna l-green light  - u mhux l-amber - u qaltilna li aktar ma nkunu kapaċi nagħmlu din ir- ristrutturizzazzjoni malajr - bl-għajnuna tagħha - aktar inkunu nistgħu nidħlu malajr.  Aħna sejrin nimpenjaw ruħna aktar milli għamilna sal-lum biex dan il-proċess naċċellerawh għax nemmnu li huwa fl-interess tal-poplu tagħna li nsiru membri malajr.  Ma nafx meta se nsiru għax m'inix kapaċi nagħmilha ta' profeta.  Pero' l-ħidma tal- Gvern Malti tibqa' għaddejja biex Malta tidħol appena jkun hemm l-ewwel tkabbir tal- Komunita'.  Dik hija l-politika tal-Gvern Malti.  Issa jekk dan il-pass jirnexxilniex jew le stands to be proved, pero' naf li l-opinjoni li ngħatat hija pass importanti ħafna lejn din id-direzzjoni.   

  L-Onor. Vella mbagħad talabni nispjega ċar tarġa tarġa x'inhu l-proċess.  Aħna ngħidu li l- proċess huwa tarġa tarġa għaliex aħna tlabna li nidħlu, l-Oppożizzjoni ftit ilu kienet tgħidilna  li se jsabbtulna l- bieb ma' wiċċna, li m'għandna l-ebda ċans imma  forsi fis- seklu  li ġej jirnexxielna nidħlu ...  (Agħjat) U reġgħu qaluha llum!  Mr Speaker, aħna nies realistiċi.  Aħna żguri minn ħaġa waħda, u din hija li nemmnu f'dak li qegħdin nagħmlu.  Aħna nafu x'irridu.  Pero' mhux nafu x'irridu aħna u li ngħidu aħna jsir.  Aħna nirrikonoxxu d-diffikultajiet, u hawn  niġi għal punt ieħor li semma l-Onor. George Vella.   X'se tkun is-sitwazzjoni istituzzjonali fil-Komunita'? (Interruzzjonijiet)  Ħadd ma jaf! Lanqas huma stess għadhom ma jafu.  Dażgur li huma għadhom ma jafux.  Huma jafu li jridu jbiddlu l-istituzzjoniji​et.  Per eżempju, nafu li l- Parlament Ewropew iddeċieda li mhux se jaċċetta li jkun hemm tkabbir tal-Komunita' qabel ma jkun hemm kambjament ta' l- istituzzjonijiet u qabel ma jinbidlu l-poteri ta' l-istess Parlament Ewropew.  Issa dan se jiġri jew il-Parlament Ewropew finalment se jiddeċiedi li tikber il-Komunita' u mbagħad jaraw?  (Interruzzjonijiet)  Dażgur li kellimthom kollha!  The standing argument  sas- summit ta'  Lisbon kien dwar  x'għandu jsir l-ewwel, jekk hux deepening jew enlargement.  Imbagħad kien hemm il-kriżi tad-Danimarka u ddeċidew li d- deepening kellu jibqa' jsir pero' l-enlargement ma jibqax lura.  Attwalment fil-Komunita' għadha għaddejja d-diskussjoni dwar x'jaqbel li jsir, jekk hux li  l-Komunita' titkabbar sa l- 1995 - u hemm min qed isemmi l- 1996 - jew inkella jipprovaw javvanzaw id-diskussjoni fuq l- istituzzjonijiet.  Jiena ma nafx x'se jiġri;  naf biss li hemm diskussjoni għaddejja u naf li ġie dikjarat li mhux aktar tard mill-1996 se jkun hemm konferenza fuq it-tibdil istituzzjonali.  Jien nista' ngħid x'se jagħmel il-Gvern Malti.  Il-Gvern Malti se jibqa' jinsisti u jagħmel dak kollu meħtieġ bil-ħeġġa kollha u bil-fiduċja kollha biex Malta tissieħeb kemm jista' jkun malajr fil-Komunita' Ewropea.  Imbagħad staqsieni inix ċert li se nidħlu fis-seklu 20.  Jien dawn il-mistoqsijiet idaħħkuni u naħseb li mistoqsija bħal din turi li kultant min-naħa ta' l- Oppożizzjoni jinħasdu għaliex ikunu jaħsbu ċerti affarijiet, jaqbdu ma' xi  rapport ta' Reuter, jippubblikawh malajr u jgħidu ...    Issa ħalli niġi għall- intervent ta' l-Onor. Leo Brincat, li staqsiena dan huwiex amber jew inkella green light.  Fil-fehma tiegħi dan huwa green light.  Dak li ntqal fl-opinjoni mhuwiex kliem vojt bħalma qal l-Onor. Lino  Spiteri li qal li huwa sempliċement dikjarazzjoni.   L-Onor. Spiteri qal: "X'fiha billi jgħidulna li għandna dritt nidħlu?"  Jiena ngħidlu li qabel l-1987 meta kien hawn problemi ta' demokrazija kienu jgħidulna li m'għandniex dritt għaliex ma kellniex pajjiż kompletament demokratiku u żeblaħna d-drittijiet fundamentali.  Jiġifieri fl- 1986, meta l-Onor. Spiteri kien Ministru, kienu jgħidulna li m'għandniex dritt nidħlu, mentri llum qed jgħidulna li għandna dritt.

  MR SPEAKER:  Point of order.  Il-Kap ta' l-Oppożizzjoni.

  ONOR. ALFRED SANT:  Mr Speaker, għandi point of order fuq dak li għadu kemm  qal il- Prim Ministru.  

  ONOR. EDDIE FENECH ADAMI:  Dan mhuwiex point of order imma ma jimportax.

  ONOR. ALFRED SANT:  Fir- rapport tal-Kummissjoni f'paragrafu 42 jingħad hekk:

"... bearing in mind the country's democratic status and its consistent respect for human rights.".  Jiġifieri ma qed issir l-ebda distinzjoni bejn gvern u gvern.  (Interruzzjoniji​et)   

  MR SPEAKER:  Jekk jogħġobkom, m'hemmx kummenti across the floor.    ONOR. ALFRED SANT:  Jiġifieri r-rispett għad-drittijiet umani huwa rikonoxxut bħala konsistenti f'dan il-pajjiż.

  ONOR. EDDIE FENECH ADAMI:   Jekk l-Onor. Sant irid jikkuntenta ruħu b'dan iċ- ċertifikat jikkuntenta ruħu, pero' jien għext f'Malta, għext qabel l-1987 ukoll, għaddejt minn ħafna stejjer anke personalment u lest li niċċertifika li f'Malta kien hawn theddida għad-demokrazija, pero' din it-theddida rbaħniha.  (Onor. Membri:  Hear, hear)  

  Mr Speaker, l-Onor. Leo Brincat staqsieni jekk din l- opinjoni  nqishiex bħala daqqa ta' ħarta.  Jiena din ma nqishiex bħala daqqa ta' ħarta.  Jekk tgħidli inix se ntir bil- ferħ, ngħidlek li  lanqas hu hekk.  Jin għidt biss li hija pass ieħor 'il quddiem.  Intqal li jien bdejt insemmi li hawn problemi l-għada tas-summit ta' Copenhagen. Għandu jkun li ma niftiehmux bil-Malti, għaliex jekk xi ħadd jikkwota lili u jgħid li jien m'inix konxju li hawn problemi....  Dażgur li hawn problemi!  Jiena diġa' għidt li qabel l-1990 lanqas ħlomna li napplikaw biex insiru membri għaliex il-pajjiż ma kienx ippreparat u llum huwa ħafna iktar ippreparat, pero' għad jonqsu biċċa sew mit-triq li jrid jgħaddi minnha.  

  L-Onor. Brincat qalilna wkoll li minħabba d-dikjarazzjoni kostituzzjonali tagħna, aħna  ma nistgħux insiru membri.  Jien jiddispjaċini għax  filwaqt li huwa veru li l- Komunita' Ewropea ilha tgħid - kif qalu fuq l-Awstrija, fuq Sweden u fuq Switzerland, għalkemm dawn m'għandhomx l- avis  - li trid tara xi tfisser in-newtralita', l-interpretazz​joni tal-Gvern Malti - konsistenti ma' dak kollu li għidna meta approvajna l-emenda kostituzzjonali - rigward in- newtralita' u n-non-allineament ta' Malta kienet ċara.  Aħna dejjem għidna li dan huwa status sui generis u din in- newtralita' mhijiex in- newtralita' permanenti li jitkellmu fuqha dawk li jitkellmu fuq il-Liġi Internazzjonali. Aħna jidhrilna li din hija kompatibbli ma' l- obbligi li wieħed jassumi jekk isir parti mill-unjoni Ewropea.

  L-Onor. Leo Brincat staqsa jekk jien inix dispost ngħid li d-debate jiġi mxandar fuq it- television.  Jien m'inix dispost ngħid li d-debate jiġi mxandar fuq it-television.  (Interruzzjonijiet)  Irridu nirriżolvu din il-kwestjoni; jien diġa' għidt u nerġa' ngħid li jien favur li d-dibattiti kollha jiġu mxandra fuq ir- radju.  Jien m'inix konvint li t-television huwa neċessarju pero' ma neskludihx, jiġifieri jekk ikun hawn l-opinjoni preponderanti tal-Kamra li d- debate jiġi televised ma niddejjaqx li jsir hekk.

  L-Onor. Lino Spiteri semma żewġ punti u  wieħed minnhom, li semmejtu diġa', jirrigwarda l-kwestjoni dwar jekk għandniex dritt insiru membri sħaħ.  L- Onor. Lino Spiteri rrefera għal paragrafu 43 fejn hemm li: 

"However, in so doing, the Community must also satisfy itself that Malta 's application is such as to hold out every chance of a satisfactory conclusion to the acces- sion negotiations ...".

Din hija l-politika tal- Komunita'. Kif diġa' għidt, il-Komunita' trid tassigura ruħha li mhux biss hemm il-kwalifiki tad-demokrazija eċċ., imma li l-ekonomija hija tali li tiflaħ li l-pajjiż ikun membru tal- Komunita'.  F'din id- dikjarazzjoni għalija m'hemm xejn ġdid u m'hemm xejn stramb.  Aħna dejjem ngħidu li għalkemm aħna pajjiż żgħir, aħna resourceful biżżejjed u għandna poplu li għandu ċerti kwalitijiet. Għalhekk nistgħu naslu u naħseb li l-poplu tagħna dan jaċċettah.

  L-Onor. Debono Grech semma l- biedja u s-sajd u li l-Ministru responsabbli qal li t-taħdidiet diġa' huma lesti.  Jien mhux se ngħid x'qal preċiżament il- Ministru, imma dan qal li l- problema tal-biedja f'Malta vis-a-vis l-Komunita' diġa' qed tiġi trattata bħas-setturi kollha ta' l-ekonomija.  Naturalment m'għandniex is- soluzzjonijiet  pinġuti u lesti, kemm naqbduhom minn fuq id-drawing board u napplika​whom, imma dawn il-problemi qed jiġu eżaminati bħal problemi oħra.  

  MR SPEAKER:   Grazzi.  Ordnijiet tal-Ġurnata.  

ORDNIJIET 

TAL-ĠURNATA

ABBOZZ TA' LIĠI LI JEMENDA 

L-ATT  DWAR IT-TAXXA FUQ 

L-INCOME

INCOME TAX (AMENDMENT) BILL

L-ordni għall-Kumitat ġie moqri.
FIL-KUMITAT
L-Onor. Michael Bonnici, Viċi President tal-Kumitati, jippresjedi.

Ikompli mit-28 ta' Ġunju 1993.  

Klawsola 11 - Żieda ta' l- artikolu 74A ġdid ma' l-Att prinċipali. (Kont.)

Clause 11 - Amendment of section  74A of the principal Act. (Cont.)

  ONOR. JOHN DALLI (Ministru tal-Finanzi):   Mr Chairman, l- aħħar darba konna qed niddiskutu klawsola 11 u l- emenda għaliha.  Jiena kont spjegajt il-provvedimenti li nsibu f'din il-klawsola, fosthom li trid tinġabar il- provisional  tax mal-kuntratti u li din għandha tinġabar mhux biss min-nutara, imma anke, per eżempju, mir-Reġistratur tal- Qorti meta jkun hemm judicial auctioning biex jiġi assigurat li tinġabar il-capital gains tax meta jsir bejgħ b'dan il- mod.

  THE DEPUTY CHAIRMAN:   L- Onor. Charles Mangion.

  ONOR. CHARLES MANGION:  Mr Chairman, għar-rigward ta' din is-sezzjoni nixtieq niġbed l-attenzjoni tal-Ministru biex jara jekk f'subparagrafu (2) (a) ir-referenza li hemm għal section 5 għandhiex tiġi section 5A li qed indaħħlu b'dan l-Abbozz.  Għaliex?  Għax section 5 hija s-section li timponi l-ġbir tat- taxxa mentri hija section 5A li ...

  ONOR. JOHN DALLI:   Jien nista' ngħid li section 5 hija l-artiklu li hemm  fil-liġi oriġinali u li taħtha hemm iċ- charge għall-income tax kif nafuha qabel.    

  Section 5A iddaħħal il- konċett tal-capital gains tax.  F'subartiklu 74A (2) kif propost fi klawsola 11 qegħdin ngħidu illi:

"Provisional tax under this section shall not be payable in respect of:

(a)  any transfer of assets not subject to tax on capital gains, or to tax under section 5 of the Act;".

Qegħdin ngħidu illi fejn ikun hemm kuntratti magħmula minn negozjanti ta' l-art, il- profitt tagħhom ma jaqax taħt section 5A imma jaqa' taħt section 5 u trid titħallas il- provisional tax fuqhom.  Hawnhekk it is a double negative.

  ONOR. CHARLES MANGION:  Jiġifieri l-Ministru qed jgħid li l-provisional tax trid tinġabar dejjem fuq it- transazzjonijiet kollha li jsiru minn trading companies jew individwi li jinnegozjaw fil-proprjeta'.  Allura fid- dawl ta' dak li qed jgħid, jekk negozjant ta' proprjeta' jbigħ id-dar tar-residenza tiegħu fejn ikun ilu joqgħod  għal għaxar snin, id-dikjarazzjoni li jista' jagħmel fil-kuntratt fejn jgħid li dik kienet ir- residenza tiegħu għal iktar minn tliet snin,  ma teżentahx minn din it-taxxa?  Għax issa se nispiċċaw li rridu niddeċiedu min hu negozjant tal-proprjeta'.  Fil-każ ta' kumpannija dan faċilment jista' jiġi deċiż, imma jekk ikun individwu ...  Qed ngħid hekk għax meta niġu għall-ġbir tat- taxxa jekk wieħed jagħmel dikjarazzjoni li l-proprjeta' li qed ibigħ kienet ir- residenza tiegħu għal iktar minn tliet snin,  dan personalment jiġi eżentat milli jħallas il-capital gains tax u n-nutar jiġi eżentat milli jiġborha.  Peress li fil-ġbir tat-taxxa n-nutar għandu liability in solidu ma' l- individwu, jekk individwu jkun għamel id-dikjarazzjoni illi hu ilu jgħix għal aktar minn tliet snin f'dik id-dar li se jbigħ - u jkun qed jgħid il-verita' - u allura in-nutar ma jiġborx il- provisional tax, imma wara l- Kummissarju tat-Taxxi Interni jgħid li dan  bħala trader xorta jrid iħallasha, allura mbagħad il-Kummissarju jispiċċa jsib the easiest way out u jfittex lin-nutar biex iħallas dik it-taxxa?  Qed ngħid dan biex nevitaw ċirkostanzi li fir-realta' faċilment jistgħu jiġru.

  ONOR. JOHN DALLI:  Natural- ment bniedem li jinnegozja fil- proprjeta' mhux se jibda jitqies bħala ċittadin b'inqas drittijiet minn ħaddieħor meta jiġi biex ibigħ daru.  Sakemm tkun verament daru dan għandu jgawdi l-eżenzjonijiet li għandu ċittadin normali.  Naturalment nifhmu li n-nutar se joqgħod fuq id-dikjarazzjo​nijiet li se jsirulu u m'għandux obbligu li joqgħod jiċċekkja hu jekk bniedem kienx verament joqgħod f'post għal tliet snin.  Huwa kompitu tal- Kummissarju li mbagħad jiċċekkja u jara jekk dawk id- dikjarazzjonijiet humiex veru jew le.  Kif qed ngħid, jekk bniedem ibigħ sebat idjar f'sena u jgħid li kienu residenza tiegħu, naturalment wieħed jibda jagħmel ċerti mistoqsijiet imma n-nutar xorta m'għandu l-ebda obbligu li joqgħod jiċċekkja.  Aħna nifhmu bl-aktar mod ċar li m'aħniex qed ngħidu li n-nutar għandu jmur jiċċekkja u jivverifika jekk l-individwu kienx joqgħod hemm jew le għal tliet snin, imma jrid joqgħod fuq id- dikjarazzjonijiet li jsirulu.

  ONOR. CHARLES MANGION:  Jien qed inqanqal dan il-punt biex jiġi ċċarat anke minħabba l- Kunsill Nutarili.  Ladarba aħna n-nutara naġixxu skond id- dikjarazzjoni li jagħti l- individwu f'ħafna kuntratti fejn jidħlu permuta, dazju, eċċ.,  jekk wara jirriżulta li l-partijiet għamlu dikjarazzjo​ni falza għall-finijiet ta' din it-taxxa, m'hemm l-ebda liability fuq in-nutar.   Nixtieq li din nagħmluha ċara anke biex tiġi interpretata sew mid-Dipartiment.

  ONOR. JOHN DALLI:  Din hija ċara sakemm naturalment in- nutar jaġixxi in bona fede, jiġifieri  jiċċekkja dawn id- dikjarazzjonijiet kollha. Qed ngħid dan għax ma nistgħux nittolleraw li n-nutar - li għandu r-responsabilita' professjonali tiegħu - f'seba' ġimgħat jagħmel seba' kuntratti ta' bejgħ ta' residenza personali għal xi klijent tiegħu. Jien qed nesaġera apposta biex inkun nista' nfiehem il-punt, imma in the normal course of events in- nutar irid jaċċetta d- dikjarazzjonijiet li jsirulu.

  ONOR. CHARLES MANGION:  Din hija simili għal meta l-awditur jitlob id-dikjarazzjoni li l- fatti ppreżentati huma reali, biex b'hekk jiġi meħlus mir- responsabilita'.

  THE DEPUTY CHAIRMAN:  L-Onor. Freddie Portelli.

  ONOR. ALFRED PORTELLI:  Nixtieq nieħu l-opportunita' biex nagħmel mistoqsija lill- Ministru ħalli nara jekk dak li għandi f'moħħi f'dan il-każ jabbinax.  Per eżempju, kien hemm każ ta' wieħed li xtara post hawn Malta, emigra, ħalla prokuratur hawnhekk u dan il- post inbiegħ lil xi ħaddieħor.  Meta sar il-kuntratt it-tnejn weħlu t-taxxa ta' 7%, kemm dak li biegħ kif ukoll dak li xtara, għax dak li xtara kien Malti li jgħix fl-Ingilterra pero' kellu l-passaport Malti u għandu post ieħor f'ismu hawn Malta.  Allura dawn spiċċaw biex ħallsu l-capital gains tax ta' 7% kull wieħed.

  ONOR. JOHN DALLI:  Naħseb li għandek żball.  Wieħed ħallas il-boll u l-ieħor ħallas il- capital gains tax għax dawn it- tnejn huma ta' 7%.

  ONOR. ALFRED PORTELLI:   Kif se tinħadem ir-rata tat-taxxa li jrid iħallas min biegħ u ġie ċċarġjat il-capital gains tax, jekk hu qiegħed jgħix fl- Awstralja u min xtara qiegħed jgħix fl-Ingilterra, għalkemm għandu passaport Malti?

  ONOR. JOHN DALLI:  Min xtara  m'għandux x'jaqsam ma' din il- liġi.

  ONOR. ALFRED PORTELLI:  Il- bejjiegħ irħieva l-flus l-Awstralja mingħand il- prokuratur.

  ONOR. JOHN DALLI:  Jekk min biegħ m'għandux residenza Maltija, jeħel 35% fuq il- profitt li jkun għamel.  Allura jiddependi mill-ammont ta' qliegħ li jkun għamel u jekk huwiex taxxabbli jew le.  

  ONOR. ALFRED PORTELLI:  X'jiġifieri jeħel bil-35%?

  ONOR. JOHN DALLI:  Għaliex ma jkollux deductions.  Meta bniedem ma jkollux residenza f'Malta ma jkunx intitolat għal deductions mit-taxxa.  

  ONOR. ALFRED PORTELLI:  Jiġifieri dan il-Malti li emigra u biegħ il-post, se jeħel 35%?

  ONOR. JOHN DALLI:  Il-Malti li emigra, jekk għamel profitt fuq il-proprjeta' li biegħ, se jeħel bir-rata ta' income tax li jeħel għall-income li għandu, skond il-liġi li għandna.  Nerġa' ngħid, is-7% mhijiex a final tax imma hija a provisional tax bħall-PAYE.  Din hija taxxa mħallsa bil- quddiem u jekk jirriżulta li din it-taxxa ma kenitx dovuta, jingħataw il-flus lura. Jekk jirriżulta li trid titħallas aktar taxxa, jintbagħtlu kont ieħor u jekk jirrżulta li bis- 7% ħallas wisq taxxa tintbagħtlu d-differenza.  

  ONOR. ALFRED PORTELLI:  Jiġifieri jekk suppost iħallas iżjed lid-Dipartiment tat- Taxxa, id-Dipartiment jiktiblu l-Awstralja u jibgħatlu l-flus lura.

  ONOR. JOHN DALLI:  Iva, hekk hu.

  THE DEPUTY CHAIRMAN:  Aktar rimarki?  (Onor. Membri:  No)  

  Il-mistoqsija hi l-emenda  kif imressqa u moqrija mill- Ministru.  Dawk favur?  (Onor. Membri: Aye)  Dawk kontra?  (Onor. Membri: No) Carried.

L-emenda "D" għaddiet.
  THE DEPUTY CHAIRMAN:  Il- mistoqsija hi klawsola 11 kif emendata.  Dawk favur?  (Onor. Membri: Aye)  Dawk kontra?  (Onor. Membri: No) Carried.

Klawsola 11, kif emendata, għaddiet u ġiet ordnata biex issir parti mill-Abbozz ta' Liġi.
Klawsola 12 -   Emenda ta' l- artikolu 75 ta' l-Att prinċipali.

Clause 12    -  Amendment of section 75 of the principal Act.

  ONOR. JOHN DALLI: Klawsola 12 hija konsegwenzjali wkoll u hija kwestjoni ta' renumbering minħabba l-introduzzjoni ta' dawn il-klawsoli.  Nipproponi din l-emenda għal klawsola 12:

"E"  Minflok il-klawsola 12 għandha tidħol il-klawsola li ġejja:

     "12.  Fil-paragrafu (ċ) ta' subarikolu (1) ta' l- artikolu 75 ta' l-Att prinċipali, minflok il- kliem "ta' l-artikolu 32, 42,  55" għandhom jidħlu l-kliem "ta' l-artikolu 32, 42, 55, 74A,".

"E"  For clause 12 there shall be substituted the following clause:

     "12.   In paragraph (c) of subsection (1) of section 75 of the principal Act, for the words "of sections 32, 42, 55" there shall be substituted the words "of sections 32, 42, 55, 74A,".

  THE DEPUTY CHAIRMAN:  Hawn rimarki?  (Onor. Membri:  No)

  Il-mistoqsija hija l-emenda "E".    Dawk favur?  (Onor. Membri:  Aye)  Dawk kontra?  (Onor. Membri:  No)  Carried.

L-emenda "E" għaddiet
  THE DEPUTY CHAIRMAN:  Il- mistoqsija hija klawsola 12 kif emendata.  Dawk favur?  (Onor. Membri:  Aye)  Dawk kontra?  (Onor. Membri:  No)  Carried.

Klawsola 12, kif emendata, għaddiet u ġiet ordnata biex issir parti mill-Abbozz ta' Liġi.
Klawsola 13 - Dispożizzjonijiet tranżitorji

Clause 13   - Transitory provisions

  ONOR. JOHN DALLI:  Għal klawsola 13 għandi din l- emenda:

"F"  (a)  "Il-klawsola 13 kif inhi għandha tiġi enumerata mill-ġdid bħala s-subklawsola (1) tagħha.

     (b) Minnufih wara klawsola (1) kif enumerata mill- ġdid għandu jiżdied dan li ġej:-

     "(2)  Ħadd ma jista' jieħu ebda azzjoni kontra Nutar li qabel il-pubblikazzjoni ta' dan l-Att ikun aġixxa b'mod konformi ma' kull ordni jew direttiva mogħtija mill-Ministru responsabbli għall-finanzi jew mill-Kummissarju, dwar il-ġbir u ħlas tat-taxxa provviżorja li titħallas taħt l-artiklu 74A ta' dan l-Att u li jkun ġabar mingħand dik il-persuna dik it-taxxa provviżorja iktar minn dik li kellha titħallas skond dan l-Att.  F'każ bħal dak, in-Nutar għandu jgħaddi lill- Kummissarju kull taxxa provviżorja hekk miġbura iżda li tkun għadha ma tħallsitx lill-Kummissarju fid-data tal-pubblikazzjo​ni ta' dan l-Att f'dak iż- żmien li seta' ġie stabbilit f'dawk l- ordnijiet jew direttivi.  

     (3)  Il-Kummissarju jkollu jedd ta' azzjoni kontra Nutar għall-ħlas ta' kull taxxa provviżorja miġbura minnu iktar minn dik dovuta skond dan l-Att iżda li tkun inġabret skond kull ordni jew direttiva msemmija qabel.".

"F"  (a) The existing provision of clause 13 shall be numbered as subclause (1).

     (b)   Immediately after subclause (1) as renumbered, there shall be added the following:

     "(2) No action shall be competent to any person 
against any Notary who before the publication of this Act has acted in conformity with any instructions or directive given by the Minister responsible for finance or the Commissioner,  in respect of the collection and payment of provisional tax payable under section 74A of this Act, and has collected from such person any such provisional tax in excess of that which is payable in accordance with this Act.  In any such case, the Notary shall remit to the Commissioner any provisional tax so collected but not yet paid to the Commissioner on the date of publication of this Act within such time as may have been established in such inst- ructions or directives.

     (3) The Commissioner shall have an action against any Notary for the payment of any such provisional tax collected by him in excess of that due in  accordance with this Act but which is in accordance with any instructions or directives as aforesaid.".

  THE DEPUTY CHAIRMAN:    Hawn rimarki?  L-Onor. Charles Mangion.

  ONOR. CHARLES MANGION:  F'subklawsola 13(2) kif qed tiġi proposta fl-emenda nsibu miktub hekk:

     "No action shall be competent to any person ...".

Il-kelma "any person" f'dak il- paragrafu tinkludi wkoll il- Kummissarju tat-Taxxi Interni?   ONOR. JOHN DALLI:  Hekk hu.  

  ONOR. CHARLES MANGION:  Biex inkunu ċari u tiġi recorded għal skopijiet ta' definizzjo​ni, fl-opinjoni tiegħi ġustament il-Kummissarju għandu dritt għal dik it-taxxa li skond din il-liġi tkun inġabret u qegħda fil-pussess tiegħu.  

  THE DEPUTY CHAIRMAN:  Hemm aktar rimarki?  (Onor. Membri: No)  Il-mistoqsija hija l- emenda kif imressqa u moqrija mill-Ministru.   Dawk favur?  (Onor. Membri: Aye)  Dawk kontra?  (Onor. Membri: No) Carried.  

L-emenda "F" għaddiet.
  THE DEPUTY CHAIRMAN:  Il- mistoqsija hi klawsola 13 kif emendata.  Dawk favur?  (Onor. Membri: Aye)  Dawk kontra?  (Onor. Membri: No) Carried.

Klawsola 13 għaddiet u ġiet ordnata biex issir parti mill- Abbozz ta' Liġi.
Klawsola 4 -  Żieda ta' artikolu ġdid 5A ma' l-Att prinċipali.

Clause 4 -   Addition of new section 5A to the principal Act.

(Posposta mit-28 ta' Ġunju 1993)
  THE DEPUTY CHAIRMAN:  Hawn rimarki?  L-Onor. John Dalli.

  ONOR. JOHN DALLI:  Mr Chairman, fuq klawsola 4 kien hemm żewġ affarijiet pendenti minn żewġ kummenti li għamlu xi Membri ta' l-Oppożizzjoni.  Wieħed mill-kummenti kien dak ta' l-Onor. Lino Spiteri rigward il-possibilita' ta' reorganisations ta' kumpanniji li ma jinkludux transfers ta' shares bejn kumpannija u oħra.  Jien kont għidt li dawn huma koperti b'paragrafu (14).  Kif wegħidt, jien iċċekkjajt x'inhi l-pożizzjoni u sibt li l- pożizzjoni hi li jekk issir reorganisation bil-ħruġ ta' shares ġodda, allura m'hemmx transfer u ma tkun involuta ebda capital gains tax.  Jien naħseb li at this stage tajjeb li din il-pożizzjoni nħalluha fl-istadju li hi biex ma nikkomplikawx is-sitwazzjoni iktar milli hi.  Jekk naraw li jinħolqu ċerti sitwazzjonijiet f'pajjiżna, allura naħseb li nkunu flessibbli biżżejjed biex noperaw skond dawk is- sitwazzjonijiet.  

  Mr Chairman, rigward il- kumment li għamel l-Onor. Mangion qed inressaq din l- emenda għal klawsola 4:  

"G"  Fil-paragrafu (a) tas- subartikolu (5) tal- artikolu 5A li hemm fil- klawsola 4, kif sostitwit l-istess paragrafu (a) fl- emenda "C", minnufih wara l-kliem "dwar dik ir- reġistrazzjoni" għandhom jidħlu l-kliem "u f'każ ta' att ta' trasferiment, l-att ikun ġie insinwat kif imiss fir-Reġistru Pubbliku sa l-1 ta' Diċembru 1992".

"G"  In paragraph (a) of subsection (5) of section 5A in Clause 4, the said paragraph (a), as substituted by Amendment "C", immediately after the words "issued by the Commissioner" there shall be added the words "or, in the case of a deed of transfer, the deed has been duly enrolled in the Public Registry by the 1st December 1992".

  THE CHAIRMAN:  Hemm rimarki?  (Onor. Membri: No)  Il- mistoqsija hi emenda "G".  Dawk favur?  (Onor. Membri: Aye)  Dawk kontra?  (Onor. Membri: No)  Carried.

L-emenda "G" għaddiet.
  THE DEPUTY CHAIRMAN:  Il- mistoqsija hi emenda "Ċ" kif imressqa u moqrija mill- Ministru.  Dawk favur?  (Onor. Membri: Aye)  Dawk kontra?  (Onor. Membri: No) Carried.

L-emenda "Ċ" għaddiet.
  THE DEPUTY CHAIRMAN:  Il- mistoqsija hi klawsola 4 kif emendata.  Dawk favur?  (Onor. Membri: Aye)  Dawk kontra?  (Onor. Membri: No) Carried.

  ONOR. MEMBRU:  Division.

  THE DEPUTY CHAIRMAN:  Din id- division tittieħed minn hawn u 20 minuta oħra. 

Billi fis-7.28 p.m. intalbet votazzjoni, il-Kumitat ġie sospiż u rriżuma fis-7.48 p.m.
  THE DEPUTY CHAIRMAN:  Il- mistoqsija hi klawsola 4 kif emendata.  Dawk favur?  (Onor. Membri: Aye)  Dawk kontra?  (Onor. Membri: No) Carried.

  ONOR. MEMBRU: Division.

  THE DEPUTY CHAIRMAN:  Ninforma lill-Kumitat li l- Onor. Josef Bonnici, l-Onor. Guido de Marco, l-Onor. Eddie Fenech Adami, l-Onor. Joseph Psaila Savona u l-Onor. John Vella huma paired ma' l-Onor. John Attard Montalto, l-Onor. Joe Mizzi, L-Onor. Vincent Moran, l-Onor. Tony Nicholl u l-Onor. Salvu Sant.

	VOTAZZJONI NRU : 57

	FAVUR : 29
	KONTRA : 26

	
	

	L-Onor.
	 L-Onor.

	
	

	Bonello Du Puis George
	Abela Wistin

	Bonnici Michael
	 Bartolo Evarist

	Borg Tonio
	Borg Carmel

	Cassar Joe
	Brincat Joseph

	Cuschieri Louis
	 Brincat Leo

	Dalli John
	Buhagiar Charles

	Debono Giovanna
	 Buhagiar Louis

	Deguara Louis
	 Calleja Reno

	Falzon Michael
	Cilia Joe

	Fenech Joe
	Debono Grech Joe

	Frendo Michael
	Farrugia Michael

	Galea Ċensu
	 Farrugia Noel

	Galea Louis
	 Gatt George

	Galea Mario
	 Grech Edwin S

	Gatt Lawrence
	 Mangion Charles

	Gauci Borda Lino
	Micallef Freddie

	Hyzler George
	 Mifsud Bonnici Karmenu

	Mifsud Bonnici Antoine
	Mintoff Dom

	Mifsud Bonnici Ugo
	Muscat Philip

	Muscat Claude
	 Portelli Alfred

	Muscat Richard
	Refalo Anton

	Refalo Louis
	Sant Alfred

	Refalo Michael Angelo
	 Schembri Adami Sandro

	Rizzo Naudi John
	Spiteri Lino

	Spiteri Carm Lino
	 Vella George

	Tabone Anton
	Vella Karmenu

	Zammit Ninu
	

	Zammit Stanley
	

	Zammit Dimech Francis
	


Klawsola 4, kif emendata, għaddiet u ġiet ordnata biex issir parti mill-Abbozz ta' Liġi.  
Klawsola 1 u t-Titolu għaddew u ġew ordnati biex isiru parti mill-Abbozz ta'Liġi.
Il-Kamra rriżumiet u l-Viċi President tal-Kumitati rrapporta l-Abbozz ta' Liġi mgħoddi b'emendi.

ABBOZZ TA' LIĠI DWAR IT-TAXXA 
FUQ DOKUMENTI U TRASFERIMENTI

DUTY ON DOCUMENTS AND TRANSFERS 
BILL

 MR SPEAKER:  Il-Ministru tal- Finanzi. 

  ONOR. JOHN DALLI:  Mr Speaker, għandi messaġġ mill- President.  

  MR SPEAKER:  Se naqra l- messaġġ tal-President:


CENSU TABONE


PRESIDENT TA' MALTA
     Il-President wara li kien informat dwar is-suġġett ta' l-Abbozz ta' Liġi "biex jipprovdi minflok l- Att dwar it-Taxxa fuq Dokumenti għall-impożizz- joni ta' taxxa dwar ċerti dokumenti u trasferi- menti", jirrakkommandah għall-konsiderazzjoni tal- Kamra tad-Deputati.

     28 ta' Ġunju, 1993.

  Il-Ministru tal-Finanzi, jekk jogħġbu jressaq it-Tieni Qari.

  ONOR. JOHN DALLI:  Mr Speaker, nipproponi t-Tieni Qari ta' l-Abbozz ta' Liġi msejjaħ "Att dwar it-Taxxa fuq Dokumenti u Trasferimenti".  

  ONOR. GEORGE HYZLER (Ministru għas-Sigurta' Soċjali):  Nisse- konda.

  MR SPEAKER:  Rimarki, jekk jogħġobkom?  Il-Ministru tal- Finanzi.

  ONOR. JOHN DALLI:  Mr Speaker, dan l-Abbozz fil-fatt huwa liġi sħiħa illi se tissostitwixxi għal kollox il- liġi li kien hemm qabel dwar il-boll, jiġifieri dwar id-duty on documents.  Barra minn hekk, irridu narawh fil-kontest tat- tneħħija tat-taxxa tas- suċċessjoni u tat-taxxa tad- donazzjoni illi rridu niddiskutuhom 'il quddiem f'dan il-Parlament.  Meta ġejna biex nieħdu d-deċiżjoni dwar it- tneħħija tat-taxxa tas- suċċessjoni u t-taxxa fuq dokumenti, aħna rajna li fit- trasferimenti illi jsiru b'wirt, dawk imsejħa causa mortis, kemm il-proprjeta' immobbli kif ukoll shares li jgħaddu mingħand il-mejjet għall-eredi tiegħu, għall- finijiet ta' taxxa tal-boll jiġu meqjusa bħallikieku qed jgħaddu bi trasferiment ieħor.  Aħna ridna li kemm jista' jkun inżommu parita' bejn it- trasferimenti li jsiru causa mortis u oħrajn li jsiru b'azzjoni oħra ta' trasferiment ta' titolu.  Qed nipprovdu wkoll il-mod kif isir dan it- trasferiment biex minflok ma jibdew isiru d-denunzji u jibdew joħorġu l-assessments mid-Dipartiment kif kien isir qabel, issa wieħed jista' jagħmel dikjarazzjoni għand nutar u dik id-dikjarazzjoni sservi bħala informazzjoni dwar kif qed tgħaddi l-proprjeta'.  Fuq il-valuri kif dikjarati f'dak id-dokument li jsir jiġi ċċarġjat il-boll prattikament fuq l-istess bażi li jiġi ċċarġjat il-boll fuq kuntratt ta' trasferiment ieħor.  Pero' ħallejna l-provvediment li kien jeżisti qabel fit-taxxa tas- suċċessjoni, jiġifieri li l- ewwel Lm10,000 fi proprjeta' li ħalla l-mejjet, ma jkunux taxxabbli, lanqas għall- finijiet tal-boll.  Dan għamilnih biex l-emendi li daħħalna matul is-snin rigward it-taxxa tas-suċċessjoni nkopruhom anke fir-rigward ta' din it-taxxa.  Nistgħu ngħidu li din hija l-unika differenza li għandna bejn it-trasferiment causa mortis u trasferiment b'titolu ieħor. 

  Qed nieħdu wkoll l- opportunita' li nirriorganizzaw ftit din il-liġi u naġġornawha għall-esiġenzi tal-lum.  Qed nirriorganizzawha billi xi provvedimenti li qabel kienu fil-liġi, illum qed noħorġuhom barra mil-liġi u nħalluhom bħala regolamenti biex b'hekk nagħtu lill-amministrazzjoni iktar flessibilita' fil-mod kif topera dawn it-tip ta' liġijiet.  Qegħdin ukoll nieħdu azzjonijiet korrettivi għax qabel kellna esperjenza li through a misunderstanding - għaliex kien hemm xi ekwivoku - kien hemm lakuna fil-mod kif tiġi operata l-liġi.  Per eżempju, kellna l-każ klassiku tal-fidi ta' ċnus.  Meta l-fidi ta' ċnus kien isir permezz tal- qorti, ma kienet titħallas l- ebda taxxa tal-boll fuqu.  F'din il-liġi qed nagħlqu dak il-bieb u ngħidu li fil-każ ta' fidi ta' ċnus - anke jekk dan isir fil-qorti - ir-Reġistratur tal-Qorti jrid jaċċerta ruħu li jitħallas il-boll.

  Għamilna wkoll provvedimenti aktar ċari dwar  kif il- Commissioner of Inland Revenue jista' jiddetermina l-prezz tal-proprjeta'.  B'hekk insaħħu jdejn il-Commissioner of Inland Revenue biex jiġġieled kontra l-evażjoni li jkun hawn fuq kuntratti minħabba misrappre​sentation jew dikjarazzjonijiet ħżiena ta' valur. 

  F'punt minnhom qed ngħidu  li fejn qabel kien jingħata lok għal ex officio assessment jekk bejn dak li jassessja l- Kummissarju u dak li jkunn ġie  dikjarat ikun hemm differenza ta' 25% fil-valur, issa dik id- differenza qed  nirriduċuha għal 15% għax   aħna ta' l- opinjoni li din id-differenza kienet kbira wisq.  Għalhekk il-Kummissarju xorta jista' jitlob il-ħlas tad-differenza minn kif jassessja pero' ma jagħtix lok għal penali jekk id-differenza tkun inqas minn 15%.

  Fuq il-ħlas tad-dazju qed ngħidu li l-metodu ta' pagament irid isir permezz ta' bank draft biex inkunu konformi mal- Liġi ta' l-Income Tax li għadna kif għaddejna.  Aħna ħadna l- opportunita' biex nirrevedu ċerti taxxi li kienu jeżistu u qed inneħħu dawn it-taxxi li semmejna. Per eżempju, qed inneħħu l-boll fuq iċ- ċekkijiet.  S'issa f'Malta konna nħallsu boll ta' 2c fuq kull ċekk li jintuża u aħna nħossu li biex nimmotivaw l-użu taċ-ċekkijiet irridu ndaħħlu din il-kultura ta' bank accounts fil-pajjiż.  Jekk għandna l-oġġettiv li nagħmlu trasferimenti ta' flus direttament irridu nibdew indaħħlu f'moħħ in-nies il- mentalita' li trasferimenti ta' pagi, benefiċċji soċjali u trasferimenti oħra jibdew isiru direttament fil-banek.  B'hekk inkunu nistgħu neħilsu wkoll minn pataflun karti u ċekkijiet li jiġu ġenerati bl-ispejjeż kollha li huma relatati magħhom.  Għaliex ladarba joħroġ ċekk mhux biss irid jiġi msarraf  imma jrid jiġi rikonċiljat u mbagħad ikun hemm il-clearing fil-Bank Ċentrali.  Dan barra mill-posta, envelopes, karti li jiġu pprintjati u affarijiet oħra.  Meta tgħodd dawn kollha u tara li f'Malta  l-Gvern bejn wieħed u ieħor f'sena joħroġ madwar 12-il miljun ċekk, tibda tara x'cost jeżisti biex ikun hawn din it-tip ta' sistema.  Allura biex nibdew nimxu aktar lejn cost-effectivness f'dawn it- trasferimenti, li naħseb li hija ħaġa tajba qegħdin inneħħu l-boll fuq iċ-ċekkijiet biex lanqas ikun hemm l-iskuża li biex tagħmel ċekk biex tmur tiġbed il-flus jew tagħmel xi affarijiet oħra trid tħallas 2c taċ-ċekk.  

  Fuq valuations u appraise​ments li l-aktar jintużaw fin- negozju, l-aktar meta wieħed, per eżempju, għandu bżonn ta' xi overdraft jew xi facilities oħra mill-bank u jrid jagħti collateral u allura jrid il- valutazzjonijiet tal-periti biex il-bank iserraħ rasu li l- valutazzjoni hija tajba,  suppost - jekk ma jużawx xi wording kreattiv li b'xi mod kien joħorġu barra minn din id- deskrizzjoni ta' valutazzjoni  li  l-bank jaċċetta - li kellu jitħallas il-boll.  Aħna, anke biex innaqqsu l-bżonn tal- kreativita f'dawn l-affarijiet u l-kreativita' tagħna kemm jista' jkun nutilizzawha f'affarijiet aktar produttivi -  qegħdin ngħidu li se nneħħu l- bżonn l-boll f'dawn iċ- ċirkostanzi.  

  Qegħdin inneħħu l-boll fuq ir-riċevuta li wkoll kienet kumplikazzjoni kbira fil- kuntratti għaliex barra  li wieħed ried iħallas il-boll fuq il-kuntratt, kien iħallas ukoll il-boll għaliex qed jiddikjara li fuq il-kuntratt qed jirċievi l-flus.  

  Qegħdin inneħħu wkoll il-boll fuq xiri ta' ajruplani u vapuri. Qabel kien iddaħħal il- boll fuq ix-xiri ta' l- ajruplani, imma issa l- ajruplani tixtrihom Air Malta,  u din dejjem titlob lill- Ministru tal-Finanzi  biex jiffirma l-eżenzjoni - u naħseb li kull min kien Ministru tal- Finanzi ffirma xi ittra minn dawn - mit-taxxa tal-boll fuq ix-xiri li tkun se tagħmel.  Fuq il-vapuri  wkoll qed nagħmlu din l-eżenzjoni  mit- taxxa għax aħna nħossu li fuq dawn it-tip ta' assets sostanzjali - l-iktar fuq il- vapuri, li l-operazzjoni tagħhom f'pajjiżna hija tax free in its own right minħabba l-vokazzjoni marittima tagħna - m'għandux ikun hemm taxxa tal- boll.  

  Kien hemm ukoll il- provvediment ta' ħlas ta' 10c fuq kull polza ta' l-insurance.  Din naħseb li hija tradizzjoni li għadha ġejja minn mindu konna nwaħħlu bolla ta' 10c fuq id-dokument u baqgħet fil-liġi.  Issa din qegħdin inneħħuha wkoll.  Qabel fuq l-insurance tal-karozzi kien jitħallas boll ta'  25c li issa qed ngħolluh għal Lm1, filwaqt li dak li kien jitħallas fuq poloz li huma biss third party risk -  dik li l-Maltin  insejħulha insurance  tat-triq -  neħħejnih għal kollox.  Nerġa' ngħid li l-boll fuq policies oħrajn ta' insurances li jistgħu jammontaw għal ammonti sostanzjali, minflok li ħallejnih ta' 25c tellajnieh għal Lm1.  Provvediment pero' f'dawn it-tibdiliet huwa dak taż-żieda fil-boll fuq il- proprjeta' kif imħabbra fil- Budget, li minn 3.5% sar 7%.  Fil-każ ta' enfitewsi l-boll ġie rdoppjat kif irdoppjat ukoll it-taxxa maħduma fuq l- enfitewsi.  

  Mr Speaker, mill-bqija dan l- Abbozz jirrepeti ħafna mill- provvedimenti diġa' eżistenti fil-liġi tagħna, ħlief għal dawn it-tibdiliet li  semmejt.  

Grazzi, Mr Speaker.  MR SPEAKER:   Grazzi.  Aktar rimarki?  L-Onor. Lino Spiteri.

  ONOR. LINO SPITERI:   Mr Speaker, apparti l-fatt li dan l-Abbozz huwa Money Bill ieħor, fid-diskors li għamel il- Ministru, fejn ta d-dettalji kollha li kien jeħtieġ li jagħti dwar dan l-Abbozz pjuttost tekniku, osservajt li kien hemm numru ta' kontradizz​jonijiet u anke ommissjonijiet.  Il-Ministru spjega fid-dettall - b'mod li stajna nsegwuh u nifhmuh - it-tneħħija ta' xi ħlasijiet li jeżistu, per eżempju 10c fuq kull polza ta' l-insurance, il-ħlas ta' 2c fuq iċ-ċekkijiet u affarijiet bħal dawn.  Imbagħad iddetalja fejn se jdaħħal ħlas ogħla milli kien jeżisti.  Qed naraw li l- ħlas fuq insurances tal- karozzi, ħlief dik ta' third party risk, minn 25c sar Lm1 u t-taxxa tal-boll fuq it- trasferiment ta' proprjeta' minn 3.5% irdoppjat u saret 7%.  Fl-istess ħin se titneħħa wkoll it-taxxa fuq il-bejgħ u xiri ta' ajruplani u vapuri.  Fid- diskors tiegħu llejla f'dan il- Parlament il-Ministru ma taniex stima ta' kemm se jitlef flus mit-tneħħija ta' taxxi tal-boll u kemm se jdaħħal flus miż- żieda ta'  taxxi oħra tal-boll.  Dik naraha ommissjoni li jkun xieraq li tiġi rettifikata għax dan il-Parlament kull meta jkun qed jiddiskuti Money Bills - u għalhekk bdejt b'referenza għal dan il-punt - l-ewwel informazzjoni li għandu jkollu hija proprju dwar x'qiegħed jiġi ntaxxat jew x'qiegħed jiġi meħlus  mit-taxxa, u dan li qed nitkellmu dwaru kollu għandu x'jaqsam ma' tassazzjoni.  Fejn it-taxxa tal-boll minn 3.5% se tiżdied għal 7%, iż-żieda fir- rata ta' tassazzjoni hija  sostanzjali ħafna u allura huwa xieraq li l-Ministru jagħtina din l-informazzjoni.  

  Fejn qegħda l-kontradizzjoni?  Nibda b'kontradizzjoni żgħira, li tirrigwarda t-tneħħija tat- taxxa ċkejkna ta' 10c fuq kull polza ta' l-insurance li tkopri t-third party risk li l- Ministru, bil-metafora popolari, sejħilha "polza tat- triq",  li hija l-aktar polza li tintuża fil-pajjiż.  Issa jien persważ li 10c ħadd ma kien qed iħosshom, imma l- Ministru ħass li għandu jneħħiha.  Sadanittant għall- poloz li jkopru r-riskji kollha, li  f'dan il-pajjiż huwa rakkommandabbli li jkun hawn minnhom u mhux mill-poloz minimi tat-third party risks ... Għax minkejja l-mod tajjeb  kif ġew estiżi minn dan il-Gvern stess biex verament ikopru t-third party risks kollha u mhux l-aċċidenti tat- triq biss,  xorta waħda huwa desiderevoli li jkun hemm kemm jista' jkun car insurances li jkopru r-riskji kollha.  Waqt li din  żgur li hija xi ħaġa mixtieqa, hawnhekk il-Ministru lil min jagħmel din ix-xi ħaġa mixtieqa qiegħed jippenalizzah - u ngħid "jippenalizzah" f'sens relattiv - billi t-taxxa li jħallas minn 25c għamilhielu  Lm1. Jien din naraha kontradizzjoni.  

  Kontradizzjoni ħafna akbar minn hekk imbagħad naraha fil- fatt li t-taxxa fuq il- kuntratti għar-rigward tat- trasferiment  ta' proprjeta' minn 3.5% se jagħmilha 7%.  Jidhirli  li mhux biss fuq  proprjeta' immobiljari, imma anke fuq shares li ma jkunux quoted fuq l-istock exchange, ir-rata ta' taxxa se tkun ta' 7%. (Interruzzjonijiet)  Il- Ministru qed jikkorreġini li l- intenzjoni minn  kif tħabbret fil-Budget inbidlet u t-taxxa fuq trasferimenti ta' shares se tibqa' kif kienet, ftit aktar minn 2%.  Pero' hawn qabża enormi minn  3.5% għal 7% fuq trasferiment ta' proprjeta'.  Issa jien infakkar li meta fiż- żmenijiet imgħoddija r-rata kienet ħafna anqas minn hekk u ġiet awmentata minn Gvern Soċjalista biex imbagħad waslet għal 3.5%, fil-pajjiż kien hawn nies li ħaduha bi kbira ħafna u s-saħna li saħnu ma tantx għamlitilhom tajjeb għall- ekwilibriju tagħhom.  Pero' llum il-ġuranta minn 3.5% qegħda tiżdied  għal 7% fuq trasferiment ta' proprjeta' lokali b'xi eċċezzjoni għax- xiri ta' proprjeta' għall-użu personali ta' dak li jkun sa valur ta' Lm20,000, minn dak il-valur 'il fuq imbagħad tapplika  għall-proprjeta' kollha.    Fuq ix-xiri ta' proprjeta' minn barranin, ir- rata saret ta' 17.5%.  

  L-ewwelnett  wieħed irid jgħid li qabża ta' din il- portata se żżid il-pressjoni inflazzjonarja fuq il- proprjeta'.  Meta inti qed tirdoppja t-taxxa tal-boll - u din  hija żieda tassew qawwija, kważi drammatika - u b'hekk qed iżżid wieħed mill-costs fit- trasferimenti tal-proprjeta', jekk inti  temmen li l- affarijiet se jibqgħu jsiru sewwa u li l-prezz tal- proprjeta' se jkun dikjarat fil-livell li għandu jkun dikjarat, allura trid tagħraf li se tkun  qed iżżid l-impetus inflazzjonarju fis-suq tal- proprjeta'.  Barra minn hekk il-Ministru qiegħed iniżżel it- threshold ta' l-ex officio penalty li jista' jieħu d- dipartiment konċernat  minn 25% għal 15% bħala prekawzjoni f'każ li ma jiġix dikjarat il- prezz tal-proprjeta' li suppost jiġi dikjarat.  Naturalment bħala bniedem realistiku jagħraf li dan kollu se jservi wkoll bħala inċentiv biex ikun hemm min inaqqas saħansitra l- prezz attwalment dikjarat fuq il-kuntratt, minkejja l- implikazzjonijiet li se jkun hemm għada pitgħada għall- capital gains tax.  Jien ngħid li l-Ministru għamel sewwa għax  kull ħaġa li tkun immirata biex tnaqqas l-evażjoni tat-taxxa u biex l-affarijiet isiru aħjar, fl-opinjoni tiegħi hija miżura tajba.    Imma  hawnhekk il- Ministru qiegħed jagħmel dan f'sens kontradittorju għal dik iż-żieda  li diġa' tkellimt fuqha, jiġifieri  żieda fit- taxxa tal-boll fuq it- trasferiment ta' proprjeta' minn 3.5% għal 7%.   Huwa minnu li qed jiġi propost li l-ewwel Lm20,000 fil-valur tax-xiri ta' dar għal skop residenzjali  jibqa' jiġi ntaxxat bit-3.5%, u  minn Lm20,000 'l fuq jiġi ntaxxat bis-7%.  U hawnhekk irrid nosserva wkoll li minħabba l-mod kif sploda l- prezz tal-proprjeta' fis-suq f'dawn l-aħħar snin, ftit huma dawk il-proprjetajiet lesti minn kollox li l-valur tagħhom ma jeċċedix l-Lm20,000 speċjalment jekk qegħdin nitkellmu fuq il-proprjetajiet li saru jaspiraw għalihom il- Maltin - u sewwa għamlu - f'dawn l-aħħar 25 sena mingħajr interruzzjonijiet bejn gvern u ieħor.  Din iż-żieda minn 3.5% għal 7% effettivament se tolqot xi ftit anke lil dawk li jakkwistaw proprjeta' għal skopijiet residenzjali.  

  Sadanittant għandek il- kontradizzjoni li t-taxxa tal- boll fuq it-trasferiment ta' ajruplani u vapuri se titneħħa.  Il-Ministru kif immottivaha din it-tneħħija tat-taxxa fuq il- boll fuq dawn iż-żewġ tipi ta' transazzjonijiet potenzjalment kbar?  L-ewwelnett qal li l- ajruplani jinxtraw minn Air Malta.  Pero' għalkemm Air Malta hija  kumpannija kummerċjali, is-sid tagħha huwa l-Istat.  Sadanittant aħna ngħidu - naħseb li fuq din għandna naqblu - li għalkemm hija kumpannija ta' l-Istat għandha topera kummerċjalment.  U jekk topera kummerċjalment x'inhi r-raġuni li  teżentaha  mit-taxxa tal-boll?  Din hija liable li tħallas l-income tax, allura  kif se tiġi eżentata milli tħallas it-taxxa tal- boll?  U jekk stess wieħed jipprova jġebbed l-understand​ing tiegħu  u jipprova jifhem għaliex il-Gvern qiegħed jeżenta lil Air Malta -   wara kollox ikun qiegħed jeżenta lill-Istat stess, għaliex il- parti l-kbira tax-shares ta' din il-kumpanniji  huma f'idejn il-Gvern - ...  Bħala   parentesi  ngħid li  jekk il- Gvern jasal biex jipprivatizza   Air Malta, ikun qiegħed jagħti benefiċċju mhux iżjed lil asset ta' l-Istat, jiġifieri tal- poplu kollu, imma lil asset li jsir ta' parti mill-poplu,  xi ħaġa li wieħed irid joqgħod attent għaliha.  Jekk stess f'din il-kawtela  li għamilt wieħed jifhem il-ħsieb li esprima l-Ministru, kif tista' mbagħad tifhem il-ħsieb li tneħħi t-taxxa minn fuq it- trasferiment ta' vapuri, meta t-taxxa fuq it-trasferiment ta' proprjeta' lokali u  residenzjali ta' iżjed minn Lm20,000 mhux talli se nħalluha talli se nżiduha?  Il-Ministru in parti din immottivaha wkoll billi  qal li għandna leġislazzjoni biex b'konformi​ta' mat-tradizzjoni marittima tagħna issa nipprovaw nisfruttawha - mhux issa biss imma għal ħafna snin, pero' b'enfasi miżjuda f'dawn l-aħħar snin - fil-qasam ta' kumpanniji li għandhom status offshore/onshore - imma żgur status li jagħtihom trattament preferenzjali fejn tidħol l- income tax  - u jekk fhimtu sewwa l-Ministru qiegħed jagħmel attentat biex din it- tneħħija ta' taxxa hawnhekk indaħħluha f'dan il-kontest f'sens pożittiv għaliex il- qasam marittimu diġa' huwa eżentat milli jħallas  taxxa lokali, u  jekk mhux eżentat għal kollox, f'ċerti każijiet iħallas taxxa żgħira.  Imma allura minn dan kollu se nispiċċaw biex nibbenefikaw biss  mir-registration fees u  mbagħad kontra dan ikun hemm ir-riskju li dawk li jirreġistraw hawn Malta, għax forsi ma jistgħux jiġu vetted bil-finezza u r-reqqa li wieħed jixtieq, jagħtuna fama ħażina f'każ ta' xi inċident internazzjonali.  U anke jekk stess ma jkunx hemm inċidenti internazzjonali, għaliex għandek teżenta transazzjoniji​et li jistgħu jsiru hawn Malta?  Hemm transazzjonijiet, bħalma rajna dan l-aħħar fil-gazzetti, fejn per eżempju jinqabad vapur hawn Malta minħabba qagħda ta' kreditu bejn negozjant u min għandu jagħti l-flus, u l-vapur jinbiegħ hawn Malta stess fis- subbasta.  Fil-fatt dan l-aħħar vapur li b'mod misterjuż dam ħafna ma nbiegħ, inbiegħ hawn Malta b'mod misterjuż ukoll, fl-opinjoni tiegħi,  għax ma nafx għal liema skop seta' jintuża peress li lanqas għall- iscrap ma kien tajjeb; imma forsi hemm xi raġuni għal dan il-bejgħ.   Allura transazzjo​nijiet bħal dawn se jkunu eżentati kompletament mit-taxxa tal-boll?   Jien ma narax li jagħmel sens li ninkoraġġixxu dawn l-affarijiet.   

  Barra minn hekk il-Ministru ma speċifikax jekk kemm-il darba din it-tneħħija tat-taxxa tal-boll hijiex se tolqot ukoll seacraft illi huma wżati lokalment, bħal speedboats u yachts.  Naħseb li jagħmel tajjeb li jispeċifika dan għax jekk se tolqot vapuri kbar u ma tolqotx dan it-tip ta' seacraft lokali, allura l-kontradizzjoni se tkun ħafna ikbar.  Jekk mill-banda l-oħra se tolqot seacraft lokali, partikolarment dawk li mhux biss jinbiegħu hawn Malta imma anke jinħadmu hawnhekk, allura permezz ta' hekk għallinqas se titneħħa diskriminazzjoni li hemm kontra l-boat builders lokali għaliex s'issa qed titħallas taxxa jew dazju fuq dawk is-seacraft li jbigħu  u fuq l-inġenji li jwaħħlu mas-seacraft li jaħdmu huma, mentri fuq għadd kbir ta' seacraft oħra li huma reġistrati b'mod abbużiv fuq kumpanniji li suppost huma tal- barranin, ma qed jitħallsu ebda taxxa u dazju.  Jiġifieri fiċ- ċokon ta' dan l-Abbozz nara li hemm diversi affarijiet li mhumiex spjegati, affarijiet kontradittorji u anke inġusti, apparti li huwa Money Bill u allura anke għalhekk biss naturalment aħna se nivvotaw kontra tiegħu.

  MR SPEAKER:  Grazzi.  Aktar rimarki?  L-Onor. Charles Mangion.

  ONOR. CHARLES MANGION:  Mr Speaker, iktar huwa lok li dan l-Abbozz li għandna quddiemna, li huwa kważi bħal ta' qablu, jiġi diskuss fid-dettall fl- istadju ta' Kumitat.  F'dan l- istadju naħseb li wieħed aktar għandu jitkellem fuq osservazzjonijiet pjuttost ta' natura ġenerali.  Ovvjament l- iktar ħaġa li se tolqot lill- poplu in ġenerali hija l-fatt li f'ħafna każijiet  - jekk inħallu barra l-ftit eċċezzjonijiet - it-taxxa tal- boll fuq il-proprjeta' u t- trasferiment tad-drittijiet li għandhom x'jaqsmu mal- proprjeta' irdoppjat. Dan ċertament se jkollu  effett inflazzjonarju fuq is-suq tal- proprjeta'. Il-poplu Malti huwa orjentat li jħares lejn il- proprjeta' bħala mezz ieħor ta' investiment, għalkemm il- Ministru stqarr li jrid ibiddel din il-mentalita'.  Pero' dan li qed jiġi propost ċertament li se jikkontribwixxi biex jgħolli l-prezz tal-proprjeta' li matul dawn l-aħħar ħames snin sploda, kemm minħabba r- restrizzjoni fuq il-ħruġ ta' permessi kif ukoll minħabba d- dewmien fil-ħruġ tagħhom.  Issa din iż-żieda fit-taxxa tal-boll se tkompli żżid l-ispejjeż fix- xiri tal-proprjeta' u llum meta s-suq jinsab depressed - bħalma qed jingħad - għandna ħafna kuntratturi żgħar li qed igergru li naqsilhom u qed jispiċċalhom ix-xogħol.  Meta tikkompara ż-żieda fil-prezz u tara li qed ikun hemm problema u diffikulta' fil-ħruġ tal- permessi minħabba l-mezz kif qed topera l-Awtorita' ta' l- Ippjanar, issib li dan kollu se jikkontribwixxi biex ikompli jgħarraq is-suq tal-proprjeta' f'Malta, li hija industrija li magħha hemm  marbutin ħafna nies, kemm direttament kif ukoll indirettament, li diġa' qegħdin iħossu din l-għafsa.  Dan huwa wieħed mill-aspetti negattivi ta' dan l-Abbozz ta' Liġi u tajjeb li wieħed jinnota li sfortunatament  ma tantx kien hemm reazzjoni qawwija mill-korpi kostitwiti  kontra din iż-żieda. 

  Wieħed ma jistax ma jirrimarkax li meta fl-1984 - jekk m'inix sejjer żball - kien hemm żieda ta' 90c fir-rata tal-boll, kien hemm storbju kbir minn ħafna setturi tas- soċjeta' Maltija, imma  llum, li qed tiġi proposta żieda ta' mija fil-mija, sfortunatament ftit kien hemm reazzjoni li wieħed jista' jinnotaha.

  Aspett ieħor ta' din il-liġi li huwa kompletament ġdid huwa dak li għandu x'jaqsam mas- suċċessjonijiet.  Issa qed ngħidu li l-werrieta jridu jagħmlu dikjarazzjoni jew kuntratt quddiem nutar fejn jiddikjaraw il-proprjeta' li jkunu wirtu u jħallsu taxxa diretta ta' 7%.  Hawnhekk hawn xi eċċezzjonijiet stipulati pero' dawk nitkellmu fuqhom fl- istadju ta' Kumitat.  La llum dħalna f'dan l-ambitu li s- suċċessjoni ssir f'forma ta' att nutarili, huwa tajjeb li l- Gvern jikkonsidra  wkoll -  dan qed narah f'ambitu akbar fil- Liġi tal-Land Registration u fit-titolu li jista' jagħti dan l-Att - li għalkemm id- dikjarazzjoni tal-wirt quddiem in-nutar mhijiex konferma tat- titolu li dawk l-eredi jkollhom għall-proprjeta', dik tkun - u dan il-punt nixtieq li l- Ministru jikkonsidrah -  dikjarazzjoni ta' pussess u tagħti titolu possessorju lill- eredi.  Wieħed irid iħalli dritt lill-eredi biex ma jaċċettawx l-eredita' minħabba ċirkostanzi fejn l-eredita' tkun mgħobbija b'ħafna dejn.

  Malli ssir id-dikjarazzjoni jrid jitħallas il-boll fuqha.  Wieħed irid iżomm quddiem għajnejh - u din irridu nikkonsidrawha aktar fid- dettall - li meta l-werrieta jħossu li jaqblilhom li ma jaċċettawx l-eredita', ikunu kostretti - bis-saħħa ta' din il-liġi - li jagħmlu d- dikjarazzjoni.  Ladarba ssir id-dikjarazzjoni, tkun trid tinġabar is-7%.  Qed ngħid dan għax  qabel, taħt il-Liġi tas- Suċċessjoni, meta t-taxxa tas- suċċessjoni kienet tiġi magħduda u komputata, id- Dipartiment kien jieħu in konsiderazzjoni d-dejn li l- wirt ikun mgħobbi bih.  Per eżempju, wieħed li kellu  proprjeta' li tiswa Lm10,000 pero' kontra tagħha kellu  dejn ta' Lm9,000, in-net value tal- wirt tiegħu kien ikun Lm1,000 u t-taxxa kienet tiġi assessed fuq dawk l-Lm1,000.  Fil-fatt fuq Lm1,000 lanqas kienet titħallas taxxa imma dan qed ngħidu bħala eżempju.  

  Illum meta wieħed jagħmel id- dikjarazzjoni tal-proprjeta' li tkun intirtet u jagħti l- valutazzjoni għaliha, id-dejn marbut ma' dik il-proprjeta' mhux qed jiġi konsidrat.  Mela għandna l-każ ta' werrieta li jħossu li jaqblilhom li ma jaċċettawx il-wirt, qed jiġu kostretti li jagħmlu d- dikjarazzjoni xorta waħda u allura qed ikunu kostretti - għaliex jekk issir id- dikjarazzjoni in-nutur huwa obbligat li jiġbor is-7% -  li jħallsu t-taxxa, għaliex jekk ma jagħmlux dik id-dikjarazzjo​ni jistgħu jittieħdu passi kontra tagħhom.  Hawnhekk jien nistaqsi:  Fejn qabel min irid  kien il-faċilita' li jekk  il- wirt ikun  mgħobbi bid-dejn jirrinunzja għalih biex min għandu jiġbor  id-dejn kien ikollu rikors kontra dak il- wirt biss u mhux kontra l-eredi personali, issa dan id-dritt  qed jintilef?  Jekk wieħed huwa kostrett li jagħmel din id- dikjarazzjoni, għalkemm hemm provision għal dan, naraw li jista' jkun hemm kontradizzjo​ni.  Jiena qed ngħid x'jista' jinqala' vis-a-vis il-kredituri li qed ikunu kostretti li jagħmlu dikjarazzjoni u allura qed ikunu kostretti li jħallsu s-7%. Qabel, minħabba dak id- dejn, il-kreditur  ma kien iħallas xejn fuq il-wirt, imma issa se jkollu bilfors iħallas  7%.  Mela li ngħidu li t-taxxa tas-suċċessjoni spiċċat naħseb li nkunu qegħdin immorru ftit oltre għaliex meta ssir id- dikjarazzjoni d-dejn li huwa marbut mal-wirt mhux se jittieħed in konsiderazzjoni.  Jiġifieri jekk, per eżempju,  jingħata valur ta' Lm20,000 għal  ċerta proprjeta' u jkun hemm Lm60,000 dejn kontra tagħha,  xorta trid titħallas is-7% taxxa fuq dawk l-Lm20,000 iddikjarati għaliex dan huwa konsidrat bħala trasferiment.  Mela la d-dikjarazzjoni se jkollha dan l-effett jiena nħoss li għandhom jiġu konsidrati żewġ affarijiet.  Għalfejn ma ngħidux li d- dikjarazzjoni għandha titolu possessorju?  Irridu naraw kif se nipproteġu lil dawk il- werrieta li jħossu li jaqblilhom li jirrinunzjaw għall-wirt sabiex ma jħallsux dawk is-7% fuq il-proprjeta' li tiġi dikjarata għaliex meta dawn għandhom proprjeta' li hija mgħobbija bid-dejn, qed jiġu mgħobbija b'liability akbar u dawn m'huma jieħdu xejn minn dik il-proprjeta'. Jiġifieri wieħed irid jaħseb biex il-werrieta li jridu jirrinunzjaw għal xi proprjeta' li hija mgħobbija bid-dejn ma jiġux penalizzati.  Jekk qegħdin ngħidu li d-dikjarazz​joni għandha l-effett tat- trasferiment - għaliex jekk qed jitħallas il-boll qed tiġi konsidrata bħala trasferiment - allura f'każ li l-werrieta ma jixtiqux li jaċċettaw l- eredita', se japplikaw  l- istess prinċipji u  l-kredituri ma jkunux jistgħu  jipproċedu kontra l-eredi  jew inkella minħabba din id-dikjarazzjoni, il-kredituri se  jivvantaġġjaw irwieħhom u jistgħu jipproċedu kontra l-werrieta?   Għax nerġa' ngħid, dawn saħħa għandhom wirt li ma jriduhx għax mgħobbi bid-dejn,  għandhom  jispiċċaw biex jinqabdu f'ċirkostanzi fejn  jiġu penalizzati?  Dawn huma affarijiet li wieħed għandu jikkonsidrahom għax la qed nagħmlu emenda sostanzjali - u jien nammetti li din hija emenda sostanzjali - huwa tajjeb li nagħtuha mhux biss  ċertu effett għall-iskop ta' din il-liġi,  imma effett li jolqot aspetti oħra,  fosthom l-effett li din ikollha titolu possessorju u min irid jirrinunzja għall-wirt, ikollu din  il-faċilita' u mhux ikun imġiegħel li jagħmel id- dikjarazzjoni u jħallas it- taxxa fuqha.

  Punt ieħor li xtaqt nirreferi għalih qiegħed fi klawsola 10 fejn il-Kummissarju għandu dritt jagħmel revaluation.  Taħt il-liġi l-antika d- differenza bejn il-valuri kienet sa 25%.  Permezz ta' l- esperjenza nafu li l-periti mhux neċessarjament kien ikollhom l-istess opinjoni fuq il-valur u allura l-ammont ta' 25% kien element ta' diskrezzjoni li naħseb kien aktar realistiku u ma kienx qed iservi biex ma tiġix imħallsa t-taxxa.  Għallinqas mill- esperjenza tiegħi ma naħsibx li l-element ta' diskrezzjoni kien qed iservi biex tiġi evaded it- taxxa.  Jien naħseb li l-iskop kien biex id-differenza ta' l- opinjonijiet bejn il-periti - bir-rispett kollu lejn il- periti - ...   L-opinjonijiet fuq il-valur ta' l-istess  proprjeta' kienu jvarjaw sostanzjalment.  L-arranġamenti li kien ikun hemm mad- Dipartiment tat-Taxxa Interni fuq il-25% tal-valuation  kienu aktar jaslu għall-valur realistiku.  Fl-opinjoni tiegħi, 15% hija aktar ristretta.  Jien nerġa' ntenni li xi kultant kien ikun hemm varjazzjoni sostanzjali  bejn perit u ieħor fuq il-valuri ta' l-istess proprjeta'.  

  Barra minn hekk - u nista' nkun żbaljat - fi klawsola 10 ma narax li hemm id-dritt ta' l-individwu li joġġezzjoni għall-valutazzjoni li tkun milħuqa. Jekk din mhux qegħda fi klawsola iktar 'il quddiem, wieħed dejjem jista' joġġezzjona għall-valuation ...  (Interruzzjonijiet)  Qabel id- dritt ta' valuation kien inkluż taħt l-istess section.

  Punt ieħor li xtaqt inqanqal jirrigwarda klawsola 19 li tgħid li l-Kummissarju tat- Taxxi għandu ċerti poteri fosthom li: 

     " ... jaqbad kull dokument  li dwaru d- dispożizzjonijiet  ta' dan l-Att ma jkunux tħarsu.".

Jiġifieri hawnhekk qed nippreżupponi li l-Kummissarju għandu s-saħħa li  jitlob dokumenti ta' natura konfidenzjali - u dan jista' jagħmlu bil-forza tal-liġi - direttament mill-pussess tan- nutar.  Jekk din hija interpretazzjoni korretta, naħseb li qed nidħlu f'każ fejn qed nagħtu poter eċċessiv lill- Kummissarju tat-Taxxi Interni, bħala uffiċjal, li jista' jieħu dokumenti ta' natura personali u privati, u wisq probabbli f'każijiet bħal dawn dan  jikkostitwixxi infringement tad-dritt tal-privacy ta' l- individwu. Għalhekk tajjeb li wieħed jerġa' jikkonsidra din il-klawsola għaliex l- affarijiet li jkollu nutar jew avukat ikunu ta' natura konfidenzjali ħafna u meta d- dritt tal-Kummissarju jmur oltre dak li jirriżulta minn kuntratt pubbliku, allura nkunu qed nidħlu fl-ambitu ta' dokumenti purament privati u għalhekk wieħed irid jikkonsidra jekk b'din il-liġi nkunux qed niksru dak id-dritt tal-privacy individwali li jemmen fih dan il-Parlament.  Safejn naf jien hemm liġi proposta biex tiġi protetta l- privacy ta' l-individwu.  Mhux qed ngħid li dan il-poter se jiġi abbużat, pero' jekk ikun hemm poter kostitwit u jkun fid-diskrezzjoni ta' l- individwu, irridu niċċaraw  u nillimitaw   safejn tista' tasal din id-diskrezzjoni.  Aħna naqblu li d-diskrezzjoni amministrattiva tista' tkun abbużata għaliex f'każ bħal dan jiddependi mill-individwu konċernat, u   dan qed ngħidu  mingħajr ma nagħmel ebda  rifless fuq l-uffiċjali konċernati hawnhekk. Wieħed irid joqgħod attent  li dritt li jkun qed jiġi kostitwit f'liġi ma jaffettwax, ma jillimitax u ma jinfrinġix fuq id-dritt tal-privacy ta' l- individwu.  Dawn huma l- kummenti li xtaqt nagħmel għalissa dwar din il-liġi.  Meta niġu għall-istadju ta' Kumitat wieħed ikun jista' jitkellem iktar fid-dettall għaliex ikun hemm diskussjoni fuq kull klawsola u nispera li dawn il-punti li qanqalt, jiġu ċċarati.  Grazzi.

  MR SPEAKER:  Grazzi.  Iktar rimarki, jekk jogħġobkom?  L- Onor. Joe Brincat.

  ONOR. JOSEPH BRINCAT:  Mr Speaker, din il-liġi tal-boll kif ippreżentaha l-Ministru qisha speċi ta' collage tal- liġijiet eżistenti li ġew irranġati biex ikun hemm dokument wieħed li jiġborhom u jagħmilhom f'forma iktar aċċettabbli.  Jien immur oltre dan u ngħid li meta din il-liġi qed iżżid il-boll b'ammont sostanzjali qed iddaħħalna fi problema aktar kbira.  Jekk aħna, per eżempju, nieħdu t- taxxa fuq trasferiment ta' proprjeta', li kienet bir-rata ta' 3.5% u issa se ssir bis-7%, naraw li l-Gvern se jdaħħal iżjed, pero' mhux qed jiddependi fuq l-inflation naturali li qed tgħolli l-valur tal-proprjeta'  u allura d-dħul tal-Gvern  qed ilaħħaq ma' l- ammonti li għandu bżonn.  Hawnhekk x'qed jiġri?  Il- problema fundamentali  meta tiġi biex tiddiskuti liġi li għandha x'taqsam ma' l-intaxxar tal-poplu hija kemm dawn il- flus effettivament qed jispiċċaw biex il-pajjiż ikun amministrat aħjar  jew inkella aħniex qed nonfqu wisq iżjed biex ikollna l-istess affarijiet jew inqas għall- amministrazzjoni tal-pajjiż b'mod li minflok li jkun l- aspett produttiv tal-pajjiż li qed jieħu r-riżorsi lokali, bit-tassazzjoni dawn qed jispiċċaw f'idejn il-Gvern u mbagħad ikollna ħafna affarijiet li bl-ebda mod ma jkunu qegħdin jagħtu riżultat aħjar minn dak li kien hemm qabel.  Meta hija xi ħaġa aċċettata  u naturali li, jekk ma tiġrix xi ħaġa li minħabba fiha s-suq tal-proprjeta' jieqaf, dejjem ikun hemm inflation fil-prezz tal- proprjeta' u   ħadd ma jbigħ proprjeta' bi prezz iktar baxx milli jkun xtraha - u allura l- Gvern dejjem kellu ċertu dħul mill-boll - il-fatt li f'daqqa  waħda tirdoppja t-taxxa tal- boll ikun ifisser li l-Gvern għandu bżonn iżjed flus.  Min- naħa l-oħra l-Gvern x'qed jipprova jagħmel biex għallinqas ikollu return x'juri lill-poplu għal din iż-żieda fid-dħul li se jkollu?  Mr Speaker, hawnhekk tinħoloq l- ikbar diffikulta'.  Huwa veru li kif tħabbret din it-taxxa ġdida, is-suq tal-proprjeta' waqaf.  Il-waqfien  ta' trasferiment ta' oġġett mibni u lest minn persuna għal oħra, kważi jista' jissejjaħ speculation, imma meta minħabba din it-taxxa jonqos il-bejgħ ta' art li fuqha jista' jsir bini u b'hekk jaħdmu n-nies, mhux biss tinħoloq id- diffikulta' li wieħed forsi ma jaqlax daqskemm qala' s-sena l- oħra, imma dawk in-nies li qegħdin fl-industrija tal-bini minħabba ċirkostanzi bħal dawn isibu li ma jistgħux jaqilgħu l-għajxien  tagħhom minn dik is-sengħa u l-arti li ħadmu u batew fiha.  U għal dawn il- problemi l-Ministru juri li qed idaħħal iżjed taxxi u għandu iżjed x'jonfoq!  Jiddispjaċini ngħid li filwaqt li l-Ministru tal-Finanzi jipprova jiġbor kemm jiflaħ, il-Ministri l-oħra biex jidhru li għandhom idejhom miftuħin jagħmlu ċerti affarijiet.  Per eżempju, meta nagħmlu manifestazzjoni barranija u nġibu ftit nies nonqfu iktar milli nifilħu.  Jekk nibqgħu sejrin hekk ikun ifisser li l-Gvern irid jintaxxa lill-poplu aktar milli jiflaħ.  Jekk nibqgħu sejrin b'din is-sistema - għalkemm il- Partit Nazzjonalista kien jikkritika l-intervent u l- indħil tal-Gvern u ta' l-Istat - se nispiċċaw li l-Gvern jiġbor il-maġġor parti, jiddetermina kollox hu biex imbagħad jonfoq kif jidhirlu hu.  Għaliex?  Għax jekk inti taqbad settur bħalma hi l- industrija tal-bini u tkissirha minħabba t-taxxa fuq trasferiment ta' proprjeta', nispiċċaw biex kulħadd jibża' jagħmel trasferiment għax  jarah  esaġerat.  Kull ministru tal-finanzi jgħidlek li t-taxxa li se jagħmel hu tindara u tiġi aċċettata, għaliex imbagħad il- bniedem ma jkunx jista' jagħmel mod ieħor u jkollu jaċċettaha.   Imma l-kwestjoni mhix din, iżda kemm se nibqgħu nintaxxaw lill- poplu fuq diversi affarijiet. 

  Imbagħad min-naħa l-oħra  jiddispjaċini ngħid li ġieli jkun l-aspett tat-tberbiq ta' flus, Il-fastosita', kemm aħna kbar ...  Bħal dak li jieħu gost jagħmel tieġ kbir ħalli jistieden ħafna nies u kulħadd jgħid kemm kiel u kemm xorob, imbagħad  jirraġuna li mir- rigali li jkun qala' Jkun ġab il-flus li  nefaq fit-tieġ.  Ir-realta'  hija li jiddobba kwantita' ta' kandlieri biżżejjed għal xi  kattidral, jiddobba  ħafna vażuni biex jimla kullimkien bihom, imbagħad ma jeħux ħsieb l- affarijiet l-aktar essenzjali li huma d-dar u affarijiet oħra bħal dawn.  Dan huwa li qiegħed jinkwetani u mhux li l-Gvern ineħħi l-bolla ta' 10c -  kont trid timliha bil-bżieq biex twaħħalha mal-karta  - għax dik biex tipproduċiha jkun hemm ħafna spejjeż.  Żmien ilu wkoll konna introduċejna l-bolla li trid twaħħalha mal-biljett ta' l-ajru, u jekk wara li tasal l- airport  tinduna li tkun insejtha  kont trid terġa' tmur  fil-kju ħalli tixtri l-bolla u twaħħalha.  Dawk huma dwejjaq għan-nies.   L-istess bħal meta kont trid twaħħal il-bolla fuq il-formola tal-passaport. Min jaf kemm-il darba kont tmur l- Uffiċċju tal-Passaporti u jibagħtek tixtri bolla għax jgħidlek li m'għandux.  Dak iż- żmien l-Uffiċċju tal-Passaporti kien ħdejn Kastilja u biex tixtri bolla sempliċement kont trid  taqsam Triq  il-Merkanti u tmur tixtri bolla minn faċċata.  Issa l-Uffiċċju tal- Passaporti qiegħed in-naħa t'isfel tal-Belt, taħt Pjazza  San Ġorġ, u iktar hemm ċans li ssib bolla  jekk tgħaddi minn Strada Stretta u jimbollawk b'xi ħaġa oħra, milli  ssib il- bolla li għandek bżonn għal fuq il-formola.  Dawn l-affarijiet għandhom jitneħħew imma mbagħad fl-istess waqt ma nistgħux nagħmlu tassazzjoni ta' din in- natura, fejn qed iżżid taxxa b'200%, meta by the natural system of inflation il-Gvern kien qiegħed idaħħal iżjed kull sena.  Il-Gvern ried jirdoppja d-dħul li għandu minn dan is- settur  għaliex għandu esiġenzi akbar.  U x'inhuma dawn l- esiġenzi, Mr Speaker?  Meta ċ- ċittadin wieħed jara l-infiq enormi li sar fl-ewwel ħames snin ta' din l-Amministrazzjo​ni, meta  kellna l-espressjoni ta' "money is no problem",  imbagħad "id-dejn is no problem" u mbagħad il- "financing tad-dejn is no problem", iċ-ċittadin illum ma jarax biss din il-miżura, imma jara ħafna affarijiet oħrajn li b'mod jew b'ieħor qed joqorsuh fil-laħam il-ħaj u jeħdulu l- flus minn butu.  Iċ-ċittadin ikollu Gvern u Oppożizzjoni mhux biex dak li jitħabat għalih hu jonfoqulu  ħaddieħor. Mr Speaker, l-Amministrazzjoni m'għandhiex tkun xħiħa, pero' lanqas trid  tarmi l-flus   ħalli n-nies jgħidu li l-Gvern huwa baħbuħ, għaliex fl-aħħar mill-aħħar kieku l-Gvern jonfoq u jqassam minn flusu  ma jimportax, imma dawn huma flus il-poplu li jrid jerġa' jagħtihomlu, jiġifieri qiegħed jamministrahom għan-nom tal- poplu, u għalhekk irid ikun aktar bil-għaqal.

  Ħalli nitkellem  fuq punt li semma  l-Onor. Mangion.  Kawsola 19 kif inhi qed iżżid xi ħaġa simili għal dak li hemm f'artiklu 370 tal-Kodiċi Kriminali,  id-dritt li uffiċjal, hu min hu - hawnhekk lanqas jissemmew persuni li għandhom il-ġurament, bħal pulizija,  jew inkella jkun hemm  għallinqas il-garanzija li jrid ikun minn ċertu grad 'il fuq kif jgħid il- Kodiċi  ... (Interruzzjonijiet)  Veru li jrid ikun awtorizzat mill-Kummissarju.  Imma allura l-Kummissarju jista' jsib lil xi  purtinar u għaliex miegħu  l-aktar li jingwalaha,  jawtorizzah biex imur għand dak ...

  MR SPEAKER: L-Onor. Tonio Borg, bil-permess ta' l-Onor. Brincat.

  ONOR. TONIO BORG:  Illum fi klawsola 19 ta' l-Abbozz ta' Liġi, it-taxxa fuq dokumenti hija prattikament l-istess ...   S'issa kull uffiċjal pubbliku mogħti s-setgħa mill-Ministru sabiex jiżgura li d- diżpożizzjonijiet ta' dan l- artiklu jkunu qegħdin jiġu mħarsa, jista' jidħol kull meta jrid, f'kull uffiċċju, bank  jew stabbiliment ieħor.   U dan l-istess uffiċjal jista' wkoll jitlob lil kull persuna biex jara  kull dokument soġġett għat-taxxa.  Jiġifieri d- differenza hija li waqt li qabel kien ikun awtorizzat mill-Ministru issa jrid ikun awtorizzat mill-Kummissarju.  Id-differenza bejn il-liġi kif inhi mhijiex daqstant kbira ħlief  f'xi kliem. Per eżempju din il-liġi tgħid "kull post" mentri qabel il-liġi kienet issemmi bank, stabbiliment, eċċ.,  għalkemm stabbiliment jista' jinkludi kollox.  

  MR SPEAKER: L-Onor. Brincat.   ONOR. JOSEPH BRINCAT: Jien  napprezza dan li qed jgħid l- Onor. Membru  pero' din il-liġi mhix tajba u jekk l-oħra ma kenitx tajba, allura t-tnejn mhumiex tajbin.   Pero' suppost li l-liġi li qed tiġi proposta hija libsa ġdida u jekk il-liġi li kien hemm qabel kienet  ħażina,   nista' ngħid li din se tkun agħar minnha.  Għallinqas kif kienet qabel kien se jkun hemm l-awtoriz​zazzjoni mill-Ministru imma issa l-awtorizzazzjoni se tkun mill-Kummissarju, jiġifieri   jekk kien hemm xi political responsability for such a decision, issa din spiċċat.  Pero' l-Onor. Mangion għandu raġun jgħid għaliex ma jistax ikollok perkwiżizzjoni bħal din f'uffiċċju ta' nutar.  Lill- kollega tiegħi ngħidlu li forsi ħaddieħor jaċċetta li dawn l- affarijiet setgħu jiġru u jistgħu jiġru ...  Fil-fatt f'pajjiżi oħra kienu jaħsbu li jista' jiġri hekk ukoll.   Reċentement fil-każ li kien hemm quddiem il-Qorti Ewropea, Niemietz versus  Austria, ġie dikjarat l-ordni għall- perkwiżizzjoni ta' uffiċċju ta' avukat, kienet a violation of human rights għal dak li għandu x'jaqsam ma' privacy għaliex f'soċjeta' demokratika ma kellhiex issir perkwiżizzjoni bħal dik.   Din is-sentenza ngħatat proprju fl-aħħar tas- sena li għaddiet jew  għall- bidu ta' din is-sena.  In- Niemietz case jirrigwarda proprju dan il-punt.   Aħna qed nagħmlu l-liġi mhux għaż-żmien tal-lum biss  imma anke għall- futur u din il-liġi li ġiet tested kontra prinċipji ġodda rriżultat  bħala waħda żbaljata.  Inti ma tistax tgħid li din il-liġi baqgħet l-istess għaliex inkella naslu għall- argument li din il-liġi kienet teżisti qabel u fi żmienkom ħallejtuha u m'għamiltu xejn, u issa qed terġa' tinkiteb. Pero' huwa d-dmir tagħna bħala parlamentari li ma noqogħdux ngħidu min għamel dik u min għamel l-oħra, u jekk  qabel xi ħaġa ma kenitx ħażina issa ma tistax tgħid li hija ħażina.  Jien ngħid li l-prinċipju kif inhu huwa żbaljat u hawn nixtieq li  nindirizza lill- kollega tiegħi li qed nagħmillu referenza għal din is-sentenza -  u naf li hu kompetenti biżżejjed biex jagħti parir lill-Ministru dwar dan - u ngħidlu biex meta niġu għall- Kumitat jiġbed l-attenzjoni tal-Ministru li   kif se tiġi drafted effettivament se tkun żbaljata u tista' tiġi wkoll abbużata.  Mhux qed nirreferi għall-Kummissarju tat-Taxxi  Interni li jieħu ħsieb il- branka tal-boll, eċċ. - għax dan   mhux illum sirt nafu,  imma konna naħdmu flimkien bank ma' bank -  imma jista' jkun hemm nies li jinqdew b'dan il- poter għal diversi affarijiet.  Naħseb li l-kollega tiegħi li qam jinterrompini japprezza li affarijiet bħal dawn, if they come up for review quddiem il- Parlament għandna nħarsu lejhom minn lenti oħra għaliex  trid toqgħod attent mhux biss li tagħmel liġijiet tajbin, imma li jkollok in-nies biex iħaddmuhom;  jista' jkollok wieħed li jħaddimhom b'ċerta serjeta' u dedikazzjoni lejn l- ispirtu tal-liġi u jista' jkollok ieħor li jgħidlek li hemm il-kelma tal-liġi, għandu l-poter u se jużah għall-iskop tiegħu.  Mr Speaker, ma nixtieqx li noqgħod insemmi kwantita' ta' każijiet fejn intużaw poteri bħal dawn mogħtijin bil-liġi.  Każ partikolari li niftakar huwa ta' wieħed li kellu impediment ta' partenza u l-Principal Immigration Officer kellu l- poter li jekk din il-persuna ma jkollhiex biex tgħix  jaqbadha  u jibgħatha 'l barra minn Malta minkejja kull impediment.  Kien hawn barranin li  baqgħu msallba hawnhekk b'impediment ta' partenza u kien hawn min jumejn wara li sar l-impediment ta' partenza kien diġa' telaq.  Għaliex?  Għax hija kwestjoni ta' poter.  

  Ħalli niġu għal dan il-poter.  Kieku klawsola 19 saret  fi żmien kolonjali  meta kellhom il-mentalita' li għandhom ċertu poter ... Hawnhekk m'għandniex korp dixxiplinat bħal, per eżempju, il-guardia di finanza li huwa dixxiplinat, irid jagħti ċertu rendikont u għandu ċertu uffiċjalita'.  Din tista' tkun kwalunkwe persuna awtorizzata mill-Kummissarju biex tagħmel perkwiżizzjoni.  Wieħed irid jara l- perikolożita' tagħħa.  Din ma jaqbilx li tibqa' kif inhi għal raġunijiet differenti,   u waħda minnhom hija  sentenza riċenti ta' qorti fejn ġie perkwiżit uffiċċju.  In-nutar ħakk fejn jolqot l-iżjed, jiġifieri l-uffiċċju ta' nutur.  Pero' din il-kwestjoni ma tolqotx biss uffiċċju ta' nutur jew ta' avukat, tista' tkun dar assolutament privata.  Jekk jidħol xi suspett, għalkemm il- perkwiżizzjoni ma ssirx minn korp dixxiplinat u ma tintalabx l-assistenza tal-pulizija, xorta waħda tista' ssir.  Mr Speaker, irrid infakkar li dawk is-suldati li joħorġu bil- patrol boats biex jiċċekkjaw laneċ li jkunu ċertu distanza 'l bogħod minn xtutna fejn il- Pulizija ma jkollhiex il-poter li tagħmel dan, ma setgħux jarrestaw lin-nies jew jagħmlu perkwiżizzjoni.  Aħna emendajna l-liġi apposta biex tajna l- poteri tal-Pulizja lis-suldati biex ikunu jistgħu jarrestaw persuni u jagħmlu perkwiżizzjoni ta' laneċ, eċċ.  Jekk b'dan li qed isir fi klawsola 19 qed tiġi repetuta fi kliem ieħor is-sistema li kienet tintuża fl-antik, ngħid li dan huwa żball.  Dak li hemm f'din il-klawsola ma jagħmilx restrizzjonijiet f'każ fejn ikun hemm suspett raġjonevoli ...  F'din il- klawsola hawn miktub hekk:

     "... għandu, f'kull żmien, ikollu l-jedd kollu ta' aċċess liberu  fil-bini, postijiet, għall-kotba jew dokumenti oħra kollha kemm huma, għall-finijiet ta' dan l-Att, u għal dak l- iskop jista' jieħu estratti minn dawk il- kotba jew dokumenti oħra, jew kopji tagħhom.". 

Mela hawnhekk qed jinżamm il- bieb miftuħ  bl-aktar mod assolut għax jista' jiġi uffiċjal awtorizzat, jippreżenta d-dokument li jawtorizzah jagħmel il- perkwiżizzjoni u jqalliblek kollox.  U dan ma jsirx biss meta jkun hemm xi suspett raġjonevoli li hemm xi ħaġa. Fil-fatt irridu noqogħdu attenti għaliex f'subklawsola 19 (2) qed ngħidu li:

     "Dan l-uffiċjal jista' wkoll jitlob lil kull persuna biex iġġib kull dokument ...".

Jiġifieri l-uffiċjal għandu poter assolut biex lil dak li jkun jgħidlu biex joqgħod bil- qiegħda u jfittixlu u għandu wkoll il-poter li jaqbad kull dokument li dwaru d- dispożizzjonijiet ta' dan l-Att ma jkunux tħarsu.  Infatti t- tieni poter huwa  sussidjarju għall-ewwel poter.   L-ewwel poter huwa assolut mhux għaliex għandu xi suspett ...  Xi privacy għandek jekk dan l- uffiċjal għandu aċċess liberu taħt klawsola 19 għal xi dokumenti jew kotba?   Jekk tgħidlu li jista' jeżerċita dan il-poter taħt subartiklu 19 (2), jista' jgħidlek li mhux se jgħidlek għal xiex qed ifittex u jirriżulta li kien vessatorju.  Kieku l-kollega tiegħi jkollu każ ta' dan it- tip, x'jagħmel?  Naħseb li mill-ewwel imur il-Qorti Kostituzzjonali u jkollu raġun li jieħu din l-azzjoni għaliex dan l-uffiċjal mhux se jiġġustifika ruħu u kulma jkollu hija biċċa karta li turi li huwa awtorizzat li jfittex fil-kotba jew dokumenti.  Hawnhekk lanqas hawn li l- Kummissarju jrid ikollu suspett raġjonevoli.  Artiklu 370 tal- Kodiċi Kriminali li jitkellem fuq il-kriminalita' jorbot li jrid ikollok suspett raġjonevoli, pero' f'din il- liġi m'għandna xejn u jekk il- Kummissarju jkun irid jara l- kotba, jitlob lin-nutar biex iwarrab. Fi klawsola 19 qed ngħidu li l-Kummissarju jew xi uffiċjal awtorizzat minnu jkollu l-jedd kollu ta' aċċess liberu f'kull żmien, jiġifieri jekk, per eżempju, in-nutar ikollu l-uffiċċju mad-dar, jista' jkompli jiekol fil-kċina għaliex l-uffiċċjal ikollu aċċess liberu fil-post u jista' jqalliblu l-uffiċċju kollu!  Mr Speaker, dan huwa punt delikat u għalhekk nistieden lill-Onor. Tonio Borg li qagħad jismagħni b'attenzjoni, mhux bħall- Ministru, biex jiggwida lill- Ministru ħalli din il-klawsola ma tibqax kif inhi.

  Niġi issa għall-kwestjoni tas-suċċessjonijiet li kif qegħda hawnhekk trid issir dikjarazzjoni ta' proprjeta' b'att pubbliku.  Din  se tinvolvi liċ-ċittadin fi spejjeż bla bżonn.  L-att pubbliku  jista'  jiġi ntaxxat b'dikjarazzjoni unilaterali minbarra l-ammont fejn jidħlu spejjeż extra-ġudizzjarji oħrajn.  Jekk in-nutar se jagħmel id-dikjarazzjoni fatt pubbliku, se jkollu d-dritt ...  Jien persważ li peress li l- edukazzjoni f'pajjiżna kibret sostanzjalment, ħafna nies m'għadhomx imorru għand in- nutara u għand l-avukati biex jagħmlu d-denunzja imma qed jagħmluha huma stess - naturalment bil-konsegwenza li jinqalgħu ċerti komplikazzjo​nijiet -    permezz ta' l- ischooling li jkollhom. Iċ- ċittadin li jkun kapaċi jinqeda bil-kapaċita' tiegħu u jagħmel dikjarazzjoni bil-formola, jiġġuramentaha mentri d- dikjarazzjoni li jagħmel għand in-nutar  - tempestiva jew le, qabel jew mhux qabel -  minbarra li se tiġih ogħla,  ma tkunx ġuramentata.  Issa jkun hemm min jgħid li għal ċerti nies il-ġurament ma jfisser xejn imma għal oħrajn ifisser ħafna.  Ħafna nies ikunu preċiżi u ħafna mill-eredi ...  Per eżempju, hawn min imur jaħlef fuq id-dikjarazzjoni tad-denunzja li jkun ipprepara ħaddieħor u  naħseb li l- kollega tiegħi sab ma' wiċċu nies li ma jridux jaħilfuha huma d-dikjarazzjoni.  Jekk tikkonsidra li jmutu 5,000 ruħ fis-sena, tista' tikkalkola kemm jista' jkun hemm denunzji li jkunu taxxabbli u se jmorru jaħilfuhom ...   Naħseb li s- sistema tista' tiġi perfezzjo​nata ħafna aktar minn kif inhi llum, meta  sempliċement  għandek  formola b'kolonna waħda li  tniżżel fiha l- proprjeta' immobiljari u  jekk trid iddaħħal aktar dettalji, ikollok iżżid  il-karti.  In- nutar qiegħed hemmhekk bħala uffiċjal pubbliku;  id- dipartiment tal-Gvern qiegħed hemmhekk bħala uffiċjal pubbliku.  Issa x'se tkun il- pożizzjoni meta d-dipartiment jibda jinvestiga u jsib li n- nutar stess ikun imliehielhom? Allura għaliex m'għandniex nipperfezzjonaw is-sistema li għandna llum b'mod li malli jkun hemm id-dikjarazzjoni ta' l-immobbli - li tkun ġiet ikkonfermata bil-ġurament fid- Dipartiment - jaqbdu u jgħadduha faċċata bħal meta nieħdu l-ipoteki legali u nippreżentawhom.  Dawn għandhom iniżżluhom  bl-istess mod; il- Kummissarju jirreġistra d- dikjarazzjonijiet li jkun irċieva fid-Dipartiment uffiċjalment ...  F'pajjiżna, bir-rispett kollu, ħadd ma jemmen li n-nutar huwa uffiċjal pubbliku anzi kulħadd jgħid li se jqabbad lin-nutar tiegħu.  Allura jiddispjaċini ngħid, Mr Speaker, li dak li qed isir hawnhekk mhumiex improvements għall-quddiem.  Hemm ċerti affarijiet li huma improvements pero' hemm oħrajn li għandhom jerġgħu jiġu konsidrati sabiex ma jsirux spejjeż żejda u sabiex il-poplu ma jkollux għalfejn jiġi ntaxxat iżjed u iżjed minn sena għal sena.

  MR SPEAKER:  Grazzi.  Aktar rimarki, jekk jogħġobkom?  L- Onor. Joe Cilia.

  ONOR. JOE CILIA:  Mr Speaker, din il-liġi li qed titressaq hija miżura oħra - bħalma rajna diġa' mill-Budget 'l hawn - li kompliet tolqot ħażin lis-suq f'dak li għandu x'jaqsam ma' proprjeta'.  F'din il-liġi qed naraw żieda qawwija, u mhux gradwali, f'dak li għandu x'jaqsam mat-taxxa li titħallas fuq dokumenti.  Sabiex  din it- taxxa għoliet għal 3.5%, jiġifieri kif kienet sal-Budget li għadda,  għaddew snin twal u f'daqqa waħda rajna li din it- taxxa qed tiġi rdoppjata prattikament f'kull qasam;  f'dak li għandu x'jaqsam ma' bejgħ, f'dak li għandu x'jaqsam ma' flus u anke - għalkemm din ma tantx issemmiet - f'dak li għandu x'jaqsam ma'  poloz ta' assigurazzjonijiet.  Dan kollu juri li fl-aħħar mill-aħħar meta tisparpalja l-flus trid tibda tiġborhom  minn x'imkien.  Jien nemmen fis-sod li din hija miżura li dan il-Gvern qed jieħu biex jagħmel tajjeb għal ħafna nfiq esaġerat u bla sens li sar minn din l-amministrazz​joni.  

  Għan-nom ta' sħabi n-nutara, nixtieq insemmi fattur li s'issa għadu ma ssemmiex.  Wieħed mill-konċetti li qed jiġu ntrodotti f'din il-liġi huwa dak tar-responsabilita' solidali tan-nutar.  Din ir- responsabilita' mhix żgħira meta wieħed jibda jara x'tgħid il-liġi.  Jien minn dejjem kont nemmen li kull professjonist, hi x'inhi l-professjoni tiegħu, għandu juri maturita' u sens ta' responsabilita', kemm lejn il-professjoni kif ukoll lejn il-klijenti tiegħu.  Pero' hawnhekk lin-nutar qed narawh jiġi esplojtjat mill-ġdid min- naħa tal-Gvern bħala l-persuna li tagħmillu d-dirty work tiegħu  biex jiġbor it-taxxa. Irrid ngħid li wieħed jistenna li kulħadd jagħmel tajjeb għan- nuqqasijiet tiegħu  u għandu jkun hemm multi u ammendi, kif jissejħu f'din il-liġi, għal min ma jagħmilx xogħlu - jista' jkun anke nutar - għalkemm kulħadd huwa uman.  Il-vilta' ta' din il-proposta  hija li jekk in-nutar jagħmel kalkolu ħażin irid ibatih hu.  U b'dawk il-kondizzjonijiet kollha li nsibu fil-liġi llum, wieħed irid joqgħod attent għax faċilment ikun hemm differenza fil-valutazzjoni.  Qed jgħidu li n-nutar minbarra li jeħel il-multi minħabba nuqqasijiet tiegħu, se jkollu jagħmel tajjeb hu għat-taxxa li ma titħallasx mill-partijiet.  Jien ma narax kif il-Gvern jasal biex jgħid hekk.  Għax hemm miżuri fejn tista' tagħmel pieni u multi fuq in-nutara, imma l-Gvern qed idaħħal ukoll ir-responsabilita' solidali.  Il-konċett dejjem kien li n- nutar huwa persuna imparzjali.  Li bniedem jgħid li dak hu n- nutar tiegħu huwa konċett totalment żbaljat għax in-nutar m'hu ta' ħadd, imma għandu responsabilita' ta' serjeta' u lealta' lejn il-ġurament li jkun ħa. Għalhekk irid jara li barra li jwettaq dmiru, javża lill-partijiet bl-implikazzjo​nijiet tad-doveri tagħhom li joħorġu mil-liġijiet.  Imma mhux tiġi hawn u lin-nutar tgħidlu li issa jekk xi ħadd ma jħallasx taxxa kemm suppost hu se jkun responsabbli wkoll!  Jien naħseb li jekk wieħed iżomm dawn il-ħsebijiet f'moħħu rigward ir-responsabilita' solidali tan-nutar li jħallas minn butu taxxa li ma tħallsitx minn klijenti meta suppost li kellha titħallas, jasal biex jgħid li hemm miżuri oħra x'wieħed jista' jieħu biex jiġu evitati infringements tal-liġi mingħajr ma naslu għal din is- soluzzjoni li qed tiġi proposta, speċjalment meta llum it-taxxa involuta fit- transazzjonijiet li għandhom x'jaqsmu ma' proprjeta' saret tammonta għal mijiet u eluf ta' liri.  

  Fl-aħħar il-Gvern biex ibenġel ftit il-kwestjoni donnu qed jgħid li jekk in-nutar  iħallas xi ħaġa żejda  biex ipatti għal dak in-nuqqas ta' boll li ma ħallsux il-klijenti, għandu d-dritt li jmur ifittex lill-klijenti għal dan.  L- ewwelnett bis-sitwazzjoni li hemm illum fil-qrati trid tara jaqbillekx tidħol il-qorti, skond kemm ikunu l-ammonti involuti.  Għax jekk tidħol il- qorti fuq kwestjoni ta' Lm50 jew Lm100, fl-aħħar mill-aħħar ma tafx kemm se tinvolvi ruħek fi spejjeż. Meta l-ammonti jkunu akbar il-periklu se jikber ukoll.  Għax jekk ikun hemm ammont ta' Lm400 taxxa tal-boll x'titħallas - u llum huwa faċli li t-taxxa titla' għal dawk l-ammonti - u jkun hemm xi żbalji fil-kalkoli, in- nutar għalfejn għandu jidħol responsabbli minn dak il-lat ukoll?   Il-vilta' kollha hi li hemm il-famuża liġi tal- preskrizzjoni.  Kulħadd jaf biha għax smajna ħafna fuqha fil-pajjiż.  Huwa dibattibli jekk il-konċett tal-preskrizz​joni għadux tajjeb fil-liġijiet tagħna, għax ħafna drabi huwa mezz kif wieħed faċilment jaqta' linja u jfarfar ċerta responsabilita'.  

  Jien nista' nsemmi każ li ġara lili personalment.  Darba kelli noħroġ Lm50 minn buti għal bolol dovuti fuq kuntratt ta' wieħed mill-klijenti tiegħi. Ktibt lill-Kummissarju tat-Taxxi Interni biex ninformah u staqsejtu kif se nagħmel biex nerġa' neħodhom lura.  Huwa bagħatli nota qasira ttajpjata  pulit fuq letterhead tad-Dipartiment tat- Taxxa Interni fejn qalli li jiddispjacih imma la għadda l- perjodu ta' preskrizzjoni, li huwa ta' sentejn, dak li ħallast jien mill-but m'inix se neħodhom.  Jekk ma jemminx, nista' nġiblu l-korrispondenza għax din hija realta' u mhux xi ħaġa taċ-ċajt.  Jien semmejt l- ammont ta' Lm50 imma kif inhi l-liġi jista' jkun hemm ammonti ferm akbar minn hekk f'taxxi.    Il-Ministru qed jikkonsidra din il-kwestjoni?  Għax s'issa kulma qed isir huwa li jintefgħu ħafna obbligazzjo​nijiet fuq in-nutara u  jwissihom biex ma jiġbrux sold inqas mit-taxxa.   Hawnhekk x'inhu jgħid il-Ministru li qed jippilota l-liġi?   Hawn ma qed tingħata l-ebda assigurazzjoni;  qed jintefgħu ħafna obbligazz​jonijiet, jiġi stipulat iż- żmien li fih għandek tiġbor din it-taxxa ...

  MR SPEAKER: Ippermettili, Onorevoli.  Sar il-ħin.  

  ONOR. JOE CILIA: Nibqa' in possession.

  MR SPEAKER: Aġġornament.

Fid-9.20 p.m.  id-diskussjoni ġiet interrotta u baqgħet aġġornata.
AĠĠORNAMENT

  ONOR. UGO MIFSUD BONNICI: Nipproponi l-Aġġornament tal- Kamra għal nhar it-Tnejn, 5 ta' Lulju, fis-6.00 p.m. b'din l- agenda:

     Abbozz ta' Liġi dwar it- Taxxa fuq Dokumenti u Trasferimenti - it-Tieni Qari (Kont.);

     Abbozz ta' Liġi li Jħassar l-Att dwar it-Taxxa tal- Mewt u tad-Donazzjoni - it-Tieni Qari;

     Abbozz ta' Liġi li jemenda l-Kodiċi Ċivili (Emenda Nru. 2) - Kumitat;

     Abbozz ta' Liġi li jemenda l-Kodiċi Kriminali - it- Tieni Qari;

     Abbozz ta' Liġi dwar l- Emenda fil-Liġijiet dwar Bordijiet - it-Tieni Qari;

     Abbozz ta' Liġi li jemenda l-Att dwar l-Edukazzjoni - Kumitat (Kont.);

     Abbozz ta' Liġi li jemenda l-Att dwar it-Taxxa fuq l- Income - it-Tielet Qari;

     Abbozz ta' Liġi biex jemenda l-Att dwar iż- Żwieġ - it-Tielet Qari;

     Abbozz ta' Liġi li jemenda l-Kostituzzjoni ta' Malta - it-Tieni Qari;

     Abbozz ta' Liġi dwar Kummissjoni għall- Amministrazzjoni tal- Ġustizzja - it-Tieni Qari

     Abbozz ta' Liġi li jemenda l-Att dwar l-Impriża ta' l-Assigurazzjoni - it- Tieni Qari; u

     Xi agenda oħra li tista' tiġi kommunikata aktar tard.

  MR SPEAKER:  Grazzi.  Rimarki?  L-Onor. Carmel Borg.

  ONOR. CARMEL BORG:  Jien illejla nixtieq nitkellem ftit fuq il-problemi u d-diffikul​tajiet li jeżistu bejn il-Gvern  u l-periti tiegħu. Dan qiegħed ngħidu għaliex milli jidher peress li hemm numru żgħir ta' periti impjegati mal-Gvern, mhumiex jiġu trattati bis- serjeta' u qegħdin jiġu mċaħħda mid-drittijiet tagħhom.  Jekk wieħed jikkompara l-pagi u l- kondizzjonijiet tax-xogħol tagħhom ma' dawk ta' professjonisti oħra sħabhom, jirrealizza li l-agħar li qed jiġu trattati mill-Gvern huwa dawn il-periti.  Jekk nieħdu t- teachers, per eżempju,  li l- kors tagħhom biex jiggradwaw jieħu anqas żmien, insibu li l- pagi tagħhom huma kważi daqs dawk tal-periti meta aħna nafu li t-teachers jaħdmu ħinijiet ta' xogħol inqas - madwar ħames sigħat kuljum - u għandhom aktar vanganzi, bil-mid-term holidays u kollox.  Wieħed irid iqis ukoll li l-periti jaħdmu madwar 24 siegħa kuljum, għaliex barra t-tmien sigħat ta' xogħol normali li jaħdmu, jistgħu jinqalgħu ċirkostanzi li minħabba fihom ikollhom jidħlu għax-xogħol.   Barra minn hekk  dawn is-sigħat ma jitħallsux tagħhom, għax ma jitħallsux ta' l-overtime.  

  Jekk wieħed iqabbel il-pagi ta' dawn il-periti mal-pagi ta'  sħabhom it-tobba, jara li l- pagi tat-tobba huma kważi d- doppju pero' t-tobba jistgħu jagħmlu xogħol privat u l- periti ma jistgħux. Dan mhux qed ngħidu biex inqajjem piki bejn il-professjonisti, imma qed ngħidu biex inġiegħel lill- Gvern jirrealizza li ħafna mit- talbiet li qegħdin jagħmlu l- periti huma ġustifikati u jridu jiġu trattati bis-serjeta' u fl-iqsar żmien possibbli.  Għaliex?  Għax sħabi l-periti qed ibatu u qed ibatu wkoll il- familji tagħhom u anke ċ- ċittadini.  Qabel ma nispiċċa rrid ngħid li l-Gvern impjega konsulenti barranin li ħafna minnhom għandhom inqas kwalifiki minn dawk il-periti li jaħdmu mal-Gvern u filwaqt li jagħmlu l-istess xogħol, il- pagi tagħhom huma fenomenali.  Għalhekk m'għandux ikun hemm skużi biex talbiet dwar is- salarji tal-periti u talbiet oħra jiġu milqugħa.  Grazzi.

  MR SPEAKER:   Grazzi.  Aktar rimarki?  L-Onor. Schembri Adami.

  ONOR. SANDRO SCHEMBRI ADAMI:   Mr Speaker, f'dawn l-aħħar ħames minuti xtaqt infisser l- inċertezza, l-inkwiet u l- ansjeta' tal-pensjonanti.  Wara dikjarazzjonijiet ċari li għamel il-Gvern u anke wara l- intervista li dehret f'"The Malta Independent" mal-Ministru għas-Sigurta' Soċjali, l-Onor. George Hyzler, jidher ċar li minkejja li dan il-Gvern jgħid li għamel il-homework tiegħu, ma ħasibx għall-problema tal- welfare gap.  Il-Ministru George Hyzler u esponenti oħra tal-Partit Nazzjonalista tkellmu dwar il-possibilita' li fil-futur  qarib se jkollha  togħla l-eta' tal-pensjoni minkejja li fil-programm elettorali tagħhom kienu qalu li l-eta' tal-pensjoni se tinżel għal 55 sena.  S'issa jidher li għall-pensjonanti m'hemm ebda politika ċara u kredibbli dwar kif nistgħu ngħinuhom b'mod effettiv u reali.  Jiena niftakar dak  li kien qal fuq it-televiżjoni l- Prim Ministru, meta kien għadu Kap ta' l-Oppożizzjoni:  "Kif nista' qatt inneħħi l- pensjonijiet meta l-mama' tiegħi stess teħodha!".  Illum ma nafx x'inhi s-sitwazzjoni u ma nafx jekk il-Prim Ministru jikkonsidrax,  ġaladarba din il-membru tal-familja hija mejta - bir-rispett kollu lejha  u Alla jaħfrilha - li għandu jneħħi l-pensjonijiet, għax jidher ċar li  dak li għamel il-Partit Laburista bil-ħila u r-rieda tajba tiegħu tul il- medda taż-żmien, qed jiġi attakkat.  Jiena nixtieq ngħid li l-pensjonanti għandhom bżonn aktar protezzjoni u għandhom bżonn li jkollhom pensjoni bla tnaqqis, biex jagħmlu tajjeb għaż-żidiet li qed ikun hemm fl-għoli tal-ħajja.  Meta staqsejna lill-Ministru konċernat jekk jidhirlux  li għandhom jibbenefikaw minn aktar żidiet, huwa kien pront irrispondiena li ma jidhirlux, anzi qal li huma koperti biżżejjed.  Jien fil-qosor nixtieq nagħmel ftit suġġerimenti dwar dak li nixtieq nara għal dawn il- pensjonanti.  

  Jien nixtieq  li  s-ceiling ta' l-income tax  jogħla, speċjalment għal dawk li għandhom pensjonijiet baxxi.  Din hija proposta li mhux jien biss għamiltha imma għamluha l- għaqdiet tal-pensjonanti u jidhirli li  anke l-General Workers' Union għamlitha.  Jien nemmen li f'kull ċirkostanza  l-mediċini kollha għandhom  jingħataw b'xejn.  Jekk il- means test jibqa', anke dan għandu jiġi rivedut biex jagħmilha possibbli li jkun hemm aktar pensjonanti li jieħdu l-mediċini b'xejn u li jsibuhom dejjem.  Jekk dak li jgħid il-Gvern, jiġifieri  li jħobb lill-pensjonanti, huwa minnu jien nemmen li għandu jagħti kas tat-talba li saret biex fil-każ ta' l-anzjani l- meters ta' l-ilma u ta' l- elettriku   jekk ma jkunux mingħajr ħlas almenu jkunu b'rati baxxi.  Forsi  għandna naraw ukoll li  tiġi introdotta dik li l-Gvern demokristjan Nazzjonalista ilu j għid li jrid jintroduċi, jiġifieri identity card għall-pensjonanti bl-iskop li  tintuża biex iħallsu nofs prezz fuq il- karozzi tal-linja.  Jien nemmen li għandna naħdmu b'mod  għaqli u l-Partit Nazzjonalista li llum jinsab fil-gvern  għandu jurina li verament huwa impenjat f'dak li jiftaħar ħafna bih jiġifieri li jwettaq politika favur l-anzjani u  favur il-pensjonanti. Jien ngħid li  għandu jkollna politika  ċara u kredibbli li tħares lejn l-interessi ta' l- anzjani mhux  biss b'għożża  u tmellis, imma b'impenn u b'ħidma responsabbli.  Grazzi.

  MR SPEAKER:  Grazzi, l-Onor. Brincat.

  ONOR. JOSEPH BRINCAT:  Mr Speaker, jien l-ewwel se nibda biex nitkellem dwar dan il- Parlament li aktar ma jgħaddi ż-żmien aktar qed jirrendi r- riżultati tal-votazzjonijiet inutli.  Is-sistema tal-pairing teżisti f'kull Parlament, imma safejn naf jien il-proċedura parlamentari tal-pairing tintuża fuq livell personali,  jiġifieri meta wieħed ikun se jassenti ruħu.  U hawnhekk ma rridx ngħid li jien qatt ma kont assenti għal xi division.  Barra minn hekk il-pairing ma jintużax dejjem u f'kollox.  Għaliex?  Għaliex inkella fis- sistema tal-votazzjoni jkun biżżejjed il-poter li għandha s-Sinjorija Tiegħek li tħares lejn il-Kamra u tgħid "the Aye's have it" jew "the No's have it", mingħajr ma jkun hemm għalfejn noqogħdu niefqu għal 20 minuta u nikkalkolaw kemm għandha n-naħa tal-Gvern u kemm għandha n-naħa ta' l- Oppożizzjoni, qisna qed nilagħbu xi logħba fejn daqqa nilagħbu 11 aside u meta ma jkunx hemm players biżżejjed nilagħbu b'7 aside. Dan qed ngħidu għaliex għalkemm il- pairing huwa xi ħaġa tajba,  pero' iktar ma jgħaddi ż-żmien iktar qed jonqsu n-nies fl- iStrangers' Gallery u ħlief xi persuna waħda ma jkunx hawn, għax il-Parlament qed jirrendi ruħu redundant fid-diskussjo​nijiet li ħafna drabi jsiru sempliċement bħala formalita', isiru biex ikunu saru ħalli jiġu rapportati. U dan huwa żball.  Illum il-Parlament tant huwa ingolfat bil-Membri tal- front-bench li biex issib back- bencher min-naħa l-oħra trid tfittxu b'nemes, għax hemm iktar Ministri u Segretarji Paralemtari milli hemm back- benchers.  In-naħa tal-Gvern diġa' hija overburdened fis- sens li d-deċiżjonijiet ikunu ttieħdu fil-livell tal-Gvern jew tal-Kabinett u allura kollox ikun issettjat.  F'pajjiżna m'għandniex il-free vote, fil-fatt rarissimu jintuża.  Allura l-Parlament x'qiegħed isir, debating society bħalma naraw fuq it- television fejn kulħadd jitkellem x'ħin imissu, jgħid l-opinjoni tiegħu u jieqaf hemmhekk.  Jiġifieri r-riżultat tal-votazzjonijiet li jsiru hawn huwa skontat.  Jekk wieħed, anke min-naħa tal- Gvern, irid jipprotesta fuq xi ħaġa għax ma jaqbilx magħha, faċilment jista' jagħmel dan.  Jien insemmi b'rispett il-pożizzjoni li kien ħa l-Onor. Josie Muscat,  mhux għax kont naqbel miegħu imma għax nirrispetta l-pożizzjoni li ħa.  Veru li dak kien każ kostituzz​jonali, imma llum waqt division wieħed jista' jinħeba taħt is- sistema ta' pairing biex ma jeħux parti fil-votazzjoni u hekk ma jidhirx li ma jridx jivvota favur.  Jiġifieri għalkemm dik il-persuna ma tkunx ġiet għall-votazzjoni, xorta jaslu għall-istess riżultat.  Dan mhuwiex użu tajjeb tas-sistema tal-pairing, Mr Speaker.  Jekk naqbdu l- Erskine May  u regolamenti oħra, insibu li hemm  bżonn ta' re-thinking fuq dan il-punt għax inkella jkun komdu għall- Membri tal-Parlament taż-żewġ naħat li jużaw din is-sistema għal skopijiet oħra, pero' ma jkunx  komdu għas-soċjeta' Maltija u għal din l- istituzzjoni.  

  Mr Speaker, żmien ilu kont ktibt artiklu f'"The Sunday Times" fejn għidt li l-Maltin huma maqsumin u qed jiġġieldu fuq il-kwestjoni dwar jekk Malta għandhiex tidħol fil- Komunita' Ewropea, u m'aħniex qed naraw il-konsiderazzjoni l- oħra, jiġifieri jekk iriduniex jew le.  Hawnhekk nixtieq nagħmel tribute lill-ex- Ministru Ċensu Tabone għaliex meta kien Ministru ta' l- Affarijiet Barranin u mar l- ewwel darba  Brussels, mill- ewwel xamm x'se jiġri u ma għolliex l-aspettattiva tan- nies.  Id-diskors li kien għamel wara l-ewwel żjara tiegħu fi Brussels kien indikattiv biżżejjed biex għallinqas dan il-pajjiż ma jumiljax ruħu.  Għaliex?  Għaliex kien jidher ċar li lilna, lil Ċipru u lit-Turkija - fil-każ ta' dawn iż-żewġ pajjiżi għal raġunijiet differenti - riedu jżommuna f'ċertu distanza.  Kemm il- Partit Laburista u kemm il- Partit Nazzjonalista daħlu fil- kwestjoni dwar jekk għandniex nidħlu jew le fil-Komunita' Ewropea, pero' qatt ma kkonsidrajna l-fatt jekk iriduniex bis-serjeta'.   Fil- każ ta' l-EFTA countries tiġri warajhom il-Komunita' stess biex jidħlu membri fiha. Jien nistaqsi:  Hija miżerja li ma jkunux iriduk?    Din l-istess ħaġa bħaż-żwieġ; jekk tiżżewweġ waħda li qatt ma reditek tistenna li tispiċċa nkurunat bħall-Vikings.  Tkun ħaġa differenti meta ż-żewġ partijiet fiż-żwieġ ikunu jridu lil xulxin għaliex għallinqas hemm ċans li ż-żwieġ  jirnexxi, allavolja jista' jinqala' l- għawġ, imma għallinqas ma tkunx bdejt fuq sieq waħda.  Aħna ta' Maltin li aħna spiċċajna li rridu ninqasmu fuq żewġ naħat il-ħin kollu għaliex min hu favur u min hu kontra - u hemmhekk verament issir id- division - u dak li jgħid wieħed huwa tajjeb u dak li jgħid l-ieħor huwa ħażin; ġejna fi stat li qisna biex nidħlu fil-Komunita' Ewropea kulma rridu nagħmlu huwa li naqtgħu xi biljett u nsiefru u qatt ma kkonsidrajna lil ħaddieħor.  Dak li ħareġ illum  kien previst  minn żmien ilu.  Konna nafu li fl-Ewropa se nidħlu żgur, pero' l-kwestjoni kienet meta se nidħlu u b'liema kondizzjonijiet.  Jien jiddis- pjaċini għal pajjiżna  li noqogħdu niġġieldu fuq dawn l- affarijiet b'dan il-mod għaliex  jekk irridu nilħqu dan l- oġġettiv irridu  neżaminaw  x'għandha bżonn u xi trid minna n-naħa l-oħra.   Mhux billi jiktbulna li għandna vokazzjoni Ewropea ...  Daqskemm kien hawn vokazzjonijiet li spiċċaw fix- xejn! Hawnhekk irridu noqogħdu attenti biex ħadd ma jifhimni ...  Dawn qalulna li "għandna vokazzjoni Ewropea", imma kien hemm bżonn jiġu jgħidulna l-Commissioners tal- Komunita' biex ngħidu li għandna vokazzjoni Ewropea?  Għaliex din il-vokazzjoni kienet teżisti qabel ma l- Ewropa kienet Ewropa.  Il- Kavallieri li bnew dan il-bini wkoll kienu ġejjin minn dik li hija l-Ewropa tal-lum u hawnhekk diġa' kellhom sede.  Jiġifieri m'hemmx bżonn jiġu jgħidulna huma bil-vokazzjoni Ewropea għaliex din teżisti fina.  Imma jaqbel  li fil- politika fuq suġġetti bħal dawn, speċjalment fejn jidħol il-barrani, inkunu aktar għaqlin u mhux kif isaffar xi ħadd minn barra ngħidu li qed jissapportja lilna u mhux lil dawk. Jien persważ li l-avis li tat il-Commission se jiġi interpretat  billi tinqata' biċċa minnu u tiġi interpretata l-parti l-oħra.  Jekk taqbdu kollu kemm hu u tikkomparah ma' avis oħrajn li taw u mat- timetables li għamlu għal ħaddieħor u tara dan x'ifisser għalina, issib li qalulna:  "Intom tridu li jkollkom "daqshekk" tul, spallejkom wesgħin "daqshekk", tifilħu "daqshekk" u jekk ma tagħmlux il-body-building m'intomx se taslu."  Issa jekk  jiena fini erba' piedi u nofs u tgħidli li rrid inkun sitt piedi tista' ddum tgħidli biex nagħmel il- body-building għax minn erba' piedi u nofs xorta qatt ma nista' nsir sitt piedi!  Jiġifieri jew se taċċettani sostanzjalment kif jien għaliex jien se nibqa' bis-size li jien u  kif jien - u għalhekk ma semmewx il-kelma "size" għaliex kienu jaqgħu fl-argument ta' Lussemburgu li kien magħruf minn qabel - ... Għalhekk jiddispjaċini għall-poplu tagħna li nkunu għamilna argumenti u tbaqbiq bħal dak - u din ktibtha fl-Għid ta' sentejn ilu, fejn għidt li ilna nikkonsidraw nidħlux jew le, imma qatt ma kkonsidrajna jekk iriduniex huma jew le -  ...  Din il-vuċi jien ipprovajt insemmagħha  - mhux issa imma qabel - x'imkien ieħor f'livell ta' partit imma ġiet sommersa b'vuċijiet aktar tenorili minn tiegħi.  Lill-poplu stajna ffrankajnielu ħafna diżappunti.  Dan l-avis jfisser biss li dawn qalulna li aħna żgħar u rridu nikbru daqs il-Ġermanja u daqs il-pajjiżi l-oħrajn.  Mr Speaker, jien ngħid li anke fil-Bibbja, David għalkemm rebaħ, baqa' li kien u Gulija għalkemm miet baqa' kbir kif kien.  Issa lilna qed jgħidulna li rridu nikbru daqs dawn il- pajjiżi, u din hija chimera.
  Xtaqt insemmi ħaġa oħra u jiddispjaċini nerġa' ngħid li għandi raġun dwarha.  Meta konna qed nitkellmu rigward il- broadcasting u l-liċenzji tar- radju, il-Ministru Frendo qal li dan huwa l-prinċipju tal- pluraliżmu u iktar ma jkun hawn stazzjonijiet tar-radju aktar ikun aħjar.  Jien kont għidt li dan ma jfissirx li se jkollok pluraliżmu ta' ideat għax din mhux bħall-gazzetta li taqraha, imbagħad tħalliha hemmhekk u wara taqra oħrajn.  Fil-każ tar-radju, peress li huwa momentarju u peress li Alla tak par widnejn biss, m'għandekx ċans tisma' kwantita' ta' radjijiet.  Mela jew se tagħżel dak l-istazzjon li tippreferi, jew inkella se tisma' dak li tinzerta.  Imma ftit hemm ċans li se tisma' diversi stazzjonijiet.  Jien kont tkellimt ukoll fuq il- finanzjament ta' dawn l- istazzjonijiet u mbagħad saret inkjesta minn Daphne Caruana Galizia li tkellmet fuq il- finanzi tagħhom.  Jien ma dħaltx f'din il-biċċa xogħol imma la dawn se jkunu jiddependu mir-riklami bħall- ġurnali - u jien ħdimt fil- ġurnali -  allura minħabba kompetizzjoni bejn il-ġurnali u t-televiżjoni se tispiċċa biex la jkollok poplu li qed isegwihom u lanqas flus biżżejjed mir-reklami, jiġifieri dawn finalment finanzjarjament se jbatu.  Biex jiftħu jkun faċli, imma biex jissapportjaw lilhom infushom mil-lat ta' opinjonijiet eċċ., se jkun diffiċli anke mill- aspett finanzjarju.  Imma jien mhux din il-ħaġa qed tinkwetani; qed jinkwetani l- fatt li dawn jekk bdew jew se jkomplu, jew inkella jkollhom jirridimensjonaw ruħhom jew jaraw x'se jagħmlu.  

  Mr Speaker, niġi għal kwestjoni oħra delikata, dik tat-television.  Jien nemmen li dejjem għandi nkun konsistenti miegħi innifsi.  Rigward it- television, peress li huwa limitat u peress illi l-finanzi li jridu jintnefqu għalih huma kbar, allaħares ġewwa pajjiżna jkollna din l-komunita' kummerċjali rikattata bit- television ta' dak jew ta' l- ieħor fejn jekk tagħti riklam lili trid tagħti riklam lill- ieħor u jekk tagħti lill-ieħor trid tagħti lili għax inkella nagħti impressjoni kerha tiegħek lin-nies li jissapport​jaw lili.  U dan huwa possibbli.  Il-ġurnali jridu joqogħdu attenti illi l-budget li jkollhom jaqsmuh bejn diversi kuluri fil-pajjiż ħalli ma jxellfu dufrejhom ma' ħadd.  Jekk tistaqsu lin-nies li qegħdin fil-kummerċ taraw li jġibu riklam 'l hawn u riklam 'l hemm u jekk partit ikollu tliet gazzetti jgħidulu li peress li taw riklam lil waħda minnhom ma jkunux jistgħu jagħtu lill-oħrajn ukoll għax inkella ma jibbilanċjawx, eċċ.  Ma rridx li niġu għall- finanzjament b'mod illi ma nkunux nafu ...  B'dan il-mod ma jfissirx illi se jkun hemm il-pluralita' ta' l-opinjoniji​et.  U f'dan il-qasam l-istat għandu jipprovdi  mezz lil kulħadd.  Allura  meta mezz ikun limitat jistgħu jinħolqu l-problemi meta jiġi biex jagħti opportunita' lil wieħed flok lill-ieħor.  Naturalment wieħed jibda jistaqsi għaliex wieħed ingħata u l-ieħor ma ngħatax u liema kriterji ntużaw. Imma li fil-mezzi nazzjonali u statali tinħoloq opportunita' għal vuċijiet differenti hu obbligu ta' l- istat u l-income li jidħol mix- xandir jista' jmur biex jinħoloq aċċess liberu għall- opinjonijiet differenti u jkun hemm diskussjonijiet bejn nies li ma jaħsbuhiex l-istess.  Imma mhux taqleb minn fuq stazzjon tat-television għal ieħor ħalli tisma' opinjonijiet differenti!  

  It-tieni punt fuq dan l- aspett jirrigwarda lill- ġurnalisti, Mr Speaker.  Ix- xandir għandu jkun pubbliku, jiġifieri f'idejn l-istat, pero'  b'indipendenza kbira fil-konfront tal-ġurnalisti għax ma jistax ikun li dawn jibżgħu li b'xi mod jiġu rikattati mill-Gvern tal- ġurnata kif ukoll mill-Ministru inkarigat minn dan il-qasam.  Għax jekk jinzerta jkun se jidher Ministru partikolari u jafu li se jagħtas f'ċertu ħin, jaħsbu minn qabel biex ikunu ċerti li jarawh jagħtas ħalli jkunu jistgħu jirrapportaw xi trumbetta għandu l-Ministru meta jagħtas u jekk imbagħad dak il-Ministru jmur  f'Ministeru ieħor, ma jkollux dak il-coverage kollu!  Imbagħad jiġi Ministru ġdid u allura l-coverage ikun għal dak il-Ministru l-ġdid.  Hekk ukoll gvern u oppożizzjoni - u hawn mhux qed nirreferi biss għall- Gvern u l-Oppożizzjoni parlamentari, imma anke għal opinjonijiet differenti li jeżistu barra mill-Parlament - għandu jkollhom l-aċċess kif ixandru l-opinjoni tagħhom.  Mhijiex ir-responsabilita' ta' l-istat li jxandarahom għax inkella l-opinjonijiet ikunu ta' l-istat, imma l-istat bil- mezzi tiegħu joħloq l- opportunita' għal diversi gruppi biex ixandru l-fehmiet u l-ideat illi jeżistu fil- pajjiż.  Hekk toħolqu l- pluraliżmu, Mr Speaker. Illum biex ngħid l-opinjoni tiegħi ħadt kwarta minn dawn is-sigħat kollha li nagħmlu hawnhekk, wara ma nafx kemm-il xahar li ili ma nitkellem.  Imma għallinqas għandi l-opportuni​ta' li ngħidha.  Mill-banda l- oħra m'għandix bżonn parlament sħiħ għalija biex ngħidha.  Veru li bħalissa, minbarra l- ġurnalisti hawnhekk ninsabu jien u int biss, Mr Speaker, qisna qed naqsmu l-Parlament bejnietna  fifty-fifty.  L- istat għandu jiggarantixxi opportunita' lil  min irid jgħid l-opinjoni tiegħu, anke nies  fil-qasam tal-kultura, fil-qasam tal-palk u f'diversi oqsma oħrajn, biex verament isemmgħu leħinhom.  Min ikollu mezz potenti bħal dak irid joqgħod attent kif u meta jużah u b'liema nies jużah, għax għalkemm huwa mezz tajjeb, jista'  jkun perikoluż ukoll.  Meta jkun ta' l-istat ikun ta' kulħadd u għalhekk l-istat għandu l-obbligu li jagħti lil kulħadd l-opportunita' biex jesprimi l-opinjoni tiegħu.  Jekk lil xi ħadd jagħtih il- mezz sħiħ mentri ħaddieħor ma jkollux l-opportunita' li jsemma' leħnu, allura se tiġi l-kwestjoni li min għandu l- flus se jkollu l-opportunita' li jsemma' l-vuċi tiegħu filwaqt li ħaddieħor ma jkollux.  

  MR SPEAKER:  Grazzi.  Sar il- ħin.  Il-Kamra hija aġġornata għal nhar it-Tnejn, 5 ta' Lulju fis-6.00 p.m. bl-agenda kif kommunikata mill-Ministru.

Fid-9.50 p.m. il-Kamra aġġornat mingħajr ma saret il- mistoqsija.
MISTOQSIJIET 

IMWIEĠBA 

BIL-MIKTUB
Santa Lucija,provvista ta' ilma

spil,Santa Lucija,provvista ta' ilma

falm,Santa Lucija,provvista ta' ilma

SANTA LUCIJA - PROVVISTA TA' ILMA

10793. L-ONOR. LINO SPITERI  staqsa lill-Ministru għall- Ambjent:   X'inhi r-raġuni għall-qtugħ ta' l-ilma sikwit fi Triq Stefanotix, Santa Lucija?

  X'se jsir biex tiġi assigurata provvista regolari?

  ONOR. MICHAEL FALZON:  Jien informat li l-provvista ta' l- ilma fi Triq Stefanotis, Santa Lucija qed tinqata' darba fil- ġimgħa bħala parti mill- immaniġġjar tar-riservi ta' l- ilma.

Marsaxlokk,Dawl fit-toroq

galm,Marsaxlokk,Dawl fit-toroq

falm,Marsaxlokk,Dawl fit-toroq

MARSAXLOKK:  TRIQ IX-XERRIEK - DAWL FIT-TOROQ

10834. L-ONOR. MARIO GALEA  staqsa lill-Ministru għall- Ambjent:   Fi Triq ix-Xerriek, f'Marsaxlokk hemm ħafna dlam u hemm bżonn ta' street lightining (imqar żewġt bozoz).

  Kemm hu possibbli li dawn isiru u f'każ li jiġu approvati meta bejn wieħed u ieħor ikun possibbli li jsiru?

  ONOR. MICHAEL FALZON:  It- talba ta' l-Onor. Membru għal iktar bozoz fi Triq Xerriek f'Marsaxlokk qed tiġi kkonsidrata flimkien ma' talbiet oħra.

Rahal Gdid,Knisja ta' Sant'Ubaldesca,Restawr

schs,Rahal Gdid,Knisja ta' Sant'Ubaldesca,Restawr

mifu,Rahal Gdid,Knisja ta' Sant'Ubaldesca,Restawr

RAĦAL ĠDID: KNISJA TA' SANT'UBALDESCA - RESTAWR

7522. L-ONOR. SANDRO SCHEMBRI ADAMI  staqsa lill-Ministru ta' l-Edukazzjoni u Riżorsi Umani:  Jista' l-Ministru jgħid meta se tiġi restawrata l-Knisja ta' Sant'Ubaldesca f'Raħal Ġdid?

  Jirrikonoxxi l-Gvern il-valur storiku ta' din il-Knisja?  Jekk fl-affermattiv, kemm aktar se ddum tintuża bħala store?

  ONOR. UGO MIFSUD BONNICI:  Ċertament li l-Gvern jirrikonoxxi l-valur storiku tal-Knisja ta' Sant'Ubaldesca r-Raħal Ġdid, mibnija mill- Granmastru De Paule fis-seklu sbatax.

  Jien informat li wara studji li saru mill-Fakulta' ta' l- Arkitettura fl-Universita', jirriżulta li minkejja xi konsenturi l-knisja hija strutturalment stabbli.  Jien informat ukoll li l-knisja issa ġiet imbattla mill-armar tal- festi li kien storjat ġo fiha, u li wara li tiġi mnaddfa sew l-Awtoritajiet Ekkleżjastici għandhom il-ħsieb li jagħmlu użu minnha bħala Parish Hall għal skopijiet reliġjużi u edukattivi.

   Dan il-ftuħ mill-ġdid tal- knisja huwa biss l-ewwel pass.  Wara li jsiru aktar investi​gazzjonijiet, jiġi kkonsidrat x'jista' jsir rigward xogħol ta' restawr li jkun hemm bżonn.

Rahal Gdid,Church Avenue,Bankina

schs,Rahal Gdid,Church Avenue,Bankina

falm,Rahal Gdid,Church Avenue,Bankina

RAĦAL ĠDID:  CHURCH AVENUE - BANKINA

7523. L-ONOR. SANDRO SCHEMBRI ADAMI  staqsa lill-Ministru għall-Ambjent:  Jista' l- Ministru jgħid x'wassal biex iddejqet il-bankina tal-lemin f'Church Avenue, Raħal Ġdid, triq ta' l-iskola fejn dejjem għaddej serbut tfal; liema triq hi one-way?  Xi protezzjoni aktar għandha tingħata lit-tfal ta' l-iskola f'din it-triq?

  ONOR. MICHAEL FALZON:  Jien informat li l-bankina f'Church Street, Paola saret mill-ġdid, u hi wiesgħa metru u nofs - qies li hu ħafna usa mill-medja u għandu jaqdi l-bżonnijiet fl- area.

Partit Laburista,Kazin f'Rahal Gdid

schs,Partit Laburista,Kazin f'Rahal Gdid

falm,Partit Laburista,Kazin f'Rahal Gdid

RAĦAL ĠDID - KAŻIN TAL-PARTIT LABURISTA

7524. L-ONOR. SANDRO SCHEMBRI ADAMI  staqsa lill-Ministru għall-Ambjent:  Meta hemm il- ħsieb li joħroġ il-permess tal- bini għar-rikostruzzjoni tal- każin tal-Malta Labour Party f'Paola Square, Raħal Ġdid?  Għaliex dan id-dewmien?

  ONOR. MICHAEL FALZON:  Il- permess imsemmi gie approvat mid-Development Control Commission fid-19 ta' April 1993.  Il-kont thallas fil-Bank fl-10 ta' Mejju 1993 - izda l- ircevuta rilevanti kienet sottomessa lill-Awtorita' ta' l-Ippjanar fit-28 ta' Gunju.

  Ghaldaqstant il-permess mistenni johrog fi ftit jiem ohra.

Incomes policy

schs,Incomes policy

dalj,Incomes policy

INCOMES POLICY

7525. L-ONOR. SANDRO SCHEMBRI ADAMI  staqsa lill-Ministru tal-Finanzi:   Jidhirlu l- Ministru li l-income policy ġie miksur meta flok Lm1.50 fil- ġimgħa ingħatat biss Lm1?  Għandhom raġun il-unions jipprotestaw dwar dan?  Konxju li jista' jkollna nkwiet industrijali li jista' jgħarraq is-sitwazzjoni ekonomika u monetarja tagħna?

  ONOR. JOHN DALLI:  Hu għal kollox żbaljat li tgħid li sar xi ksur tal-Qbil Nazzjonali dwar Relazzjonijiet Industrija​li meta ż-żieda għall-għoli tal-ħajja ġiet iffissata għal Lm1.00.

  Ta min jgħid li jekk wieħed jaqra l-Qbil Nazzjonali dwar relazzjonijiet industrijali, jifhem li kien provdut biex minn żmien għal żmien jingħata tbassir tar-rata ta' l-għoli tal-ħajja (magħrufa bħala COLA) biex isservi ta' għajnuna liż- żewġ partijiet fin-negozjar tal-pagi fil-ftehim kollettiv.  Dan it-tbassir, kull darba li jsir, kellu jbassar tlett snin bil-quddiem.

  Il-ftehim ipprovda wkoll li ż-żieda attwali tar-rata ta' l- għoli tal-ħajja tingħata fuq studju ta' kif ikunu ċċaqilqu l-prezzijiet bejn Lulju u Ġunju ta' wara.  Hekk ir-rata attwali ta' l-għoli tal-ħajja effettiva mill-1 ta' Jannar 1993 hi, skond il-ftehim, ikkalkolata fuq il-movimenti tal-prezzijiet bejn l-1 ta' Lulju 1991 u l- aħħar ta' Ġunju 1992.

  Il-ħsieb kien li l-ftehim kollettiv li jsiru wara l-qbil nazzjonali kellhom jiddefenixxu ż-żieda mogħtija bħala ċifra waħda, mingħajr ma jispeċifikaw il-parti ta' l-għoli tal-ħajja.  Kien għalhekk li t-tbassir kellu jservi ta' indikazzjoni fuq hiex għandhom jimxu l- partijiet.  Jekk xi ħadd ftiehem mod ieħor, u speċifika li ż-żieda kellha tkun determinata fuq ir-rata attwali, allura jkollha tiġi applikata r-rata attwali.

  Skond il-Qbil Nazzjonali, ir- rata attwali hi l-anqas żieda li għandha tingħata lil dawk li m'għandhomx ftehim kollettiv.  Fil-każ fejn hemm ftehim kollettiv, din ir-rata attwali tintuża f'kalkolu li jsir fl- aħħar tal-ftehim kollettiv biex tiġi determinata d-differenza bejn it-total tar-rati mbassra u t-total ta' dawk attwali tul it-terminu tal-ftehim kollettiv - liema differenza tittieħed in konsiderazzjoni fin-negozjati għall-ftehim kollettiv li jkun imiss.

  Dan juri li l-union m'għandhiex raġun tipprotesta dwar dan.  Anqas u anqas għandu jkun hemm skop għal xi nkwiet industrijali meta wieħed iqis li b'miżura oħra fil-budget, il-Gvern żied it-tax credit li jingħata bħala t-tnaqqis mill- kont tat-taxxa ta' l-income b'Lm25 fis-sena, jew 50ċ fil- ġimgħa.

  Għalhekk ir-responsabbilta' tat-tgħarriq tas-sitwazzjoni ekonomika u monetarja tagħna li tirriżulta minn xi nkwiet industrijali li jsir fuq kwestjonijiet li ma jeżistux, trid titpoġġa fuq spallejn min jaġixxi bla raġuni u min qiegħed ixewwex u jgħawwi biex ikun hawn dan l-aġir bla raġuni.

Partit Laburista,Kazin f'Rahal Gdid

schs,Partit Laburista,Kazin f'Rahal Gdid

fenj,Partit Laburista,Kazin f'Rahal Gdid

RAĦAL ĠDID - KAŻIN TAL-PARTIT LABURISTA

7526. L-ONOR. SANDRO SCHEMBRI ADAMI  staqsa lill-Ministru tal-Ġustizzja:   Għaliex ir- rikors magħmul mill-Kumitat Laburista ta' Raħal Ġdid in konnessjoni mad-demolizzjoni tal-każin għad ma nstemax meta dak tal-Youth Centre, Raħal Ġdid fuq l-istess każ instema'?

  ONOR. JOE FENECH:  Jien informat li mill-Atti tal-Qorti jirriżulta illi r-rikors magħmul f'isem il-Kumitat Laburista ta' Raħal Ġdid ġie ppreżentat fit-12 ta' Marzu, 1993 u l-Qorti akkordat it- talba fit-18 ta' Marzu, 1993.

Pastilji Valda,Prezz

schs,Pastilji Valda,Prezz

dalj,Pastilji Valda,Prezz

PASTILJI VALDA - PREZZ

7546. L-ONOR. SANDRO SCHEMBRI ADAMI  staqsa lill-Ministru tal-Finanzi:   X'wassal biex il-Valda tal-griżmejn minn 30c għaola għall-prezz astronomiku ta' 70c u dan fi spiżeriji fejn iservu bħala tobba kandidati Nazzjonalisti?

  X'forma ta' kontroll teżisti?

  ONOR. JOHN DALLI:  Id-ditta barranija li timmanifattura il- Valda Pastilles inxtrat minn ditta oħra tant li nbidel ukoll l-aġent lokali.  Din id-ditta għolliet il-prezz tal-prodott.

  Billi d-differenza hi sostanzjali qegħdin isiru investigazzjonijiet fuq dan il- fatt.

Banek,Bank Centrali,Nefqa fl-ufficini 

calr,Banek,Bank Centrali,Nefqa fl-ufficini 

dalj,Banek,Bank Centrali,Nefqa fl-ufficini 

CENTRAL BANK - NEFQA FL- UFFIĊINI

10904. L-ONOR. RENO CALLEJA  staqsa lill-Ministru tal- Finanzi:   Kemm intnefqu flus għall-uffiċini fl-Annex tas- Central Bank li saru dawn l- aħħar?

  ONOR. JOHN DALLI:  Nirreferi lill-Onor. Membru għat-tweġiba li ngħatat għad-domanda numru 9765.

Korporazzjoni għall-Izvilupp,Sit

calr,Korporazzjoni għall-Izvilupp,Sit

dalj,Korporazzjoni għall-Izvilupp,Sit

MDC - SIT

10905. L-ONOR. RENO CALLEJA  staqsa lill-Ministru tal- Finanzi:   Jaf il-Ministru li bil-flus li l-MDC qed iħallsu f'kera għall-uffiċini fl- Imrieħel jiġifieri Lm200 kuljum fi tliet snin kienu jibnu dawn l-uffiċini għalihom?

  Il-Ministru ma jaħsibx li dan hu ħela kbira ta' flus il- poplu?

  ONOR. JOHN DALLI:  Nirreferi lill-Onor. Interpellant biex jagħmel id-domanda tiegħu lill- Ministru għas-Servizzi Ekonomiċi.

Dipartimenti tal-Gvern,Group 4

calr,Dipartimenti tal-Gvern,Group 4

dalj,Dipartimenti tal-Gvern,Group 4

Ditti Parastatali,Group 4

calr,Ditti Parastatali,Group 4

dalj,Ditti Parastatali,Group 4

KUMPANNIJA GROUP 4

10906. L-ONOR. RENO CALLEJA  staqsa lill-Ministru tal- Finanzi:   Jista' jgħidili kemm kull Dipartiment tal-Gvern, u kemm kull ditta parastatali ħallset lill-kumpannija group 4 għal xogħol ta' sigurta', skorta, għassa etc, f'dawn l- aħħar sentejn?  Għandi nifhem li bħala Ministru tal-Finanzi tkun taf fejn qed jonfqu l-flus l-Ministeri l-oħra.

  ONOR. JOHN DALLI:  L- informazzjoni mitluba mill- Onor. Interpellant għadha qed tinġabar.

  Risposta tingħata f'xi seduta oħra.

Air Malta,Policy ta' insurance ghall-haddiema

calr,Air Malta,Policy ta' insurance ghall-haddiema

bong,Air Malta,Policy ta' insurance ghall-haddiema

AIR MALTA - POLICY TA' INSURANCE GĦALL-ĦADDIEMA

10953. L-ONOR. RENO CALLEJA staqsa lill-Ministru għas- Servizzi Ekonomiċi:  Billi kien hemm rapporti fil-ġurnali li Air Malta għażlet policy ta' insurance għall-ħaddiema tagħha mingħand kumpannija li offriet rati ogħla minn kumpannija oħra li tefgħet l-offerta, jista' l- Ministru jassigura lill-Kamra li kollox sar "above board"?

  ONOR. GEORGE BONELLO DU PUIS:  Konvint li kollox sar "above board".

Dipartiment tat-Turizmu,Travel allowance

calr,Dipartiment tat-Turizmu,Travel allowance

dalj,Dipartiment tat-Turizmu,Travel allowance

DIPARTIMENT TAT-TURIŻMU - TRAVEL ALLOWANCE

11022. L-ONOR. RENO CALLEJA staqsa lill-Ministru tal- Finanzi:  B'referenza għall- flus li kienu ngħataw bħala "advance" bħala "travel allowance" lil delegazzjonijiet mill-Ministeru tat-Turiżmu bejn l-1983/1987 liema flus l- Awditur kien irrimarka li qatt ma ngħata sodisfazzjoni fuqhom.  Il-flus inġabru lura jew le?  Qegħdin jittieħdu xi passi wara r-rimarki ta' l-Awditur?

  ONOR. JOHN DALLI:  Waqt li l- flus għadhom ma nġabrux, qed isir follow up meħtieġ.

Hal Far,Tindif pubbliku

calr,Hal Far,Tindif pubbliku

falm,Hal Far,Tindif pubbliku

ĦAL FAR - TINDIF PUBBLIKU

11029. L-ONOR. RENO CALLEJA staqsa lill-Ministru għall- Ambjent: Jista' l-Ministru jara li titnaddaf dik l-area li qed tkerraħ l-ambjent fejn għadhom kif saru l-picnic area f'Ħal Far peress li għadu mimli terrapien u ġebel li qed jimbloka d-dħul għar-runway?  Meta se jitneħħa t-terrapien u l-ħmieġ kbir li hemm fil-bieb li kien jwasslek għal Baħħar u Sewwi qabel taqbad il-picnic areas li għadhom kif saru?

  Meta se jsir sforz biex din l-area tant frekwentata miż- Żrieraq u l-irħula ta' madwar titnaddaf sewwa?  Meta se jerġa' jsir il-fence li jagħti għar-runway l-antika ta' Ħal Far li twaqqa' minn sidien ta' trukkijiet irresponsabbli li kienu jiddampjaw il-ħmieġ hemmhekk?  Jista' l-Ministru jara li ssir tindifa ġenerali biex jinqata' l-ħaxix ħażin peress li hija ħasra li meta saru dawn il-picnic areas, hemm dak il-ħmieġ kollu madwar?

  ONOR.  MICHAEL FALZON:  Il- picnic area li qed jirreferi ghaliha l-Onor. Membru tnaddfet u saret mid-Dipartiment tad- Distretti f'April/Mejju ta' din is-sena.

  Rigward il-partijiet l-ohra ta' Hal Far li huwa parti miz- zona industrijali qed jigi studjat kif din l-area tista' tigi mnaddfa u zviluppata. Censiment Nazzjonali

bare,Censiment Nazzjonali

dalj,Censiment Nazzjonali

ĊENSIMENT NAZZJONALI

11298. L-ONOR. EVARIST BARTOLO staqsa lill-Ministru tal- Finanzi:

Il-Gvern beħsiebu jorganizza ċensiment nazzjonali fl-1995?

  Fiex waslu t-tħejjijiet għal dan iċ-ċensiment?

  Iċ-ċensiment se jkun bħal dak ta' l-1985, u jekk se jkun differenti, fiex se jkun differenti?

  ONOR. JOHN DALLI:  L-aħħar ċensiment tal-popolazzjoni li sar kien fl-1985.  Qablu kien dam ħafna ma sar wieħed.  Fil- fatt ta' qablu kien sar fl- 1967.

  Il-Gvern ma jixtieqx li jdum ħafna minn ċensiment għal ieħor.  Aħna naħsbu li ċensiment għandu jsir darba kull madwar għaxar snin.  Għaldaqstant wasal iż-żmien ta' ċensiment ieħor għal Malta u Għawdex.

  L-iskop ta' kull ċensiment hu li jiġbor statistika tal- popolazzjoni u tagħrif dwar akkomodazzjoni soċjali.  Fl- aħħar ċensiment kien sar stħarriġ fuq it-tipjip f'Malta għal skop mediku  ta' saħħa.

  Iċ-ċensiment li se jsir ikun bażikament bħal dak ta' qablu.  Fiċ-ċensiment li jmiss hu ttammat li jkun aġġornat it- tagħrif miksub kif ukoll li jsir stħarriġ ieħor ta' importanza nazzjonali li jaqbdu l-ħteġijiet ta' aspett jew ieħor tal-ħajja tagħna.

Buskett,Winery

farn,Buskett,Winery

gatl,Buskett,Winery

BUSKETT - WINERY

11382. L-ONOR. NOEL FARRUGIA staqsa lill-Ministru għall- Ikel, Agrikoltura u Sajd:  Jista' l-Ministru jgħid lill- Kamra għaliex il-winery tal- Buskett tħalliet abbandunata?

  X'kienet il-produzzjoni ta' l-għeneb matul dawn l-aħħar snin mill-winery u x'kienet il- kwalita' (sena b'sena)?

  Kemm intnefqu flus matul l- aħħar ħames snin u għaliex ħafna mill-iżviluppi li kienu qed isiru ma tkomplewx?

  Billi issa waslet l-Imnarja, jista' l-Ministru jara li jsiru x-xogħlijiet meħtieġa biex din l-winery abbandunata tieħu dehra aħjar?

  ONOR. LAWRENCE GATT: Prezentement fil-Winery tal- Buskett m'ghadux jinghasar gheneb ghall-produzzjoni ta' l- imbid u ghalhekk l-apparat tal- Winery mhuwiex jintuza.

  Minhabba li fis-sena 1987 il- maggor parti tad-dwieli ma kenux b'sahhithom bizzejjed gie deciz li dawk li kien hemm jinqalghu biex jaghmlu wisa' ghall-dwieli godda.  Id-dwieli indigeni ghadhom qeghdin jinzammu mhux ghall-produzzjoni izda ghall-valur taghhom bhala germplasm lokali.

  Ta' min jghid li bit-twaqqif tal-progett tal-Micropropaga​tion Unit f'Tal-Kmand fil- futur, id-dwieli kemm fil- Buskett kif ukoll fil-privat se jkunu minn tal-aqwa kwalita' u minghajr mard.

  Is-somma ta' Lm1,846 intnefqet ghall-bdil tas-soqfa tal-Winery.   Huwa ttamat li xoghlijiet ohra ta' manutenzjoni jitkomplew dalwaqt.

Gheneb,Produzzjoni

farn,Gheneb,Produzzjoni

gatl,Gheneb,Produzzjoni

PRODUZZJONI TA' GĦENEB 

11383. L-ONOR. NOEL FARRUGIA staqsa lill-Ministru għall- Ikel, Agrikoltura u Sajd:  Jista' l-Ministru jgħid kemm kienet il-produzzjoni ta' l- għeneb lokali (u xi kwalita') matul dawn l-aħħar ħames snin?

  ONOR. LAWRENCE GATT:  Ghall- ragunijiet ovvji mhux possibbli li tigi ppubblikata l- informazzjoni mitluba.

Dingli,Tiswija ta' toroq

farn,Dingli,Tiswija ta' toroq

falm,Dingli,Tiswija ta' toroq

DINGLI - TISWIJA TA' TOROQ

11384. L-ONOR. NOEL FARRUGIA staqsa lill-Ministru għall- Ambjent: Jista' l-Ministru jara li ssir il-manutenzjoni li tenħtieġ ta' Sabbat Rd, l/o Dingli?

  Jista' l-Ministru jara li jsiru signs biex tkun magħrufa din it-triq?

  ONOR. MICHAEL FALZON:  Jien informat li x-xoghol ta' manutenzjoni f'Sabbat Road, l/o Dingli issa sar.

  Dwar it-tieni parti tal- mistoqsija tlabt lid- Dipartiment koncernat jara x'jista' jaghmel dwar is- suggeriment.

Dingli,Tindif pubbliku

farn,Dingli,Tindif pubbliku

gall,Dingli,Tindif pubbliku

DINGLI - TINDIF PUBBLIKU

11385. L-ONOR. NOEL FARRUGIA staqsa lill-Ministru ta' l- Intern u Żvilupp Soċjali:  Peress li ħafna mir-residenti ta' Sabbat Rd, l/o Dingli qed jilmentaw mill-kwantita' ta' trabijiet li qed jaħkmu dawn l- inħawi x'aktarx kawżati minħabba rregolaritajiet li jsiru minn barriera li hemm fil-qrib, jista' l-Ministru għaldaqstant jinvestiga w jintervjeni sabiex tiġi mitħarrġa s-sitwazzjoni u jekk huwa possibblli tiġi wkoll għan-normal?

  ONOR. LOUIS GALEA:  Il- Pulizija flimkien ma' Ufficjal mid-Dipartiment ta' l-Ambjent ghamlu spezzjoni f'din il- barriera li hi licenzjata.  Irrizulta li hemm kumulu ta' ramel li se jitnaqqas gradwalment bil-ghan li jitnaqqas dan l-inkonvenjent.  Tlabt l-awtorita' kompetenti tindaga aktar u tikkonsidra l- impozizzjoni ta' kondizzjoniji​et ohra opportuni. 

St.George's football ground

farn,St.George's football ground

frem,St.George's football ground

ST. GEORGE'S FOOTBALL GROUND

11397. L-ONOR. NOEL FARRUGIA staqsa lill-Ministru għaż- Żgħażagħ u Kultura:  Jista' l- Ministru jwieġeb il-mistoqsija parlamentari numru 10463 dwar is-St. George's football ground?

  ONOR. MICHAEL FRENDO:  Ix- xogħlijiet fuq il-ground ta' St. George's kellhom jieqfu minħabba xi diffikultajiet li nqalgħu dwar is-survey li sar dwar l-istess ground.  Huwa ttamat li dan ix-xogħol jitkompla fil-futur qrib.

  L-ispiża tax-xogħlijiet li dwarhom ħarġet u ngħatat it- tender f'Diċembru 1992 hija kalkulata li tlaħħaq mhux iżjed minn Lm4,160.

  Parti oħra mill-istess tender ma ngħatatx u għandha terġa' toħroġ iktar 'il quddiem.

Agrikoltura,Ftehim bilaterali

farn,Agrikoltura,Ftehim bilaterali

gatl,Agrikoltura,Ftehim bilaterali

AGRIKOLTURA - FTEHIM BILATERALI

11398. L-ONOR. NOEL FARRUGIA staqsa lill-Ministru għall- Ikel, Agrikoltura u Sajd:  Jista' l-Ministru jirrispondi il-mistoqsija parlamentari numru 11174?

  ONOR. LAWRENCE GATT:  Il- ftehim bilaterali bejn Malta u pajjizi ohra ma sarux ezattament fuq agrikoltura biss imma l-aktar fuq kummerc u fuq possibilta' ta' kooperazzjoni fl-oqsma kollha ta' l- ekonomija.  Bhalma l-Onor. Membru jaf ftehim bilaterali ta' din ix-xorta m'ghadhomx jigu pprattikati minhabba li l- pajjizi ta' l-Ewropa ta' Lvant u pajjizi ohra m'ghadhomx japplikaw ekonomija centrali.

  Biss fi zmien il-Ministeru tieghi saru xi ftehim forma ta' arrangamenti mal-FAO, mal- Germanja, mat-Tunezija u mal- Libja.  Dawn il-ftehim kollha jipprovdu biex l-agrikoltura taghna tinghata certa kwalita' ta' ghajnuna f'diversi oqsma fejn inhass li din kienet mehtiega.

  Il-beneficcji li hadu l- bdiewa, r-rahhala u l- produtturi minn dawn l- arrangamenti ma jistgħux jigu kkwantifikati individwalment, ghax dan il-beneficcju ikun ghas-settur agrikolu in generali.

Sptarijiet,Monte Carmeli,Pazjenti

bare,Sptarijiet,Monte Carmeli,Pazjenti

gall,Sptarijiet,Monte Carmeli,Pazjenti

SPTAR MONTE CARMELI - PAZJENTI

11401. L-ONOR. EVARIST BARTOLO staqsa lill-Ministru ta' l- Intern u Żvilupp Soċjali:  Bħalissa x'inhu n-numru ta' pazjenti li hemm rikoverati fl- isptar Monte Carmeli?

  Kemm minnhom huma nisa?

  Kemm minnhom intbagħtu hemm b'ordni tal-Qorti?

  Kemm minn dawn il-pazjenti rikoverati għal mard mentali huma:-

  (a) 'il fuq minn 60 sena;

  (b) bejn 40 u 59 sena;

  (c) bejn 30 u 39 sena;

  (d) bejn 20 u 29 sena;

  (e) taħt l-20 sena?

  ONOR. LOUIS GALEA:  1.  Fis- 17 ta' Gunju, 1993 in-numru ta' pazjenti fl-Isptar Monte Carmeli kien ta' 702.

  2.  In-numru ta' nisa kien ta' 318.

  3.  In-numru li ntbaghtu b'Ordni tal-Qorti kien 21.

  4.  L-informazzjoni dwar in- numru ta' pazjenti rikoverati ghall-mard mentali skond etajiet indikati, hija kif gej:  

  a)  'il fuq minn 60 sena     -   271

  b)  bejn 40 u 59 sena        -   267

  c)  bejn 30 u 39 sena        -   108

  d)  bejn 20 u 29 sena        -    40

  e)  taht l-20 sena           -    16     

Sptarijiet,Monte Carmeli,Pazjenti

bare,Sptarijiet,Monte Carmeli,Pazjenti

gall,Sptarijiet,Monte Carmeli,Pazjenti

SPTAR MONTE CARMELI - PAZJENTI

11402. L-ONOR. EVARIST BARTOLO staqsa lill-Ministru ta' l- Intern u Żvilupp Soċjali:  Fl- isptar Monte Carmeli teżisti taqsima li tieħu ħsieb it-tfal li jkunu qed ibatu minn mard mentali bħala residenti?

  Kemm ġew ikkurati tfal f'din it-taqsima mindu fetħet?

  Kemm hemm membri ta' l-istaff li huma mħarrġa speċifikament fil-kura tat-tfal li sfortunatament ibatu minn mard mentali?

  X'inhu n-numru ta' out- patients ta' eta' żgħira li qed jiġu kkurati fl-isptar?

  X'inhuma l-etajiet tat-tfal li jiddaħħlu f'din it-taqsima?

  ONOR. LOUIS GALEA:  a)  It- Taqsima li tiehu hsieb it-tfal fl-Isptar Monte Carmeli hija maghrufa bhala d-Dar taz- Zghazagh ('Young People's Unit').

  b)  Mindu fethet din id-Dar f'Dicembru 1992, gew ikkurati b'kollox sitt itfal.

  c) L-istaff imharreg specifi- kament huwa 4.

  d)  Outpatients ta' eta` zghira jigu kkurati fic-Child Guidance Clinic fl-Isptar San Luqa.  In-numru ta' pazjenti bejn new cases u follow-ups fl- 1992 kienu ta' 526 (341 subien u 185 bniet).

  e)   Fic-Child Guidance Clinic jigu kkurati tfal sa 16- il sena.  Fid-Dar taz-Zghazagh jigu kkurati tfal minn 11 sa 16-il sena. 

Sptarijiet,Monte Carmeli,Pazjenti ta' Ward 10

bare,Sptarijiet,Monte Carmeli,Pazjenti ta' Ward 10

gall,Sptarijiet,Monte Carmeli,Pazjenti ta' Ward 10

SPTAR MONTE CARMELI - PAZJENTI TA' WARD 10

11403. L-ONOR. EVARIST BARTOLO staqsa lill-Ministru ta' l- Intern u Żvilupp Soċjali:  Fl- isptar Monte Carmeli x'inhu n- numru ta' residenti fil-Ward 10?

  Kemm jesa' persuni li jintbagħtu hemm minħabba l- abbuż tad-droga?

  Kemm kien hemm minn dawk imsemmija f'Nru. 2 li ddaħħlu hemm minn Jannar 1993 sal-lum?

  Kemm minn dawn l-istess persuni intbagħtu hemm b'ordni tal-Qorti?

  Wara l-aħħar inċident ta' l- weekend li għadda fejn membru ta' l-istaff ġiet attakkat minn wieħed minn dawn in-nies, il- Ministru ma jaħsibx li wasal il-żmien li dawk li jabbużaw bid-droga u allura mhumiex morda mentali ma jiddaħlux aktar fl-isptar Monte Carmeli?

  ONOR. LOUIS GALEA: a)  In- numru ta' pazjenti fil-ward 10 (irgiel) bhalissa huwa ta' 30.

  b)   M'hemm ebda numru ta' sodod li huma specifikament allokati ghall-pazjenti minhabba abbuz tad-droga.

  c)   Minn Jannar 1993 sat-22 ta' Gunju 1993, iddahhlu  25 pazjent ragel minhabba abbuz tad-droga.

  d)   Kien hemm 13-il pazjent li ntbaghtu b'Ordni tal-Qorti.

  e)  Ir-rapport tal- Kummissjoni fuq l-Evalwazzjoni ta' Servizzi  ta' Kura, Trattament u Riabilitazzjoni tad-Drogati u Alkoholici,  fost affarijiet ohra,  qed jikkonsidra kif u fejn ghandhom jigu ttrattati u kkurati dawn il-persuni.

Sptarijiet,Monte Carmeli,Pazjenti

bare,Sptarijiet,Monte Carmeli,Pazjenti

gall,Sptarijiet,Monte Carmeli,Pazjenti

SPTAR MONTE CARMELI - PAZJENTI

11404. L-ONOR. EVARIST BARTOLO staqsa lill-Ministru ta' l- Intern u Żvilupp Soċjali:  X'inhu n-numru ta' pazjenti fl- isptar Monte Carmeli li bħalissa qed jiġu kkurati minħabba abbuż ta' alkoħol?

  Kemm ġew ikkurati minn Jannar 1993 sal-lum?

  Kemm minnhom iddaħħlu aktar minn darba, darbtejn eċċ?

  F'dan l-isptar teżisti taqsima speċifikata fejn jistgħu jiġu kkurati l- alkoħoliċi bħala residenti?

  Jekk le, fejn jinżamm dawk li jkollhom bżonn kura residenzja​li?

  ONOR. LOUIS GALEA: a)  Bhalissa hemm 32 pazjent (fis- swali differenti) li qed jinghataw kura minhabba problemi konnessi ma' l- alkohol.

  b)  Minn Jannar 1993 sal-lum gew ikkurati total ta' 53 pazjenti (13 nisa, 40 rgiel).

 c)  Minn dawn il-53 pazjent kien hemm:

  3 nisa li dahlu darbtejn,

  2 irgiel li dahlu darbtejn,

  5 irgiel li dahlu tliet     

    darbiet, ragel li dahal       

    hames darbiet.

  d)  Fl-Isptar Monte Carmeli jezisti Rehabilitation Unit residenzjali ghall-alkoholici.  In-numru prezenti ta' pazjenti fil-Unit huwa ta' 8.

  Mill-ftuh tal-Unit fl-1986 sal-lum madwar 100 pazjent ghamlu programm residenzjali fl-Unit.  

Mgarr,Scrapyard

bare,Mgarr,Scrapyard

falm,Mgarr,Scrapyard

MĠARR - SCRAPYARD

11405. L-ONOR. EVARIST BARTOLO staqsa lill-Ministru għall- Ambjent:  Għaliex qed jitħalla li jsir scrapyard fl-inħawi tat-triq Xagħra tal-Knisja fl- Imġarr?

  Jista' l-Ministru jara li din titneħħa?

  Peress li fl-istess inħawi hemm linja tad-dawl imdendla għal ġol-galleriji, jista' l- Ministru jara li dan il-periklu jitneħħa?

  Jista' l-Ministru jordna li t-triq Xagħra tal-Knisja, Mġarr titnaddaf mill-ġebel u skart ieħor speċjalment dak li hemm f'nofs it-triq?

  Peress li f'din l-istess triq hemm nuqqas ta' dawl, jistgħu jitwaħħlu aktar bozoz?

  ONOR. MICHAEL FALZON:  Tweġiba tingħata f'seduta oħra.

Legislazzjoni dwar il-Kondominju

pora,Legislazzjoni dwar il-Kondominju

fenj,Legislazzjoni dwar il-Kondominju

LEĠISLAZZJONI DWAR IL- KONDOMINJU

11457. L-ONOR. ALFRED PORTELLI staqsa lill-Ministru tal- Ġustizzja:  B'referenza għall- mistoqsija parlamentari numru 9715 (imwieġba fil-11.5.93 Seduta numru 135) dwar liġi li tirregola l-Kondominju, peress li kien ġie maħtur "Kumitat tal-Law Reform Commission", fiex wasal rigward dan is- suġġett?

  ONOR. JOE FENECH: Nirreferi l-Onor. Interpellant għat- tweġiba tiegħi għall-mistoqsija parlamentari numru 9715.

  Il-Kumitat tal-Law Reform Commission għadu qed jaħdem fuq l-emendi meħtieġa għall-Kodiċi Ċivili biex jintroduċu l- istitut tal-Kondominju.

Zabbar,Tiswija ta' toroq

pora,Zabbar,Tiswija ta' toroq

falm,Zabbar,Tiswija ta' toroq

ŻABBAR - TISWIJA TA' TOROQ

11458. L-ONOR. ALFRED PORTELLI staqsa lill-Ministru għall- Ambjent:  Jista' d-dipartiment konċernat isewwi l-ħofor li hemm fi Triq il-Kunvent, f'Ħaż Żabbar, speċjalment dik fonda bejn Triq T. Dingli u Triq Santa Tereża (ħdejn "l-iskola l-kbira"), kif ukoll idur dawra wiċċ it-triq għax partijiet minnha niżlu u saru ta' inkonvenjent għas-sewwieqa?

  ONOR. MICHAEL FALZON:  Jien informat li x-xoghol imsemmi se jsir mid-Dipartiment tad- Distretti tat-Taqsima tax- Xoghlijiet fi zmien qasir.

Djar,Bejgh b'offerti

pora,Djar,Bejgh b'offerti

hyzg,Djar,Bejgh b'offerti

BEJGĦ B'OFFERTI TA' DJAR

11459. L-ONOR. ALFRED PORTELLI staqsa lill-Ministru għas- Sigurta' Soċjali:  B'referenza għall-mistoqsija parlamentari numru 6046 (Seduta 84), jista' l-Ministru jgħidli kemm inbiegħu mill-Awtorita' tad- Djar:

  i)   garaxxijiet;

  ii)  ħwienet;

  iii) appartamenti; u 

  iv)  djar matul l-1991, 1992, u mill-1.1.93 sa l-aħħar ta' Mejju, 1993, rispettivament bl- offerta?

  Kemm inġabu fondi kull sena minn kull kategorija indikata?

  Jista' l-Ministru jagħtini l- istess tagħrif għall-Isla, Bormla u l-Birgu 1989, 1990, 1991, 1992 u mill-1.1.93 sa l- aħħar ta' Mejju, 1993?

  ONOR. GEORGE HYZLER:  Waqt li nirreferik għat-tweġiba mogħtija għall-mistoqsija parlamentari numru 6046, fl- 1993 sa Mejju nbiegħu bl- offerta tliet garages għall- prezz totali ta' Lm11,901.

  Dwar l-inħawi ta' l-Isla, Birgu u Bormla, l-Awtorita' tad-Djar ma ħarġet l-ebda post għall-bejgħ bl-offerti.

Djar tal-Gvern

pora,Djar tal-Gvern

hyzg,Djar tal-Gvern

DJAR TAL-GVERN

11460. L-ONOR. ALFRED PORTELLI staqsa lill-Ministru għas- Sigurta' Soċjali:  B'referenza għar-Rapport  "l-Ewwel sena tat-Tieni Leġislatura tal- Gvern" - 25.2.92 - 24.2.93 - mill-Onor. Ċensu Galea, jista' l-Ministru jgħidli l- allokazzjonijiet li hemm f'"Appendix V" kemm minnhom ngħataw b'kiri u kemm b'xiri lokal, lokal?

  ONOR. GEORGE HYZLER:  L- Allokazzjonijiet li jidher f'Appendiċi V tar-Rapport ta' l-Ewwel Sena tat-Tieni Leġislatura tal-Gvern 25 ta' Frar, 1992 - 24 ta' Frar, 1993 ġew imqassma.

LOKALITA'       KIRI          XIRI       TOTAL
Floriana           34            32          66

Valletta           50            20          70

Sta. Venera        48            54         102

L-Isla             19             -          19

Siġġiewi           33            38          71

Tal-Ħawli (Birgu)  11             -          11

Mtarfa             13            71          84

Raħal Ġdid         -             32          32

Ħamrun             -              8           8

San Gwann          34            58          92

Żebbuġ              6             -           6

Attard              -            40          40

Tarxien             -             1           1

Żabbar             40            40          80

Birkirkara          -             2           2

Mosta               -            32          32

Mqabba              -             7           7

Rabat (Gozo)        -             8           8

                 -------------------------------

                  288           443         731

                 -------------------------------

Kottonera,Kerrejjiet

pora,Kottonera,Kerrejjiet

hyzg,Kottonera,Kerrejjiet

KOTTONERA - KERREJJIET

11461. L-ONOR. ALFRED PORTELLI staqsa lill-Ministru għas- Sigurta' Soċjali:  Kemm kienu f'termini ta' statistika l- kerrejjiet li twaqqgħu fil- Cottonera, cioe', f'Bormla, l- Isla u l-Birgu, post post, tul is-snin 1971 sa l-1992 rispettivament, u mill-1.1.93 sal-lum?

  Liema kerrejjiet imisshom għat-twaqqigħ f'dawn il- lokalitajiet?

  ONOR. GEORGE HYZLER:  L- informazzjoni mitluba fl-ewwel parti tad-domanda għadha qed tinġabar.  Il-kerrejja li se titwaqqa' dalwaqt hija dik li hemm fl-inħawi ta' Santa Liena, Bormla.

Kottonera,Djar

pora,Kottonera,Djar

hyzg,Kottonera,Djar

KOTTONERA - DJAR

11462. L-ONOR. ALFRED PORTELLI staqsa lill-Ministru għas- Sigurta' Soċjali:  Kemm hu l- għadd ta' postijiet battala f'Bormla, l-Isla u l-Birgu, rispettivament?

  Jaf il-Ministru li jeżistu numru konsiderevoli ta' postijiet battala li mhumiex tal-Gvern u b'arranġamenti mas- sidien, u forsi bil-koperazzjo​ni ta' state agents, jistgħu jintużaw għall-poplu fil- Kottonera?

  ONOR. GEORGE HYZLER:  Id- Dipartiment ta' l-Akkomodazzjo​ni Soċjali ma jżommx statistika ta' postijiet vojta.

Airmalta,Chartered flights

bril,Airmalta,Chartered flights

zamf,Airmalta,Chartered flights

AIR MALTA - CHARTERED FLIGHTS

11484. L-ONOR. LEO BRINCAT staqsa lill-Ministru għat- Trasport u Komunikazzjoni:  Fl- 1992 kemm ġew Malta titjiriet Charter u kemm ġarrew passiġġieri b'kollox?

  Jista' l-Ministru jagħti breakdown tad- destinazzjonijiet/passiġġieri?

  ONOR. FRANCIS ZAMMIT DIMECH:  Nirreferi lill-Onor. Interpellant ghat-twegiba li tajt ghall-mistoqsija parlamentari numru 10182 fis- seduta numru 144.

Zabbar,Xghajra,Provvista' ta' ilma

buhc,Zabbar,Xghajra,Provvista' ta' ilma

falm,Zabbar,Xghajra,Provvista' ta' ilma

ŻABBAR: XGĦAJRA - PROVVISTA TA' ILMA

11514. L-ONOR. CHARLES BUHAGIAR staqsa lill-Ministru għall- Ambjent:  Għaliex fi Triq Ġdida fi Triq il-Fortizza tal-Grazzja x-Xgħajra, Zabbar għal dawn l- aħħar sena u nofs qatt ma kien hemm ilma fil-vit?

  ONOR. MICHAEL FALZON:  Il- provvista ta' l-ilma fi Triq Gdida fi Triq il-Fortizza tal- Grazzja x-Xghajra, Zabbar mistennija titjieb meta titlesta l-ewwel fazi tat- tqeghid tal-pipeline tal- Qrendi.

CSCE Mediterranean Seminar

bril,CSCE Mediterranean Seminar

demg,CSCE Mediterranean Seminar

CSCE MEDITERRANEAN SEMINAR

11529. L-ONOR. LEO BRINCAT staqsa lill-Viċi Prim Ministru u Ministru ta' l-Affarijiet Barranin:  B'referenza għas- CSCE Mediterranean Seminar li inżamm f'Malta f'Mejju, 1993, jista' l-Prim Ministru jgħid jekk fi tmiem is-seminar kienx hemm considerations and recommendations indirizzati lill-parteċipanti kollha?

  Jista' l-Prim Ministru jgħid jekk fid-dawl tal-"Helsinki decisions", is-CSO eżaminax il- modalitajiet għall- kontribuzzjonijiet li s-CSCE minn "non partecipating Mediterranean States"?

  ONOR. GUIDO DE MARCO:  Is- CSCE Mediterranean Seminar inżamm skond il-provvedimenti tad-Dokument ta' Helsinki.  Waqt is-Seminar id-delegazzjo​nijiet parteċipanti għamlu numru ta' suġġerimenti u rakkomandazzjoni li kienu miġbura f'Chairman's Summary li sussegwentement kien maħruġ bħala Dokument Numru 161 mis- Segretarjat tas-CSCE.

  Il-kontribut għall-proċess tas-CSCE mill-pajjiżi Mediterranji mhux parteċipanti kien wieħed mis-suġġetti diskussi fis-Seminar li nżamm Malta.  Dan l-aspett, flimkien ma' temi oħra, għad irid ikun trattat fis-CSO.

Kunsill ta' l-Ewropa

bril,Kunsill ta' l-Ewropa

demg,Kunsill ta' l-Ewropa

KUNSILL TA' L-EWROPA

11530. L-ONOR. LEO BRINCAT staqsa lill-Viċi Prim Ministru u Ministru ta' l-Affarijiet Barranin:  Il-Gvern Malti huwa wieħed mill-15-il membru mid-29 stati membri tal-Kunsill ta' l- Ewropa li jintrabtu li jappoġġjaw il-"European Centre for Global Interdependence & Solidarity (North - South Centre)"?

  Jekk iva, x'kien l-impenn tal-Gvern Malti f'dan ir- rigward?

  ONOR. GUIDO DE MARCO:  Malta, flimkien ma' Ċipru, Franza, Italja, Lussemburgu, Olanda, Norvegja, Portugal, San Marino u Spanja hija membru fundatur tal-Ftehim Parzjali (Partial Agreement) fi ħdan il-Kunsill ta' l-Ewropa taċ-Ċentru Global Interdependence & Solidarity, jew kif inhu magħruf aħjar, North/South Centre.  Il-membri preżenti fi ħdan dan il-ftehim illum kiber għal 15.

  Iċ-Ċentru twaqqaf bi prova għal tliet snin.  Fil-preżent qed jiġi diskuss fi Strasbourg u vvalutat il-perjodu ta' l- ewwel tliet snin ta' dan iċ- Ċentru, kif hemm stipulat fl- Istatut.  Tressqu wkoll xi emendi għall-istatut u dawn għad iridu jiġu approvati f'sessjoni speċjali fil-Kumitat tad-Deputati tal-Ministri.

  Malta, safejn kien possibbli, dejjem ikkontribwiet kemm mil- lat finanzjarju kif ukoll min- naħa ta' parteċipazzjoni ta' rappreżentanti tagħha, fil- funzjonijiet ta' dan iċ-Ċentru.

Skejjel,Taghlim lill-barranin

gree,Skejjel,Taghlim lill-barranin

mifu,Skejjel,Taghlim lill-barranin

SKEJJEL - TAGĦLIM LILL-BARRANIN

11534. L-ONOR. EDWIN GRECH staqsa lill-Ministru ta' l- Edukazzjoni u Riżorsi Umani:  Meta ħareġ permess biex skola li tgħallem il-barranin tkun tista' topera, jiġi żgurat a sodisfazzjoni ta' l- awtoritajiet li jkun hemm spazju biżżejjed fil-bini konċernat biex l-istudenti, speċjalment dawk bejn it-13 u t-18-il sena jkollhom fejn jirrikreaw ruħhom?

  L-awtoritajiet governattivi huma sodisfatti li kull skola hekk liċenzjata tissodisfa dawn il-bżonnijiet?

  L-iskejjel li huma l-aktar fiċ-ċentru u b'hekk jista' jkun li jdejjqu lin-nies għandhom din il-faċilita' ta' rikreazzjoni għaliex kostitwenti u nies oħra jgorru ħafna minħabba l-imġieba xejn dekoruża waqt il-breaks tagħhom?

  Il-Ministru huwa sodisfatt li dawn l-iskejjel għandhom il- faċilitajiet rikreattivi mitluba mill-liġi kif inhi bħalissa:

(a) dik fi Triq Parisio, Gżira;

(b) In Linguwa ġo Fawwara Lane, Sliema;

(c) Institute of English Studies, fi Triq Mattew Pulis, f'Tas-Sliema;

(d) Elan guest f'San Ġiljan?

  ONOR. UGO MIFSUD BONNICI:  Skond il-Kondizzjonijiet Minimi Nazzjonali, skejjel li huma part-time bħal dawn li jgħallmu l-Ingliż lill-barranin mhumiex marbuta bil-liġi li jkollhom post fejn l-istudenti jirrikreaw ruħhom għalkemm numru minn dawn l-iskejjel għandhom dawn il-faċilitajiet.  Dawn it-tip ta' studenti normalment imorru jieħdu l- lezzjoni u jħallu l-post.

  Il-faċilitajiet rikreattivi huma nforzati mil-liġi meta l- istudenti jridu jgħaddu l-biċċa l-kbira tal-ġurnata fl-iskola.

Luqa,Tiswija ta' toroq

manc,Luqa,Tiswija ta' toroq

falm,Luqa,Tiswija ta' toroq

LUQA - TISWIJA TA' TOROQ

11543.  L-ONOR. CHARLES MANGION staqsa lill-Ministru għall- Ambjent:  B'referenza għar- risposta mogħtija għall- mistoqsija parlamentari numru 11434, jista' l-Ministru jassigura li matul is-sajf Alley 4, Carmel Street, Luqa jingħata l-asphalt kif imwiegħed fl-istess risposta?

  ONOR. MICHAEL FALZON:  M'ghandi xejn x'inzid mat- twegiba li tajt ghall- mistoqsija parlamentari numru 11434 (Seduta 152).

Pensjonijiet,Gratuity 

manc,Pensjonijiet,Gratuity 

dalj,Pensjonijiet,Gratuity 

GRATUITY LIL ID HOLDER 575634 (M)

11544. L-ONOR. CHARLES MANGION staqsa lill-Ministru tal- Finanzi: Jista' l-Ministru jirrispondi għall-mistoqsija parlamentari numru 11393?

  ONOR. JOHN DALLI:  Billi l- individwu konċernat daħal mal- Gvern wara l-15 ta' Jannar, 1979 m'hemm l-ebda dritt għall- gratuity skond l-Ordinanza tal- Pensjonijiet.

Fabbriki,Ghajnuna taht l-IDA 1988

manc,Fabbriki,Ghajnuna taht l-IDA 1988

bong,Fabbriki,Ghajnuna taht l-IDA 1988

FABBRIKI LI RĊEVEW GĦAJNUNA TAĦT L-IDA 1988

11545. L-ONOR. CHARLES MANGION staqsa lill-Ministru għas- Servizzi Ekonomiċi:  Jista' l- Ministru jagħti risposta għall- mistoqsija parlamentari numru 11355?

  ONOR. GEORGE BONELLO DU PUIS:  L-informazzjoni mitluba mill- Onor Membru hija ristretta taht l-Industrial Development Act.  L-Onor Membru jrid japprezza li ma kenitx tkun etika li kieku informazzjoni ta' din in-natura fuq fabbriki privati kellha tigi zvelata.

Sptarijiet,San Luqa,Discharge reports

gree,Sptarijiet,San Luqa,Discharge reports

gall,Sptarijiet,San Luqa,Discharge reports

SPTAR SAN LUQA - DISCHARGE REPORTS

11550. L-ONOR. EDWIN GRECH staqsa lill-Ministru ta' l- Intern u Żvilupp Soċjali:  Peress li qed ikun hemm ilmenti fuq il-mod kif jiġu miktubin ċerta "Discharge Reports" ta' pazjenti lliċenzjati mill- isptar San Luqa, li jkunu miktuba minn tobba l-iktar Junior mingħajr superviżjoni minn ta' fuqhom, liema reports huma ta' importanza kbira għas- sodisfazzjoni tal-pazjenti u ta' tobba li jirreferewhom, u anke kien hemm każi fejn saru żbalji li allarmaw il-pazjenti, minħabba informazzjoni ta' Dijagnosi u trattament ta'pazjenti oħra li ma jaqbilx ma' l-isem mogħti fuq id- Discharge Report, jista' l- Ministru jara li dawn ir- rapporti mediċi jogħlew fil- livell tagħhom - jekk jista' jkun jiġu ttajpjati - l- informazzjoni fihom tkun konċiża, relevanti u kompleta, s'intendi li jinkludi informazzjoni li twassal għal dijagnosi finali?

  ONOR. LOUIS GALEA:  Tajt direttiva lis-Supretendent ta' l-Isptar biex jinvestiga dak li qed jghid l-Onorevoli Interpellant u jirrimedja fejn u jekk mehtieg.

Skejjel,Purtinara

galm,Skejjel,Purtinara

mifu,Skejjel,Purtinara

SKEJJEL - PURTINARA

11553. L-ONOR. MARIO GALEA  staqsa lill-Ministru ta' l- Edukazzjoni u Riżorsi Umani:   Minħabba nuqqas ta' purtinara f'diversi skejjel governattivi, hemm il-ħsieb li jiġu mpjegati ħaddiema f'din il-kategorija?   Jekk fl-affermattiv, meta bejn wieħed u ieħor?

  ONOR. UGO MIFSUD BONNICI:  Id-dipartiment qiegħed jikkonsidra, u anke jaddotta alternattivi diversi, inkluż l- użu ta' kuntratturi privati f'każi partikolari u limitati, biex jiżgura l-indafa fl- iskejjel kollha.

Air Malta,Ftehim mal-Libja

bril,Air Malta,Ftehim mal-Libja

bong,Air Malta,Ftehim mal-Libja

AIR MALTA - FTEHIM MAL-LIBJA

11556. L-ONOR. LEO BRINCAT  staqsa lill-Ministru għas- Servizzi Ekonomiċi:   Huwa minnu dak li ġie rrapportat f'sezzjoni ta' l-istampa li Air Malta kienet bdiet taħdidiet ma' persuni mill-Jamaharija Libjana dwar użu ta' ajruplani minn Malta fuq rotot milquta mis-sanzjonijiet tal-GM li aktar tard ġew mwaqqfa mill- Viċi Prim Ministru De Marco?

  ONOR. GEORGE BONELLO DU PUIS:  Nagħti risposta f'xi seduta oħra.

Gozo Channel,Xiri ta' vapur MV Calypso

bril,Gozo Channel,Xiri ta' vapur MV Calypso

taba,Gozo Channel,Xiri ta' vapur MV Calypso

XIRI TA' VAPUR MV CALYPSO

11557. L-ONOR. LEO BRINCAT  staqsa lill-Ministru għal Għawdex:   Fid-dawl tal- kondizzjonijiet xejn favorevoli dwar ix-xiri tal-vapur MV KARNAN - illum imsejjaħ MV CALYPSO - mill-Gozo Channel, il-Ministru ma jaħsibx li għandu jirrikkmanda lil Gvern li jagħmel inkjesta indipenden​ti ħalli jiġi żgurat li ma kien hemm ebda irregolaritajiet fi transazzjoni li ġiet tiswa aktar minn miljun lira?  Huwa veru li l-vapur qabel inxtara kien ilu wieqaf sentejn fid-Danimarka?

  Huwa minnu li KARNAN kien aktar intiż bħala Railway Ferry?

  Huwa minnu li vapuri akbar minnu soltu jikkonsmaw it-terz f'gas oil li jikkonsma il- KARNAN?

  Minn min saret il-feasibility study dwar ix-xiri ta' dan il- vapur?  Jista' l-Ministru jqiegħed kopja tiegħu fuq il- Mejda tal-Kamra?

  ONOR. ANTON TABONE:  Kieku wieħed isegwi x-xogħol tal- Kamra b'iktar attenzjoni kien jinduna li ħafna mid-dubji u mistoqsijiet mqajjma mill-Onor. Interpellant hemm kjarifika u tweġiba għalihom f'mistoqsija parlamentari numru 10039 mogħtija fit-3 ta' Mejju 1993.

  Għar-rigward il-konsum tal- gas oil, jien informat li mhux minnu illi vapuri akbar jikkonsmaw it-terz f'gas oil li jikkonsma l-MV Calypso.

Sptarijiet,Monte Carmeli,Pazjenti

gree,Sptarijiet,Monte Carmeli,Pazjenti

gall,Sptarijiet,Monte Carmeli,Pazjenti

SPTAR MONTE CARMELI - PAZJENTI

11558. L-ONOR. EDWIN GRECH  staqsa lill-Ministru ta' l- Intern u Żvilupp Soċjali:   Jista' l-Minsitru jinvestiga jekk hux qed tintuża pressjoni biex xi pazjenti li ilhom rikoverati fl-isptar Monte Carmeli għal numru kbir ta' snin - uħud minnhom mindu kienu tfal - biex jitilqu mill-isptar u jsibu akkomodazzjoni ma' xi membri tal-familja jew li jsibu akkomodazzjoni għal rashom?

  ONOR. LOUIS GALEA:  Ninsab informat li hija prattika stabbilita` ta' kura u riabilitazzjoni ta' pazjenti mentali illi fejn il- kondizzjoni taghhom tippermetti u fejn ikun hemm l-appogg tal- familja, l-istaff ta' l-Isptar Monte Carmeli jipprova jirritorna dawn in-nies jew lejn il-familji taghhom jew inkella f'akkomodazzjoni ghal rashom.

  Din ma ssirx billi tintuza pressjoni, la fuq il-pazjent u lanqas fuq il-familja, imma bi process ta' terapija biex dawn jigu ppreparati u meghjuna f'dan il-process.  Sfortunata​ment dan mhux dejjem jirnexxi.  

Att dwar Indhil Barrani,Dokumenti

mizj,Att dwar Indhil Barrani,Dokumenti

demg,Att dwar Indhil Barrani,Dokumenti

ATT DWAR INDĦIL BARRANI - DOKUMENTI

11559. L-ONOR. JOE MIZZI  staqsa lill-Viċi Prim Ministru u Ministru ta' l-Affarijiet Barranin:  Jista' l-Viċi Prim Ministru jgħid x'inhu jżommu milli jgħaddi l-informazzjoni li tlabt bħala Whip ta' l- Oppożizzjoni permezz ta' l- iSpeaker, biex ningħata kopja ta' żewġ dokumenti magħmula taħt l-Att Dwar Indħil Barrani bejn l-aħħar ta' Jannar 1987 u l-bidu ta' Frar 1987 mill-AZAD u mill-Konrad Adenauer Foundation rispettivament?

  ONOR. GUIDO DE MARCO:  Is- semplici fatt li jiena nformat li fil-files eżistenti kemm fl- uffiċċju tal-Parlament kif ukoll f'dak tal-Ministeru ta' l-Affarijiet Barranin ma jirriżultax l-eżistenza tad- dokumenti msemmija - salv dejjem dak li tgħid il-liġi in kwestjoni dwar l-aċċess għad-dokumenti ndikati.

Universita',Studenti

galm,Universita',Studenti

mifu,Universita',Studenti

UNIVERSITA' - STUDENTI

11569. L-ONOR. MARIO GALEA  staqsa lill-Ministru ta' l- Edukazzjoni u Riżorsi Umani:   Kemm daħlu persuni mit-tieni u t-tielet Distretti elettorali fl-Universita' sena b'sena mill-1986 sa' l-1992?

  Kemm minnhom kienu rġiel u kemm minnhom kienu nisa?

  ONOR. UGO MIFSUD BONNICI:  Tweġiba tingħata f'xi seduta oħra.

Pulizija,Armi tan-nar registrati

galm,Pulizija,Armi tan-nar registrati

gall,Pulizija,Armi tan-nar registrati

PULIZIJA - ARMI ĠODDA REĠISTRATI

11570. L-ONOR. MARIO GALEA  staqsa lill-Ministru ta' l- Intern u Żvilupp Soċjali:   Kemm ġew reġistrati armi ġodda mal-Pulizija din is-sena?

  ONOR. LOUIS GALEA:  Matul din is-sena (sa Mejju 1993), ġew maħruġa 424 licenzja ġodda, kollha dwar snieter tal-kaċċa.

Impiegi,Impjegati jahdmu bi qligħ

galm,Impiegi,Impjegati jahdmu bi qligħ

mifu,Impiegi,Impjegati jahdmu bi qligħ

IMPJEGATI JAĦDMU BI QLIGĦ
11571. L-ONOR. MARIO GALEA  staqsa lill-Ministru ta' l- Edukazzjoni u Riżorsi Umani:  Mill-1986 sal-lum sena b'sena, fl-ewwel ta' April kemm kien hawn persuni impjegati (gainfully occupied) f'Malta u Għawdex?   ONOR. UGO MIFSUD BONNICI:  Risposta tingħata f'xi seduta oħra.

Impiegi,Snajja' rikjesti

galm,Impiegi,Snajja' rikjesti

mifu,Impiegi,Snajja' rikjesti

IMPIEGI - SNAJJA' RIKJESTI

11572. L-ONOR. MARIO GALEA  staqsa lill-Ministru ta' l- Edukazzjoni u Riżorsi Umani:   Liema huma dawk il-professjo​nijiet u snajja' li l-iktar hawn nuqqas ta' persuni li huma mħarġa fihom u għaldaqstant hawn talba għalihom mill- Industrija privata u s-settur governattiv?

  ONOR. UGO MIFSUD BONNICI:  Tweġiba tingħata f'xi seduta oħra.

Pulizija,Armi tan-nar registrati

galm,Pulizija,Armi tan-nar registrati

gall,Pulizija,Armi tan-nar registrati

PULIZIJA - ARMI TAN-NAR REĠISTRATI

11573. L-ONOR. MARIO GALEA  staqsa lill-Ministru ta' l- Intern u Żvilupp Soċjali:   Kemm hawn armi tan-nar reġistrati mal-Pulizija u x'tip huma dawn l-armi?

  ONOR. LOUIS GALEA:  Filwaqt li nirreferi ghat-twegiba moghtija  ghall-Mistoqsija Numru 7110, nghid li l-figuri baqghu l-istess hlief li zdiedu 400 senter f'Malta u 24 f'Ghawdex. 

Pesticidi

buhc,Pesticidi

gatl,Pesticidi

PESTIĊIDI

11574. L-ONOR. CHARLES BUHAGIAR staqsa lill-Ministru għall-Ikel, Agrikoltura u Sajd:  X'kontrolli qegħdin isiru fuq il-pestiċidi li jintużaw f'Malta sabiex jiġi assigurat li l-kimika "Benonyl" li tikkawża ħsara kbira fit-trabi għax jitwieldu għomja ma jinstabx f'dawn il-pestiċidi?

  ONOR. LAWRENCE GATT:  Il- pesticida Benomyl mhux wiehed li jintuza hafna hawn Malta.  Dan il-pesticida fil- klassifikazzjoni tal-WHO jinsab fil-hames klassi jigifieri hu pesticida li mhux probabbli li jikkawza hsara akuta.  Il- Lethal Dose 50 hi 'l fuq minn 10,000 mg/kg.

  Il-konnessjoni bejn id- difetti kongenitali (Anophthalmia) u (Microphthal​mia) u l-pesticida Benomyl ghad ma gewx provati xjentifikament.

  Ghalkemm hawn Malta ma hawnx Registru Nazzjonali ghall- Malformazzjonijiet tat-Twelid u b'hekk ma nistghux nghidu jekk qatt ezistiex dan id-difett, id-Dipartiment tal-Biedja u Sajd qieghed f'kuntatt ma' l- awtoritajiet tas-sahha biex jara jekk ikunx hawn xi kaz li wiehed jista' jassocjah ma' dan il-pesticida.

  L-Onor. Interpellant hu riferit ukoll ghat-twegiba li nghatat ghall-mistoqsija parlamentari numru 8423.

Marsa,Impjant tar-Reverse Osmosis

buhc,Marsa,Impjant tar-Reverse Osmosis

falm,Marsa,Impjant tar-Reverse Osmosis

MARSA - REVERSE OSMOSIS

11575. L-ONOR. CHARLES BUHAGIAR staqsa lill-Ministru għall- Ambjent:  X'inhi r-raġuni li l- ilma li qiegħed jittieħed mill- ġibjun ta' l-impjant tar- reverse osmosis fil-Marsa issa qiegħed jiġi metred?   Kemm ilu jsir dan il- metering?

  X'kien il-volum ta' ilma li ttieħed minn dan il-ġibjun fil- perjodu li dan kien qiegħed jiġi metred?

  ONOR. MICHAEL FALZON:  Il- meter twahhal mal-gibjun ta' l- impjant tar-Reverse Osmosis biex ikun hemm kontroll fuq il- konsum ta' l-ilma.  Dan twahhal f'Novembru 1992.

  Il-volum tal-konsum kien fuq medja ta' 40 metru kubu kull xahar.

Pembroke,Impjant tar-Reverse Osmosis

buhc,Pembroke,Impjant tar-Reverse Osmosis

falm,Pembroke,Impjant tar-Reverse Osmosis

PEMBROKE - REVERSE OSMOSIS

11576. L-ONOR. CHARLES BUHAGIAR staqsa lill-Ministru għall- Ambjent:  Issa li ġie imħabbar li l-impjant tar-reverse osmosis ta' Pembroke se jitkabbar x'miżuri se jittieħdu sabiex jiġi aċċertat li l-ħoss li joħroġ minn dan l-impjant ma jibqax idejjaq ir-residenti ta' dawn l-inħawi bħalma qiegħed jagħmel bħalissa?

  ONOR. MICHAEL FALZON:  Il- Korporazzjoni ghas-Servizzi ta' l-Ilma qed tiehu l-mizuri necessarji fid-dawl tar-rapport li thejja minn konsulent barrani li jispecjalizza fil- livelli tal-hsejjes.  Dan ir- rapport thejja specifikament biex jikkontrolla l-hsejjes mill-impjant tar-Reverse Osmosis ta' Pembroke.

  Il-pjan ta' rimedju ghal dawn il-hsejjes huwa maqsum f'zewg fazijiet, wiehed short term u l-iehor long term.

Pixxina Nazzjonali

buhc,Pixxina Nazzjonali

falm,Pixxina Nazzjonali

PIXXINA NAZZJONALI - ĠIBJUN

11577. L-ONOR. CHARLES BUHAGIAR staqsa lill-Ministru għall- Ambjent:  Jista' l-Ministru jgħid jekk fil-kumpless tal- pixxina nazzjonali l-Imsida ġiex mibni ġibjun sabiex jiġbor fih l-ilma li jaqa' fuq il-bjut u inħawi oħra ta' dan il- kumpless?

  ONOR. MICHAEL FALZON:  Fil- Pixxina Nazzjonali fl-Imsida nbena gibjun li jiehu l-ilma minn fuq il-bjut.

  Minhabba l-possibilta' ta' kontaminazzjoni l-ilma minn inhawi ohra ma jmurx f'dan il- gibjun.

  Dan il-gibjun jesa' madwar 1500 cubic metres.

Bahar ic-Caghaq,Main ta' l-ilma

buhc,Bahar ic-Caghaq,Main ta' l-ilma

falm,Bahar ic-Caghaq,Main ta' l-ilma

BAĦAR IĊ-ĊAGĦAQ - MAIN TA' L- ILMA

11578. L-ONOR. CHARLES BUHAGIAR staqsa lill-Ministru għall- Ambjent:  Jista' l-Ministru jgħid x'inhu l-iskop tal-main il-ġdid ta' l-ilma (pjuttost dejjaq) li qiegħed jitqiegħed bħalissa fil-coast road Baħar ic-Cagħaq?

  ONOR. MICHAEL FALZON:  Jien informat li l-iskop tal-main il-gdid ta' l-ilma li tqieghed fil-Coast Road Bahar ic-Caghaq huwa biex jipprovdi provvista alternattiva ghar-residenti ta' l-inhawi ta' Bahar ic-Caghaq, il-Maghtab u St Andrews Barracks u ghal White Rocks Holiday Complex u ghall- iskejjel li hemm fl-istess lokalita'.

  Il-qies tal-main il-gdid huwa adekwat ghal htegijiet tal- konsum ta' dawk l-inhawi.

Santa Lucija,Dawl fit-toroq

manc,Santa Lucija,Dawl fit-toroq

falm,Santa Lucija,Dawl fit-toroq

SANTA LUĊIJA - BOZZA

11584. L-ONOR. CHARLES MANGION staqsa lill-Ministru għall- Ambjent:  Jista' l-Ministru jordna li titwaħħal bozza maqtugħa li hemm fi Triq Ħalib it-Tajr, Santa Lucija (qrib il- plot numru 10)?

  ONOR. MICHAEL FALZON: Tlabt lill-Korporazzjoni Enemalta tara x'tista' taghmel dwar l- ilment ta' l-Onor. Interpel​lant.

Fabbriki,Manutenzjoni

manc,Fabbriki,Manutenzjoni

bong,Fabbriki,Manutenzjoni

FABBRIKI - MANUTENZJONI

11585. L-ONOR. CHARLES MANGION staqsa lill-Ministru għas- Servizzi Ekonomiċi:  B'referenza għall-mistoqsija parlamentari numru 11435 u r- risposta mogħtija, jikkonferma l-Ministru li l-ebda fabbrika ma kellha ħsara strutturali minħabba xogħol difettuż?

  ONOR. GEORGE BONELLO DU PUIS:  Nerga nikkonferma li l-ebda fabbrika ma kellha hsara strutturali.

  Jekk l-Onor Interpellant qieghed jirreferi ghall-kaz fejn tqeghdu xi planki biex jinghaqdu zewg fabbriki flimkien nista' nikkonferma li dan ix-xoghol ghadu mhux komplut u ghalhekk la kien iccertifikat u lanqas imhallas.

Universita',Canteen

mizj,Universita',Canteen

mifu,Universita',Canteen

UNIVERSITA' - CANTEEN 

11608. L-ONOR. JOE MIZZI staqsa lill-Ministru ta' l-Edukazzjoni u Riżorsi Umani:  Jista' l- Ministru jgħid x'sehem se jkollhom il-ħaddiema fit- tmexxija tal-Canteen ta' l- Universita' meta dan se jibda jitmexxa b'aktar awtonomija?

  Jista' l-Ministru jikkonferma jekk il-canteen hux se jibda jitmexxa minn xi kumpannija li se twaqqaf l-Universita' stess?

  Għaliex inħasset il-ħtieġa li jiġi mpjegat konsulent u b'hekk kompla żdied it-telf li jingħad li qed isir?  Ma jħossx li b'din il-mossa l-awtorita' ta' l-Universita' qed turi sfiduċja fil-ħaddiema, speċjalment il- manager, li ilhom iservu tajjeb l-Universita' tant snin?  Meta ħarġet il-call for application għal dan il-konsulent?

  ONOR. UGO MIFSUD BONNICI: Tweġiba tingħata f'xi seduta oħra.

Universita',Zieda lill-istudenti

mizj,Universita',Zieda lill-istudenti

mifu,Universita',Zieda lill-istudenti

UNIVERSITA' - ŻIEDA LILL- ISTUDENTI

11609. L-ONOR. JOE MIZZI staqsa lill-Ministru ta' l-Edukazzjoni u Riżorsi Umani:  B'riferenza għall-mistoqsija parlamentari numru 6531, jista' l-Ministru jikkonferma li dawk li se jaħdmu fit-tliet xhur tas-sajf se jieħdu Lm1 fil-ġimgħa tul is-sena kollha?

  ONOR. UGO MIFSUD BONNICI:  Ir-risposta hi fin-negattiv.

Telemalta,Sahra

mizj,Telemalta,Sahra

zamf,Telemalta,Sahra

TELEMALTA - SAHRA 

11610. L-ONOR. JOE MIZZI  staqsa lill-Ministru għat- Trasport u Komunikazzjoni:   Jista' l-Ministru jgħid kemm inħadem overtime minn nies ta' Telemalta u nies konnessi ma' Telemalta fi ħdan il-Ministeru matul ix-xahar ta' Mejju u ta' Ġunju, 1993?

  Kemm inħadem overtime u x'kienet ir-raġuni li ngħata dan l-overtime?

  ONOR. FRANCIS ZAMMIT DIMECH:  Japprezza l-Onor. Interpellant li, billi l-formoli ta' l- overtime li jkunu inhadmu jigu ppreparati u pprocessati fix- xahar ta' wara, mhux possibli li tinghata l-informazzjoni mitluba f'dan l-istadju.  Dan meta x-xahar ta' Gunju jispicca llum.

Bormla,Fond fi Triq Federiku

mizj,Bormla,Fond fi Triq Federiku

hyzg,Bormla,Fond fi Triq Federiku

BORMLA - FOND FI TRIQ FEDERIKU

11611. L-ONOR. JOE MIZZI  staqsa lill-Ministru għas- Sigurta' Soċjali:  Jista' l- Ministru jgħid jekk Fond Nru. 6 fi Triq Federiku Bormla, ġiex imbattal mir-residenti li kienu joqogħdu fih minħabba l-istat perikoluż li jinsab fih?

  X'post alternattiv ingħata, jekk min kien joqgħod hemm ħareġ minn dan il-post, permezz tad-Dipartiment tal-Housing?

  ONOR. GEORGE HYZLER:  Dan il- każ qiegħed jiġi nvestigat.

Birgu,Pompa tad-diesel

mizj,Birgu,Pompa tad-diesel

falm,Birgu,Pompa tad-diesel

BIRGU - POMPA TAD-DIESEL

11612. L-ONOR. JOE MIZZI  staqsa lill-Ministru għall- Ambjent:   B'riferenza għall- mistoqsijiet parlamentari numri 10533 u 10823, jista' l- Ministru jgħid min ħa d- deċiżjoni li l-pompa ssir fejn tista' tgħid li saret issa, jiġifieri l-Birgu?

  X'se jagħmel il-Ministru peress li r-residenti tal-Birgu ma jridux li l-pompa ssir fejn sar ix-xogħol issa?

  Peress li ġie deċiż li minħabba l-attivita' li hemm in-naħa l-oħra fejn kienet se ssir qabel, din ma ssirx, il- Ministru issa se jiddeċiedu li ma titkomplix fejn se ssir issa peress li n-nies kollha tal- Birgu ma jridux li ssir fejn diġa' tlesta xogħol sostanzjali ta' din il-pompa?

  ONOR. MICHAEL FALZON:  M'għandi xejn x'inżid mar- risposti li tajt għall- mistoqsijiet parlamentari msemmija mill-Onor. Interpel​lant.

Zghazagh,Programmi fuq it-TV

sans,Zghazagh,Programmi fuq it-TV

frem,Zghazagh,Programmi fuq it-TV

ŻGĦAŻAGĦ - PROGRAMMI FUQ IT-TV

11615. L-ONOR. SALVU SANT  staqsa lill-Ministru għaż- Żgħażagħ u Kultura:  B'riferenza għall-mistoqsija parlamentari numru 11300 u r- risposta mogħtija, jidhirli li r-risposta mogħtija mhijiex dik li ġiet mitluba, għalhekk jista' l-Ministru jara li tingħata risposta?

  ONOR. MICHAEL FRENDO:  Il-PBS għandha diversi programmi fuq it-TV li fihom għandhom sehem iż-żgħażagħ, uħud ukoll ppreżentati u mtella' minn żgħażagħ.

  It-tkabbir tas-sehem taż- żgħażagħ fix-xandir mistenni jiżdied fil-ġejjieni.

Furjana,Fergha qadima tal-Bank of Valletta

cilj,Furjana,Fergha qadima tal-Bank of Valletta

bong,Furjana,Fergha qadima tal-Bank of Valletta

FURJANA - FERGĦA QADIMA TAL- BANK OF VALLETTA

11622. L-ONOR. JOE CILIA  staqsa lill-Ministru għas- Servizzi Ekonomiċi:   X'użu hemm maħsub li jsir mill-fergħa l-qadima tal-Bank of Valletta li hemm taħt il-loġoġ tal- Furjana li ilha magħluqa għal diversi xhur?

  Ma jidhirlux il-Ministru li tali fond f'pożizzjoni ċentrali qiegħed  moħli magħluq?

  ONOR. GEORGE BONELLO DU PUIS:  Il-fergha l-qadima tal-BOV li hemm taht il-logog tal-Furjana qieghda tintuza temporanjament mill l-Istock Exchange.

Mdina Feast

cilj,Mdina Feast

bong,Mdina Feast

MDINA FEAST

11626. L-ONOR. JOE CILIA  staqsa lill-Ministru għas- Servizzi Ekonomiċi:   Kemm intnefqu flus mill-Ministeru u minn sponsors separatament biex ittellgħet l-Mdina Feast li qed tiġi organizzata bħalissa?

  Jista' l-Ministru jagħti breakdown ta' dawn l-ispejjeż?

  ONOR. GEORGE BONELLO DU PUIS:  Nifhem li l-Onor. Interpellant qed jistaqsi dwar Mdina 1993.  Peress li fil-ħin li hu għamel il-mistoqsija kif ukoll meta qed niġi mitlub inwieġeb, din l-attivita' għadha sejra.  Mhux possibbli nagħti l-informazzjo​ni mitluba.

Xtut,Life guards

cilj,Xtut,Life guards

bong,Xtut,Life guards

XTUT - LIFE GUARDS

11627. L-ONOR. JOE CILIA  staqsa lill-Ministru għas- Servizzi Ekonomiċi:   Kemm jeżistu life guards għax-xtut u bajjiet ta' pajjiżna?

  Jaħseb il-Ministru illi wasal iż-żmien li matul il-perjodu tas-sajf meta l-bajjiet tagħna huma kontinwament iffullati min-nies u faċilment li jseħħu inċidenti, ikun hemm life guards mħarrġa apposta f'dawn il-bajjiet?

  X'inhu jagħmel il-Ministeru biex dan iseħħ?

  ONOR. GEORGE BONELLO DU PUIS:  Ir-risposta għad-domanda ta' l- Onor. Interpellant hi fin- negattiv.

  Din hi sistema li qatt ma' nħadmet, iżda fil-proposti għall-immaniġġjar u tindif aħjar ta' l-ixtut li qed ifassal il-Ministeru hemm proposti fuq il-linji li qed isemmi l-Onor. Interpellant.

Latrini

cilj,Latrini

falm,Latrini

LATRINI

11628. L-ONOR. JOE CILIA  staqsa lill-Ministru għall- Ambjent:  Kemm jeżistu public conveniences f'Malta u Għawdex u fejn jinsabu?   Kemm hemm caretakers impjegati mal-Gvern biex jieħdu ħsieb dawn il-public conveniences?

  L-użu tagħhom isir bi ħlas jew b'xejn?

  Jekk bi ħlas, kemm inġabru flus mingħand il-pubbliku mill- 1987 sal-lum għall-użu tal- public conveniences sena b'sena?

  ONOR. MICHAEL FALZON:  Jien infurmat li f'Malta u Ghawdex hawn dawn il-latrini:

MALTA

-----

VALLETTA                         FLORIANA

Marsamxetto                      Argotti

Upper Barrakka                   Portes des Bombes

Lower Barrakka                   Parade Ground

St Paul's Street                 Lascaris Wharf

Melita Street                    Sliema Side

Jews Sally Port                  B'Kara Side

Victoria Gate                    Pinto Katamaran

Freedom Square

Strait Street

SLIEMA/SAN GILJAN                Gzira

Bisazza Street

Tower Road                       Msida

St Julian's St George

St Julian's

Savoy in Police Station          G'Mangia

Balluta

B'KARA                           Santa Venera

Bus Terminus

Railway Garden                   Mosta near Church

Valley Road

Sanctuary Square                 Imgarr

ST PAUL'S BAY/BUGIBBA            Ghajn Tuffieha

---------------------

Sirens                           GHADIRA

Playing Field                    Camping Site

Bugibba Bogner Beach             San Remo

Xemxija                          Armier

Naxxar

Bahar ic-Caghaq                  Lija

Gharghur                         Balzan

Mellieha                         Attard

RABAT                            TA' QALI

Howard Gardens                   Crafts Village

St Rita                          Run Way

College Street

Busketto                         QORMI

Dingli                          St Bartholomeo Street

                                 F Maempel Square

Siggiewi                         St Francis Square

Hamrun                           MARSA

                                 St Thomas Street

Imqabba                          Il-Moll tal-Braken

Qrendi                           Spencer Hill

Zurrieq

Wied iz-Zurrieq                  Zebbug

Luqa

Luqa Crafts Village              Ghaxaq

B'BUGIA                          ZABBAR

St Patrins                       Triq ic-Cawsli

St Georges                       Bus Terminus

                                 Xghajra

ZEJTUN

Luqa Briffa Gardens              Gudja

Parish Square

Alf. Cachia Zammit               M'Scala

St Thomas Bay

                                 SENGLEA

VITTORIOSA                       Senglea Point

Kalkara                          Marina Wharf

It-Toqba                         Gardiola

Fortini

Xatt ir-Risq                     M'Xlokk

PAOLA                            Tarxien

Paola Square

Ditch Street

Addolorata Cemetry

Bormla Wharf

GHAWDEX

-------

VICTORIA                     MARSALFORN

Main Gate                    Bay

Enrico Mizzi Street

Cittadella                   XAGHRA

Indipendenza Square          8 Sept. Ave.

                             Calypso Avenue

NADUR                        Ramla Bay

North Street

                             MGARR HARBOUR

QALA                         Quay

Wardija Street               Zewwieqa Street

Hondoq Bay

                             GHAJNSIELEM

XEWKIJA                      Sanctuary Square

St John Square

                             SANNAT

XLENDI                       Sannat Road

Bay

                             SAN LAWRENZ

FONTANA                      Dwejra Bay

GHARB

Ta' Pinu

COMINO (Summer only)

------

Blue Lagoon

St Mary Bay

(Private Property).

  Ma' dawn il-latrini hemm 239 attendant f'Malta (62 mara u 177 ragel) u 56 attendant f'Ghawdex (14-il mara u 42 ragel).

  Is-servizz f'dawn il-latrini pubblici jinghata minghajr hlas, izda f'xi whud mil- latrini jezistu kaxxi ssigillati fejn il-pubbliku jista' jhalli xi offerta.

  Minn dawn il-kaxxi ngabru dawn il-flus:

1987     Lm1115

1988     Lm1219

1989     Lm1594

1990     Lm 980

1991     Lm1301

1992     Lm 632

Air Malta,Titjiriet diretti lejn l-Awstralja

cilj,Air Malta,Titjiriet diretti lejn l-Awstralja

bong,Air Malta,Titjiriet diretti lejn l-Awstralja

TITJIRIET DIRETTI MINN AIR MALTA GĦALL-AWSTRALJA

11629. L-ONOR. JOE CILIA  staqsa lill-Ministru għas- Servizzi Ekonomiċi:   Fiex waslet il-possibilita' li jsiru titjiriet diretti  minn Air Malta għall-Awstralja peress li l-President ta' Malta li bħalissa qiegħed l-Awstralja reġa' aċċenna għalihom u issa ilna nisimgħu għal snin sħaħ li se jsiru dawn it-titjiriet?

  Air Malta tipposjedi ajruplani kapaċi li jwettqu tali vjaġġi fit-tul u bil- kumdita' tal-passiġġieri?

  Hemm xi target date għal tali titjiriet?

  ONOR. GEORGE BONELLO DU PUIS:  Nagħti risposta f'xi seduta oħra.

Enemalta,Serq ta' elettriku

bril,Enemalta,Serq ta' elettriku

falm,Enemalta,Serq ta' elettriku

ENEMALTA - SERQ TA' ELETTRIKU

11631. L-ONOR. LEO BRINCAT  staqsa lill-Ministru għall- Ambjent:  Tistax tinvestga rapporti persistenti li qabel ma qed isiru surprise raids għand familji u/jew stabbili​menti suspettati li qed jagħmlu tampering ma' l-elettriku, nies f'Enemalta qegħdin l-ewwel jagħmlu vetting ta' l-ismijiet tal-persuni kkonċernati għal skopijiet politiċi?

  ONOR. MICHAEL FALZON:  Jiena assigurat li l-allegazzjonijiet li qed jagħmel l-Onor. Interpellant mhumiex minnhom.

Air Malta,Ground Hostesses

sans,Air Malta,Ground Hostesses

bong,Air Malta,Ground Hostesses

AIR MALTA - GROUND HOSTESSES

11658. L-ONOR. SALVU SANT  staqsa lill-Ministru għas- Servizzi Ekonomiċi:  Peress li meta f'Mejju AirAir Malta riedu Temporary Ground Hostesses applikaw studenti li kien għad baqgħalhom xi eżamijiet dwan ma ġewx aċċettati għaliex Air Malta insistiet li kellhom jibdew jaħdmu f'Mejju, jista' l-Ministru jgħid x'inhi r- raġuni li issa Air Malta xorta waħda dan l-aħħar daħħlet Temporary Ground Hostesses u ma tatx iċ-ċans lil dawk l- istudenti li talbu li jibdew jaħdmu wara l-eżamijiet?

  ONOR. GEORGE BONELLO DU PUIS:  Nagħti risposta f'xi seduta oħra.

Enemalta,Intervista tac-Chairman

sans,Enemalta,Intervista tac-Chairman

fene,Enemalta,Intervista tac-Chairman

ENEMALTA - INTERVISTA TAĊ- CHAIRMAN

11659. L-ONOR. SALVU SANT  staqsa lill-Prim Ministru:   B'riferenza għall-mistoqsija parlamentari numru 11306 u r- risposta mogħtija, imbilli l-ex Chairman ta' Enemalta kien qal li dak li qed jgħid hu japplika wkoll għall-Korpi Parastatali oħra u s'issa din l-allegazzjo​ni qatt ma ġiet miċħuda, jidhirlux il-Prim Ministru li din l-allegazzjoni hi serja biżżejjed u għalhekk għandha ssir stqarrija jew inkjesta pubblika?

  ONOR. EDDIE FENECH ADAMI:  Ma naf bl-ebda chairman ieħor ta' xi organizzazzjoni parastatali li wera l-istess fehma espressa fil-mistoqsija u għalhekk m'għandi xejn x'inżid mat- tweġiba li tajt fil-21 ta' Ġunju, 1993 għall-mistoqsija parlamentari numru 11306.

